
	讻讬爪讚 诪讘专讻讬谉. 诇讗 砖讬讬讱 诇讛拽砖讜转 转谞讗 讛讬讻讗 拽讗讬 讚拽转谞讬 讻讬爪讚 讻讚驻专讬讱 讘专讬砖 诪讻讬诇转讬谉 (讚' 讘.) 诪砖讜诐 讚讛讻讗 住讘专讗 讛讜讗 诇讘专讱 讻讚诪住讬拽 讘讙诪专讗 讚讗住讜专 诇讬讛谞讜转 诪谉 讛注讜诇诐 讛讝讛 讘诇讗 讘专讻讛 讗讬 谞诪讬 讬''诇 讚拽讗讬 讗诪转谞讬' 讚诪讬 砖诪转讜 (讚' 讻:) 讚拽转谞讬 讘注诇 拽专讬 诪讘专讱 诇讗讞专讬讜 讜讗讬谞讜 诪讘专讱 诇驻谞讬讜 讜讛讻讬 谞诪讬 砖讬讬讱 讛讻讗 诇讘专讱 注诇 讻诇 讚讘专 讜讚讘专 注''讻 拽讗诪专 讛讻讗 讻讬爪讚 诪讘专讻讬谉: 讗讞诇讬讛 讜讛讚专 讗讻诇讬讛. 转讬诪讛 诇诪讛 诇讬 拽专讗 讛讗 讘驻''讘 讚拽讚讜砖讬谉 (讚' 谞讚:) 讙诪专讬谞谉 拽讚砖 拽讚砖 诪诪注砖专 砖谞讬 讗''讻 谞讬诇祝 诪诪注砖专 砖谞讬 讜讬''诇 讗讬 诇讗讜 拽专讗 讚讛诇讜诇讬诐 讛讜讛 讗诪讬谞讗 讚讗讚专讘讛 谞讬诇祝 诇讞讜诪专讗 拽讚砖 拽讚砖 诪砖讘讬注讬转 讜讗讬谉 诇讜 驻讚讬讜谉. 注讜讚 驻讬' 专讘讬谞讜 讞讬讬诐 讻讛谉 讗讬 诪讛转诐 讛讜讛 讗诪讬谞讗 讻讬 诪注砖专 砖谞讬 诪诪砖 讜讚讜拽讗 讘讝诪谉 砖诪注砖专 砖谞讬 谞讜讛讙 讻诪讜 讘砖谞讛 专讗砖讜谞讛 讜砖谞讬讛 讜专讘讬注讬转 讜讞诪讬砖讬转 诇砖诪讟讛 谞讜讛讙 讞诇讜诇 讗讘诇 砖诇讬砖讬转 讜砖砖讬转 砖诪注砖专 注谞讬 讚讜拽讗 讗讬诪讗 诇讗 拽诪''诇 讞诇讜诇讬诐: 砖讗讬谉 讗讜诪专讬诐 砖讬专讛 讗诇讗 注诇 讛讬讬谉. 驻讬专讜砖 讗讬谉 讗讜诪专讬诐 砖讬专讛 注诇 砖讜诐 讗讻讬诇转 诪讝讘讞 讻讙讜谉 讝专讬拽转 讚诪讬诐 讜谞住讜讱 讛诪讬诐 讻讬 讗诐 注诇 讛讬讬谉 讗讘诇 讜讚讗讬 诪爪讬谞讜 砖讬专讛 讘诇讗 讬讬谉 讻讙讜谉 讛诇诇 砖讘砖讞讬讟转 驻住讞讬诐 (转诪讬讚 谞砖讞讟 讚' 住讚.) [注''砖 讘转讜住驻讜转]: 讜诇诪讗谉 讚转谞讬 讻专诐 专讘注讬 讜讻讜'. 讜注转讛 拽讬讬诪讗 诇谉 讚专讘注讬 谞讜讛讙 讗祝 讘讞''诇 诪讬讛讜 讘讻专诐 谞讜讛讙 讜诇讗 讘砖讗专 讗讬诇谞讜转 讚讻诇 讛诪讬拽诇 讘讗专抓 讛诇讻讛 讻诪讜转讜 讘讞''诇 讜讻专诐 专讘注讬 讘讝诪谉 讛讝讛 诪讞诇诇讬谉 注诇 砖讜讛 驻专讜讟' 讜砖讜讞拽讜 讜诪讟讬诇讜 诇谞讛专 讜讻谉 诪驻讜专砖 讘砖讗诇转讜转 讚专讘 讗讞讗讬 [驻专砖转 拽讚讜砖讬诐 住讬诪谉 拽]: 讜讗转讬 谞诪讬 讝讬转 讘诪讛 讛爪讚. 讜讗''转 讗讬讻讗 诇诪驻专讱 诪讛 诇讛爪讚 讛砖讜讛 砖讻谉 讞讬讬讘讬诐 讘诇拽讟 讚驻专讟 讘讻专诐 讛讬讬谞讜 诇拽讟 诪砖讗''讻 讘讝讬转 讚讗讬谉 讘讜 诇拽讟 讜讬''诇 讚谞讬讞讗 诇讬讛 诇诪驻专讱 驻讬专讻讗 讗驻讬' 讬讛讗 讛爪讚 讛砖讜讛 讞砖讜讘 诇诪讬转讬 讝讬转 诪讬谞讬讛 诪''诪 拽讗诪专 讚砖讗专 诪讬谞讬诐 诇讗 讬讚注 诪讬谞讬讛: 转讬谞讞 诇讗讞专讬讜. 讚注讬拽专 讘专讻讛 诇讗讞专讬讜 讻讚讻转讬讘 讜讗讻诇转 讜砖讘注转 讜讘专讻转: 诇驻谞讬讜 诇讻''砖. 诇讗讜 拽''讜 讛讜讗 讚讗诐 讻谉 转讛讗 讘专讻讛 讚诇驻谞讬讜 诪讚讗讜专讬讬转讗 讜诇注讬诇 驻专拽 诪讬 砖诪转讜 (讚祝 讻讗.) 诪砖诪注 讙讘讬 讘注诇 拽专讬 讚诇讗讜 讚讗讜专讬讬转讗 讛讜讗 讜讗驻讬' 专讘讬 讬讛讜讚讛 诇讗 驻诇讬讙 讗诇讗 诪砖讜诐 讚注砖讗谉 讻讛诇讻讜转 讚专讱 讗专抓 (砖诐 讚' 讻讘.): 讚讘专 砖讗讬谉 讙讚讜诇讜 诪谉 讛拽专拽注. 讻讙讜谉 讘砖专 讜讞诇讘. 讜讗''转 诪讗讬 讗讬专讬讗 讘砖专 讗驻讬诇讜 讬专拽讜转 谞诪讬 诇讗 讗转讬讗 诇讬讛 讜讬''诇 讚讗讬讻讗 诇诪讬诪专 拽诪讛 转讜讻讬讞 讜诇驻讬' 专砖''讬 谞讬讞讗 讚讙专讬住 讚诇讗讜 讘专 谞讟讬注讛 诪谞讬谉 讜诇讬讻讗 诇诪讬诪专 讚讗转讗 诪砖讗专 讗讬诇谞讜转 讚讗讬讻讗 诇诪驻专讱 诪讛 诇讛谞讱 砖讻谉 讞讬讬讘讬诐 讘驻讬讗讛: 讗诇讗 住讘专讗 讛讜讗 讗住讜专 诇讗讚诐 砖讬讛谞讛 讻讜'. 讜拽专讗 讚谞住讬讘 诇注讬诇 讗住诪讻转讗 讘注诇诪讗 讜讛讙诪专讗 讛讬讛 住讘讜专 诪转讞诇讛 讚诇诪讜讚 讙诪讜专 讛讜讗:





专砖讘"讗

讛讗 诪讘注讬 诇讬讛 讞讚 讚讗诪专 专讞诪谞讗 讞诇讜诇 讗讞诇讬讛 诇拽讚讜砖转讬讛 讜讛讚专 讗讻诇讬讛. 驻讬专讜砖: 诇讗 砖谞讞诇讬祝 讗转 讛讗讜转讬讜转 讜谞注砖讛 讛诇讜诇讬诐 讻诪讜 讞诇讜诇讬诐, 讗诇讗 驻讬专讜砖讗 讘注诇诪讗 讛讜讗 砖讛讛诇讜诇 讛讝讛 砖讗诪专讛 转讜专讛 讻讗谉 讛讬讬谞讜 讛诇讜诇 砖诇 讞诇讜诇 讻砖诪讞诇诇讬谉 拽讚讜砖转讜 注诇 驻讚讬讜谞讜, 讗讘诇 注讬拽专 讛讞诇讜诇 诪诪拽讜诐 讗讞专 诇诪讚谞讜讛讜 诪讚讻转讬讘 (讚讘专讬诐 讻, 讜) 讗砖专 谞讟注 讻专诐 讜诇讗 讞诇诇讜 讬诇讱 讜讬砖讜讘 诇讘讬转讜 讜讙讜', 讗诇讗 砖诪砖诐 诇讗 诇诪讚谞讜 诪转讬 讬讛讬讛 讛讞诇讜诇 讜讻讗谉 讙诇讛 讛讻转讜讘 砖讛讜讗 讘砖谞讛 讛专讘讬注讬转, 讚讚专砖讬谞谉 讛讗讬 拽讜讚砖 讛诇讜诇讬诐 砖讬讛讗 诪讛讜诇诇 讻拽讚砖 砖诇讗 讬讗讻诇 驻专讬讜 讘诇讗 驻讚讬讜谉 砖讬驻讚谞讜 讘砖谞讛 讛专讘讬注讬转. 讛专讗讘"讚 讝"诇.



诪谞讬谉 砖讗讬谉 讗讜诪专讬谉 砖讬专讛 讗诇讗 注诇 讛讬讬谉. 驻讬专讜砖: 诇讗 砖讗讬谉 讗讜诪专讬诐 砖讬专讛 讘砖讜诐 诪拽讜诐 讗诇讗 注诇 讛讬讬谉, 砖讛专讬 讗讜诪专讬谉 砖讬专讛 讘砖讞讬讟转 驻住讞讬诐 讻讚讗讬转讗 讘驻住讞讬诐 讘驻专拽 转诪讬讚 谞砖讞讟 (驻住讞讬诐 住讚, 讗), 讜讻谉 讗讜诪专讬谉 砖讬专讛 讘诪诇讞诪讛 讻讚讗讬转讗 讘讬讛讜砖驻讟 讘讚讘专讬 讛讬诪讬诐 (讘, 讻, 讟讜), 讗诇讗 讛讻讬 拽讗诪专 砖讗讬谉 讗讜诪专讬诐 砖讬专讛  讘讗讻讬诇转 诪讝讘讞 讻讙讜谉 讘讛拽讟专讛 讜讘讝专讬拽转 讚诪讬诐 讜讘谞住讜讱 讛诪讬诐 讗诇讗 注诇 讛讬讬谉 讘诇讘讚.



讜讞讚 转谞讬 讻专诐 专讘注讬. 讜讗注"讙 讚转谞谉 (讘讬讻讜专讬诐 驻"讘, 诪"讜) 讗转专讜讙 砖讜讛 诇讗讬诇谉 讘砖诇砖讛 讚专讻讬诐 诇注专诇讛 讜诇专讘注讬, 讚讗诇诪讗 讗驻讬诇讜 砖讗专 谞讟注讬诐 讟注讜谞讬谉 讞诇讜诇. 讬砖 诇讜诪专 讚专讘讬 讞讬讬讗 讜专讘讬 砖诪注讜谉 讘专 专讘讬 转谞讗讬 谞讬谞讛讜 讜驻诇讬讙讬.
讜诇注谞讬谉 驻住拽 讛诇讻讛 拽讬讬诪讗 诇谉 讻诪讗谉 讚转谞讬 讻专诐 专讘注讬 讚讻诇 讛诪讬拽诇 讘讗专抓 讛诇讻讛 讻诪讜转讜 讘讞讜爪讛 诇讗专抓 讻讚讗讬转讗 诇拽诪谉 讘驻专拽讬谉 (讘专讻讜转 诇讜, 讗), 讜讛诇讻讱 讗讬谉 谞讟注 专讘注讬 谞讜讛讙 注讻砖讬讜 讗诇讗 讻专诐 专讘注讬. 讜讻谉 讻转讜讘 讘转讜住驻讜转, 讜诇讗 讙驻谉 讬讞讬讚讬转 讗诇讗 砖转讬诐 讻谞讙讚 砖转讬诐 讜讗讞转 讬讜爪讗讛 讝谞讘 讚讛讬讬谞讜 讻专诐. 讜讻谉 讻转讘 讛专讘 讘注诇 讛诪讗讜专 讝"诇.



讗讬 谞诪讬 讬诇讬祝 讙讝讬专讛 砖讜讛, 讗砖讻讞谉 诇讗讞专讬讜 诇驻谞讬讜 诪谞讗 诇讬讛. 诪住转讘专讗 讚讛讻讬 驻讬专讜砖讜 讗砖讻讞谉 诇讗讞专讬讜, 讻诇讜诪专: 诪讻诇          诪拽讜诐 诪讻讗谉 讗讬谉 诇诇诪讜讚 讗诇讗 讘专讻讛 讗讞转 讗讜 诇驻谞讬讜 讗讜 诇讗讞专讬讜, 讜讻讬讜谉 砖讻谉 谞讜拽诪讗 诇讗讞专讬讜 讚谞诇诪讜讚 住转讜诐 诪谉 讛诪驻讜专砖 砖讞讬讬讘讛 转讜专讛 讘专讻讛 诇砖讘注转 讛诪讬谞讬诐 讘讛讚讬讗 诇讗讞专讬讛诐 讻讚讻转讬讘 (讚讘专讬诐 讞, 讬) 讜讗讻诇转 讜砖讘注转 讜讘专讻转.
讜讗诐 转讗诪专 诇讗讞专讬讜 讘讻专诐 诇诪讛 诇讬 诪讛诇讜诇讬诐, 讛讗 讘讛讚讬讗 讻转讬讘讛 讘讬讛 讜讗讻诇转 讜砖讘注转 讜讘专讻转, 讜讛讗 讙讘讬 砖讘注转 讛诪讬谞讬谉 讻转讬讘. 讬砖 诇讜诪专 讚讛讜讛 讗诪讬谞讗 讚讛转诐 讘讬讬谉 讚讜拽讗 讚讜诪讬讗 讚讝讬转 诪砖讜诐 讚讻转讬讘 讘讬讛 讝讬转 砖诪谉 讚诪砖诪注 砖注诇 讛砖诪谉 拽讗诪专, 讜讟注诪讗 诪砖讜诐 讚讛讬讬谉 讜讛砖诪谉 注讬拽专 讛驻专讬 讚讗讬砖转谞讜 诇注讬诇讜讬讗, 讗讘诇 注诇 讛注谞讘讬诐 注爪诪谉 诇讗 讗砖讻讞谉 讗诇讗 诪拽讚砖 讛诇讜诇讬诐 讜讗祝 讛讬讗 诇讗讞专讬讜 讜诇讗 诇驻谞讬讜. 讜讘讛讗 谞诪讬 诪讬转专讬抓 讛讗 讚讗诪专讬谞谉 讘住诪讜讱 讜讗转讬讗 谞诪讬 讝讬转 讛讜讗讬诇 讜讗讬转 讘讬讛 爪讚 诪讝讘讞, 讜讗拽砖讬谞谉 讜讝讬转 诪爪讚 诪讝讘讞 讗转讬讗, 讛讗 讘讛讚讬讗 讻转讬讘 讘讬讛 讻专诐 讜讻讜', 讜诇讗 讗拽砖讬谞谉 讛讗 讘讛讚讬讗 讻转讬讘 讘讬讛 讜讗讻诇转 讜砖讘注转, 讗诇讗 讟注诪讗 讻讚讗诪专谉 讚拽专讗 讚讜讗讻诇转 讗讬讻讗 诇讗讜拽诪讬 讚讜拽讗 讘砖诪谉 诪讚讻转讬讘 讝讬转 砖诪谉 讗讘诇 讛讻讗 讘讝讬转 注爪诪讜. 讜专讗讬转讬 讘砖诐 专砖"讬 讝"诇 讘讛驻讱 讝讛 讚讛讛讜讗 拽专讗 讚讗专抓 讞讟讛 讜砖注讜专讛 讙驻谉 讜讙讜', 讛讜讛 诪讜拽诪讬谞讗 讘注谞讘讬诐 诪诪砖 讚讜诪讬讗 讚转讗谞讛 讜专诪讜谉, 讜讛讗讬 拽专讗 讚讛诇讜诇 诪砖诪注 讬讬谉 讻讚讻转讬讘 砖诐 (讜讬拽专讗 讬讟, 讻讛) 诇讛讜住讬祝 诇讻诐 转讘讜讗转讜 讜讛讬讬谞讜 讬讬谉 讻讚讻转讬讘 (讘诪讚讘专 讬讞, 诇) 讜[讻]转讘讜讗转 讬拽讘.



拽诇 讜讞讜诪专 讻砖讛讜讗 砖讘注 诪讘专讱 讻砖讛讜讗 专注讘 诇讗 讻诇 砖讻谉. 讜诇讗讜 拽诇 讜讞讜诪专 诪诪砖 讛讜讗 讚讗讬诇讜 讻谉 砖讘注转 讛诪讬谞讬谉 讬讛讬讜 讟注讜谞讬谉 讘专讻讛 诇驻谞讬讛诐 诪谉 讛转讜专讛, 讜讗谞谉 转谞谉 诇注讬诇 讘驻专拽 诪讬 砖诪转讜 (讘专讻讜转 讻, 讘) 讙讘讬 讘注诇 拽专讬 讜注诇 讛诪讝讜谉 诪讘专讱 诇讗讞专讬讜 讜讗讬谞讜 诪讘专讱 诇驻谞讬讜, 讜讟注诪讗 诪砖讜诐 讚诇讗讞专讬讜 讛讜讬 讚讗讜专讬讬转讗 讜诇驻谞讬讜 诇讗 讛讜讬 讗诇讗 诪讚专讘谞谉 讻讚讗讬转讗 讛转诐 讘讙诪专讗, 讜讗驻讬诇讜 诇专' 讬讛讜讚讛 讚讗诪专 诪讘专讱 诇驻谞讬讛诐 讜诇讗讞专讬讛诐, 讛讬讬谞讜 诪砖讜诐 讚住讘讬专讗 诇讬讛 讚讘注诇 拽专讬 诪讜转专 讘讛诐 诪砖讜诐 讚注砖讗讜诐 讻讛诇讻讜转 讚专讱 讗专抓 讻讚讗讬转讗 讛转诐, 讗诇讗 诪砖讜诐 讚诇讗 住诇拽讗 讛讗 砖诪注转讗 诇讗 讚讬讬拽讬谞谉 讘讛 讻讜诇讬 讛讗讬.



  讛讻讬 讙专住讬谞谉 讘讻诇 讛住驻专讬诐: 住讘专讗 讛讬讗 讗住讜专 诇讗讚诐 砖讬讛谞讛 诪谉 讛注讜诇诐 讛讝讛 讘诇讗 讘专讻讛. 讻诇讜诪专: 讘讻讜诇讛讜 讘讬谉 诪讬讚讬 讚讘专 谞讟讬注讛 讜讘讬谉 诪讬讚讬 讚诇讗讜 讘专 谞讟讬注讛, 讜讘讬谉 诇诪讗谉 讚转谞讬 谞讟注 专讘注讬 讜讘讬谉 诇诪讗谉 讚转谞讬 讻专诐 专讘注讬, 诇讬讻讗 讚讟注讜谉 讘专讻讛 诇讗 诇驻谞讬讜 讜诇讗 诇讗讞专讬讜 诪谉 讛转讜专讛 讗诇讗 砖讘注转 讛诪讬谞讬诐 讘诇讘讚 砖讛谉 讟注讜谞讬谉 [讘专讻讛] 诇讗讞专讬讛谉 诪谉 讛转讜专讛, 讛讗 砖讗专 诪讬谞讬谉 讘讬谉 诇驻谞讬讛谉 讘讬谉 诇讗讞专讬讛谉 讗讬谉 讟注讜谞讬谉 讻诇诇 讗诇讗 诪住讘专讗 讜拽专讗 讗住诪讻转讗 讘注诇诪讗.



讻诇 讛谞讛谞讛 诪讛注讜诇诐 讛讝讛 讘诇讗 讘专讻讛 诪注诇. 讬专讜砖诇诪讬 (讘驻专拽讬谉 讛"讗): 讻转讬讘 (转讛诇讬诐 讻讚, 讗) 诇讛' 讛讗专抓 讜诪诇讜讗讛 转讘诇 讜讬讜砖讘讬 讘讛, 讛谞讛谞讛 讻诇讜诐 诪谉 讛注讜诇诐 诪注诇 注讚 砖讬转讬专讜 诇讜 讻诇 讛诪爪讜转 [讜讻讜'], 专讘讬 讞讝拽讬讛 专' 讬专诪讬讛 专' 讗讘讬谉 讘砖诐 专讬砖 诇拽讬砖 讗诪专转 诇讛' 讗讚谞讬 讗转讛 讟讜讘转讬 讘诇 注诇讬讱 (转讛诇讬诐 讬讝, 讘), 讗诐 讗讻诇转 讜讘专讻转 讻讘讬讻讜诇 诪砖诇讱 讗讻诇转.





专讬讟讘"讗

驻专拽 讻讬爪讚 诪讘专讻讬谉 
注诇 讛驻讬专讜转 讜讻讜'. 讚专讱 讛转诇诪讜讚 讛讜讗 诇讚拽讚拽 讘诇砖讜谉 讻讬爪讚 诇讗讬讝讛 讚讘专 讞讜讝专 讚诇砖讜谉 讻讬爪讚 讗讬谞讜 谞讜驻诇 讗诇讗 注诇 讚讘专 砖讛讜讝讻专 诪转讞诇讛 讜讛讻讗 谞诪讬 讬砖 诇砖讗讜诇 讛讬讻讗 讗砖诪注讬谞谉 讞讬讜讘讗 讚讘专讻讜转 砖讛转讞讬诇 讘讻讗谉 诇诇诪讚谞讜 讛谞讜住讞讗. 讜讬砖 讗讜诪专讬诐 讚拽讗讬 讗诪讗讬 讚讗诪专讬谞谉 讘驻"拽 砖诇讗 诇讞转讜诐 讗讬谞讜 专砖讗讬 诇讞转讜诐 讻讙讜谉 讘专讻转 讛驻讬专讜转 讜讛诪爪讜转 讜诇讗讞专 砖驻讬专砖 注谞讬谉 砖讗专 讘专讻讜转 砖诇 拽"砖 讜转驻诇讛 砖讜讗诇 注讻砖讜 讘讘专讻转 讛驻讬专讜转 砖讗讬谞讜 讬讻讜诇 诇讞转讜诐. 讘讛 讘讘专讻讛 讗讬讝讛讜 谞讜住讞. 砖诇讛 讜讛谞讻讜谉 讚讗诪住拽谞讗 拽讗讬 讚讗住讬拽 讘讙诪' 讚住讘专讗 讛讜讗 讚讗住讜专 诇讗讚诐 砖讬讛谞讛 诪谉 讛注讜诇诐 讛讝讛 讘诇讗 讘专讻讛: 



注诇 驻讬专讜转 讛讗讬诇谉 讛讜讗 讗讜诪专 讘驻讛"注. 讛讗讬 讚谞拽讟 讘讜专讗 驻专讬 讛注抓 诪拽诪讬 讘讜专讗 驻专讬 讛讗讚诪讛 讟注诪讗 诪砖讜诐 砖讛讬讗 讘专讻讛 诪讬讜讞讚转 讘驻谞讬 注爪诪讛 讜讗讬谉 讘诪砖诪注讜转讛 讗诇讗 驻专讬 讛注抓 讘诇讘讚 讜讻砖讛讬讗 诪讬讜讞讚转 讞砖讜讘讛 讬讜转专, 讗讬 谞诪讬 诪砖讜诐 讚讗讬讻讗 驻诇讜讙转讗 讘讘专讻转 驻专讬 讛讗讚诪讛 讚转"拽 讜专' 讬讛讜讚讛 谞拽讟 诪注讬拽专讗 讘讜专讗 驻专讬 讛注抓: 



讞讜抓 诪谉 讛讬讬谉 砖注诇 讛讬讬谉 讗讜诪专 讘讜专讗 驻专讬 讛讙驻谉. 驻讬专讜砖 诪砖讜诐 讚讗砖转谞讬 诇注诇讜讬讗 讜拽讜讘注 讘专讻讛 诇注爪诪讜. 讜讘讙诪专讗 诪讜讻讞 讚讗诐 讘讬专讱 注诇 讛讬讬谉 讘讜专讗 驻专讬 讛注抓 讬爪讗:



注诇 驻讬专讜转 讛讗专抓. 驻讬' 讻讙讜谉 诪讬谞讬 拽讟谞讬讜转 讗讜诪专 讘讜专讗 驻专讬 讛讗讚诪讛. 讞讜抓 诪谉 讛驻转 砖注诇 讛驻转 讛讜讗 讗讜诪专 讛诪讜爪讬讗 诇讞诐 诪谉 讛讗专抓 讜诪砖讜诐 讛讻讬 诇讗 讗诪专讬谞谉 讘讬讛 讘讜专讗 驻专讬 讛讗专抓 讗讜 讛诪讜爪讬讗 诇讞诐 诪谉 讛讗讚诪讛 讚讻诇 讞讚 讜讞讚 诪讘专讻讬谉 注诇讛 讻诇讬砖谞讗 讚拽专讗 讘诇讞诐 讻转讬讘 诇讛讜爪讬讗 诇讞诐 诪谉 讛讗专抓 讜讘驻讬专讜转 讻转讬讘 诪专讗砖讬转 讻诇 驻专讬 讛讗讚诪讛:



讜注诇 讛讬专拽讜转 讗讜诪专 讘讜专讗 驻专讬 讛讗讚诪讛. 讬专拽讜转 讻讙讜谉 讻专讜讘 讜转专讚讬谉 讜讞住讗 讜讻讬讜爪讗 讘讛谉:



讙诪专讗 诪谞讗 讛谞讬 诪讬诇讬. 驻讬专讜砖 讚爪专讬讱 诇讘专讱 注诇 讛驻讬专讜转. 讚转谞讜 专讘谞谉 拽讜讚砖 讛诇讜诇讬诐 诇讛' 诪诇诪讚 砖讟注讜谉 讘专讻讛 诇驻谞讬讜 讜诇讗讞专讬讜. 驻讬专讜砖 讜讚讗讬 诇讗讞专讬讜 讚谞拽讟 诇讗讜 讚讜拽讗 讚讛讬讻讬 讚诪讬 讗讬 讚砖讘注转 讛诪讬谞讬谉 讞讬讜讘 讘专讻讛 诇讗讞专讬讛诐 诪讚讜讻转讗 讗讞专讬谞讗 谞驻拽讗 诇谉 诪讚讻转讬讘 讜讗讻诇转 讜砖讘注转 讜讘专讻转 讜讗讬 讚砖讗专 诪讬谞讬谉 诇讗讞专讬讜 讜诇讗 讻诇讜诐. 讜讗驻讬' 诇诪"讚 讚砖讗专 诪讬谞讬谉 诪讘专讻讬谉 诇讗讞专讬讛诐 讘讜专讗 谞驻砖讜转 专讘讜转 专砖讜转 讛讜讗 讻讚诪讜讻讞 讘讙诪' 诇拽诪谉 讗诇讗 讜讚讗讬 讻讚讗诪专讬谞谉 讜诇讗 讚专砖讬谞谉 讛讻讗 转专讬 讛诇讜诇讬诐 讗诇讗 讞讚 讛诇讜诇 讛讬讗 讚讚专砖讬谞谉 诇讘专讻讛 讜讗讬讚讱 讗讬爪讟专讬讱 诇讗讞诇讬讛 诇拽讚讜砖转讬' 讜讛讚专 讗讻诇讬讛 讜讻谉 谞诪讬 诪砖诪注 诪讚讗诪专讬谞谉 注诇讛 诪讻讗谉 讗"专 注拽讬讘讗 讗住讜专 诇讗讚诐 砖讬讟注讜诐 讻诇讜诐 拽讜讚诐 砖讬讘专讱 讜讻讬讜谉 讚诇讬讻讗 讗诇讗 讞讚 专讘讜讬讗 住讘讬专讗 诇讛讜 讚讘专讻讛 诇驻谞讬讜 注讚讬驻讗: 



讞讚 诪讬讘注讬 诇讬讛 诇讻讚讗诪专 专讞诪谞讗 讗讞诇讬讛 诇拽讚讜砖转讬讛 讜讛讚专 讗讻诇讬'. 驻讬专讜砖 讛讻讬 谞诪讬 讛讜讛 住讘讬专讗 诇谉 诪注讬拽专讗 讚讞讚 诪讬谞讬讬讛讜 讗转讬讗 诇讛讻讬 讚诇讗 讚专砖讬谞谉 诪讬谞讬讬讛讜 讗诇讗 讞讚 讗诇讗 讚讗讙讘 讗讜专讞讬讛 驻专讬砖 诇讛讜 诇转专讜讜讬讬讛讜. 讜驻讬专砖 讛专讗讘"讚 讝"诇 讚诇讗 讘注讬 诇诪讬诪专 砖谞讞诇讬祝 讗转 讛讗讜转讬讜转 诪讛"讗 诇讞讬"转 讚讗讬谉 诪砖谞讬谉 讛讗讜转讬讜转 讻诇诇 讗诇讗 讻诇讜诪专 讚讝讛讜 讛诇讜诇讜 砖爪专讬讱 驻讚讬讜谉 讗讘诇 讞诇讜诇 讚讘注讬 诪讚讜讻转讗 讗讞专讬谞讗 谞驻拽讗 诇谉 诪讚讻转讬讘 诪讬 讛讗讬砖 讗砖专 谞讟注 讻专诐 讜诇讗 讞诇诇讜 讜诪砖诐 诇讗 诇诪讚谞讜 诪转讬 讛讜讗 讛讞诇讜诇 讜讻讗谉 讗砖诪注讬谞谉 讚讗讜转讜 讞诇讜诇 讘砖谞讛 讛专讘讬注讬转 讜讞诇讜诇讜 讝讛讜 讛诇讜诇讜 讜诇讗 讗转讗 诇讘专讻讛 讻诇诇. 讗讘诇 讘讬专讜砖诇诪讬 讗诪专讜 讘诪注砖专 砖谞讬 讚诇讗 诪转诪谞注讬 专讘谞谉 诪诇诪讚专砖 讘讬谉 讛"讗 诇讞讬"转. 讜讗"转 诇诪讛 诇讬 讛讗讬 拽专讗 诇讗砖诪注讬谞谉 讚专讘注讬 讟注讜谉 讞诇讜诇 转讬驻讜拽 诇讬 讚讙诪专讬谞谉 拽讚砖 拽讚砖 诪诪注砖专 砖谞讬 诇专讘注讬 讚讛讻讬 讙诪专讬谞谉 讛转诐 讘拽讚讜砖讬谉 诪讛讗讬 讙"砖 讚讬砖 诇讜 讘讬注讜专 讜讬砖 诇讜 讞讜诪砖 讻诪注砖专 讜讻讬讜谉 讚讻谉 讻讬 讛讬讻讬 讚诪注砖专 砖谞讬 讘注讬 驻讚讬讜谉 讛"谞 讘专讘注讬. 讬"诇 讚讗讬爪讟专讬讱 讚讗讬 诇讗讜 讚讙诇讬 专讞诪谞讗 讘讛讗讬 拽专讗 讚讛诇讜诇讬诐 讚讬砖 诇讜 讞诇讜诇 讛讜讛 讗诪讬谞讗 讚讙诪专讬谞谉 拽讚砖 拽讚砖 诪砖讘讬注讬转 讜转专讜诪讛 讚讗讬谉 诇讛诐 驻讚讬讜谉 讻诇诇 讗讘诇. 讛砖转讗 讚讙诇讬 诇谉 拽专讗 讚讬砖 诇讜 讞讬诇讜诇 讬讚注讬谞谉 讚诪诪注砖专 讙诪专讬谞谉. 讜讛讗 讚讗诪专讬谞谉 讚讘专 讛讟注讜谉 砖讬专讛 讟注讜谉 讞诇讜诇 诇讗讜 讻诇诇讗 讛讜讗 讚讙驻谉 讬讞讬讚讬转 讗讬谉 专讘注讬 谞讜讛讙 讘讛 讚讻专诐 讗诪专 专讞诪谞讗 讚讻转讬讘 讗砖专 谞讟注 讻专诐 讜诇讗 讞诇诇讜 讜讻专诐 讛讬讬谞讜 砖转讬诐 讻谞讙讚 砖转讬诐 讜讗讞转 讬讜爪讗 讝谞讘 讜讗驻讬' 讛讻讬 讬讬谉 砖诇讛 讟注讜谉 砖讬专讛. 讜讗"讻 讚讘专 讛讟注讜谉 砖讬专讛 讟注讜谉 讞讬诇讜诇 诇讗讜 讚讜拽讗 讗诇讗 诇讗驻讜拽讬 砖讗专 讗讬诇谞讜转 拽讗诪专讬谞谉 诇讘专 诪讙驻谉 讬讞讬讚讬转: 



讛谞讬讞讗 诇诪"讚 谞讟注 专讘注讬. 驻讬' 讚住"诇 讚讻诪讜 砖讻转讘 讘驻住讜拽 砖诇 诪注诇讛 讙讘讬 注专诇讛 讜谞讟注转诐 讻诇 注抓 诪讗讻诇 讛讻讬 谞诪讬 讘驻住讜拽 讛讗讞专 讛住诪讜讱 诇讜 砖讻转讘 讚讬谉 驻讚讬讜谉 讚讻转讬讘 讜讘砖谞讛 讛专讘讬注讬转 讬讛讬讛 讻诇 驻专讬讜 拽讜讚砖 讛诇讜诇讬诐 诇讛' 诪讬讬专讬 讘讻诇 注抓 诪讗讻诇 讜讘讻诇 讚讘专 砖谞讜讛讙 讘讜 讚讬谉 注专诇讛 谞讜讛讙 讘讜 讚讬谉 专讘注讬 讜讻诇 讝诪谉 砖诇讗 驻讚讗讜 拽讚砖 讛讜讬 讜讗住讜专 诇讗讻诇讜 讜讻讬讜谉 讚讻谉 诪讬讬转专 诇讬讛 讞讚 讛诇讜诇 诇讘专讻讛 讚讛讗 住讘讬专讗 诇讬讛 讚讗祝 讚讘专 砖讗讬谞讜 讟注讜谉 砖讬专讛 讟注讜谉 讞诇讜诇. 讗诇讗 诇诪"讚 讻专诐 专讘注讬 驻讬' 讚住"诇 讚专讘注讬 讗讬谞讜 谞讜讛讙 讘讻诇 谞讟注 讗诇讗 讘讻专诐 诇讞讜讚 讜讬砖 讗住诪讻转讗 诇讚讘专讬讜 诪讚讻转讬讘 讗砖专 谞讟注 讻专诐 讜诇讗 讞诇诇讜 诪讗讬 讗讬讻讗 诇诪讬诪专 讚讛讗 讗讬讘注讬 诇讬讛 诇讚讘专 砖讟注讜谉 砖讬专讛 讟注讜谉 讞诇讜诇 讜诇诪讗谉 讚转谞讬 谞讟注 专讘注讬 讜讘讻诇 诪讬讚讬 讗讬讬专讬 专讞诪谞讗 住"诇 讚诪讗讬 讚讻转讬讘 讗砖专 谞讟注 讻专诐 诇讗驻讜拽讬 讗讬诇谉 住专拽. 讜讗"讻 讗驻讬' 讘讙驻谉 讬讞讬讚讬转 谞讜讛讙 讚讻专诐 诇讗讜 讚讜拽讗 讜讘讻诇 讚讜讻转讗 讚转谞讬 讚讬谞讗 讚专讘注讬 讘砖讗专 讗讬诇谞讜转 讗转讬讗 讻诪讗谉 讚转谞讬 谞讟注 专讘注讬. 讜讻转讘 专讘讬谞讜 诪砖讛 讝"诇 讚讻讬讜谉 讚讙诪专讬谞谉 诪讬谞讛 讚讻诇 讛讬讻讗 讚讗讬谉 诪注砖专 谞讜讛讙 专讘注讬 谞诪讬 讗讬谞讜 谞讜讛讙. 讜讗"讻 讘讞讜爪讛 诇讗专抓 讚讗讬谉 诪注砖专 谞讜讛讙 专讘注讬 谞诪讬 讗讬谞讜 谞讜讛讙 讜讗讬谉 驻讚讬讜谉 专讘注讬 讘讞讜爪讛 诇讗专抓 讜注讜讚 讚讛转诐 讗诪专讬谞谉 讚注专诇讛 讘讞讜爪讛 诇讗专抓 讛诇讻讛 诇诪砖讛 诪住讬谞讬 讜诇讗 拽转谞讬 讘讛 专讘注讬 讜诪谉 讛讚讬谉 讗驻讬' 注专诇讛 讘讞讜爪讛 诇讗专抓 诇讬转讛 讚讞讜讘转 拽专拽注 讛讜讗 讜讞讜讘转 拽专拽注 讗讬谞讜 谞讜讛讙 讗诇讗 讘讗专抓 讗诇讗 讚讛诇讻讛 讛讜讗 讜讗住专 讜专讗讛 讜讛转讬专 住驻拽讛: 



讜诇诪讗讬 讚转谞讬 讻专诐 专讘注讬 谞诪讬 讛谞讬讞讗 讗讬 讬诇讬祝 讙"砖 讚转讘讜讗讛 转讘讜讗讛 讗讬讬转专 诇讬讛 讞讚 讛诇讜诇 诇讘专讻讛. 驻讬专讜砖 讚诪讛讗讬 讙"砖 诪诪注讟讬 砖讗专 讗讬诇谞讜转 讜诇讗 讗讬爪讟专讬讱 诇讬讛 讞讚 讛诇讜诇 诇讚讘专 砖讟注讜谉 砖讬专讛 讟注讜谉 讞诇讜诇 诇诪注讟 砖讗' 讗讬诇谞讜转 讚讛讗 讗讬诪注讬讟讜 诇讛讜 诪讙"砖 讗诇讗 讗讬 诇讗 讙诪讬专 讘专讻讛 诪谞"诇. 讜转讜 讗讬 谞诪讬 讬诇讬祝 讙"砖 讗砖讻讞谉 诇讗讞专讬讜, 驻讬专讜砖 讜讚讗讬 诇讗 诪拽砖讬 诇诪讗谉 讚转谞讬 谞讟注 专讘注讬 讚讻讬讜谉 讚讘讻诇 诪讬讚讬 谞讛讜讙 专讘注讬 诪讗讬 讞讝讬转 诇砖讜讜讬讬 诇讗讞专讬讜 讟驻讬 诪诇驻谞讬讜 讗诇讗 讜讚讗讬 拽讜砖讬讬谉 诇诪讗谉 讚转谞讬 讻专诐 专讘注讬 讚讛讗 讗砖讻讞谉 讘讝' 讛诪讬谞讬诐 讘专讻讛 诇讗讞专讬讛诐 讚讻转讬讘 讜讗讻诇转 讜砖讘注转 讜讘专讻转. 讜讗"转 讗"讻 拽专讗 讚讛诇讜诇讬诐 诇诪讛 诇讬 诇讗砖诪注讬谞谉 讘专讻讛 诇讗讞专讬讜 讚讻专诐 谞诪讬 诪砖讘注转 讛诪讬谞讬诐 讛讜讗. 讬"诇 讚讗转讗 诇讗砖诪注讬谞谉 讘专讻转 讬讬谉 诇讗讞专讬讜 讚讗讬 诪讛转诐 讛"讗 讚讜拽讗 注谞讘讬诐 讚讙驻谉 讗诪专 专讞诪谞讗 讜诪住转诪讗 讛讬讬讟 注谞讘讬诐 讚讜诪讬讗 讚转讗谞讛 讜专诪讜谉 拽诪"诇 拽专讗 讬转讬专讗 讚讗驻讬诇讜 讬讬谉 诪住转诪讗 讻讬 讛讬讻讬 讚讗砖讻讞谉 讛转诐 讚诪讘专讻讬谉 诇讗讞专讬讜 讛讻讗 谞诪讬 讛讗讬 讘专讻讛 诪砖讜讬谞谉 诇讛 诇讗讞专讬讜 讚讬诇诪讚 住转讜诐 诪谉 讛诪驻讜专砖, 讜讗讬 谞诪讬 讬砖 诇讜诪专 讚讛讻讗 诇讗讜 拽专讗 讬转讬专讗 讛讜讗 讚讗讬讬讚讬 讚讗讬爪讟专讬讱 拽专讗 诇讗砖诪注讬谞谉 讗讞诇讬讛 诇拽讚讜砖转讬讛 讜讛讚专 讗讻诇讬讛 谞拽讟 讛诇讜诇讬诐 诇讬砖谞讗 讚转专转讬 诪砖讜诐 讘专讻讛 讚讗讬转 讘讬讛 讜讻讬 讛讗讬 讙讜谞讗 诇讗讜 拽专讗 讬转讬专讗 讛讜讗 讚讗讙讘 讗讜专讞讬讛 谞拽讟 诇讛 讜讛转诐 谞诪讬 讛讝讻讬专 讝' 讛诪讬谞讬诐 讜谞拽讟 讘专讻讛 讗讻讜诇讛讜 讜讻讬讜谉 讚讻谉 诇讗讜 讬转讬专讗 讛讜讗 讜诇讗 砖讬讬讱 诇诪讬诪专 讘讬讛 讗诐 讗讬谞讜 注谞讬谉 诇讘专讻讛 诇讗讞专讬讜 转谞讛讜 注谞讬谉 诇驻谞讬讜: 



讛讗 诇讗 拽砖讬' 讚诪讬讬转讬 诇讛 讘拽"讜 讻砖讛讜讗 砖讘注 诪讘专讱 讻砖讛讜讗 专注讘 诇讗 讻砖"讻. 驻讬专讜砖 诇讗讜 拽"讜 诪注诇讬讗 讛讜讗 讝讛 讚讗讬讻讗 诇诪讬驻专讱 讻讚驻专讻讬谞谉 诇注讬诇 讘驻' 诪讬 砖诪转讜 诪讛 诇讗讞专讬讜 砖讻谉 谞讛谞讛 讗诇讗 讚讛讗讬 住讜讙讬讗 诇讗 拽讬讬诪讗 讚讛讗 讗住讬拽谞讗 讚住讘专讗 讛讜讗 讜讻讬讜谉 讚诇讗 拽讗讬 诇讗 讚讬讬拽 注诇讛: 



讚讬诇讬祝 诪讻专诐 讜讻讜' 讜讛"讛 讚讛诪"诇 讚讬诇讬祝 诪砖讘注转 讛诪讬谞讬诐 讻讚诇拽诪谉 讜诇讗 讛讬讛 爪专讬讱 讻诇 讛谞讬 诪讬诇讬 讗诇讗 诪砖讜诐 讬讙讚讬诇 转讜专讛 讜讬讗讚讬专: 



讜讗转讬 谞诪讬 讝讬转 讚讗讬转 讘讛 爪讚 诪讝讘讞. 讜讗"转 讜诇诪讛 诇讬 诇讗转讜讬讬 讝讬转 讘诪讛 讛爪讚 讜讛诇讗 诪讝' 诪讬谞讬诐 讛讜讗. 讬"诇 讚讗讬爪讟专讬讱 讚讛"讗 讚讻讬讜谉 讚讻转讬讘 讝讬转 砖诪谉 砖诪讗 诇讗 讗诪专 讗诇讗 注诇 讛砖诪谉 讻讗诇讜 讗诪专 砖诪谉 讝讬转 讗讘诇 讝讬转 注爪诪讛 讚讗讬谞讜 谞讗讻诇 讗诇讗 讻讘讜砖 讗讜 诪诇讬讞 诇讗 讬讛讬讛 讟注讜谉 讘专讻讛 拽诪"诇: 



讜诇诪讗谉 讚转谞讬 谞讟注 专讘注讬 讛讗 转讬谞讞 讻诇 诪讬讚讬 讚讘专 谞讟讬注讛 讜讻讜'. 讬讻讜诇 讛讬讛 诇讛拽砖讜转 讜诇诪讗谉 讚转谞讬 谞讟注 专讘注讬 讜讻诇 诪讬讚讬 讟注讜谉 讞诇讜诇 讜讗讬讬转专 诇讬讛 讞讚 讛讬诇讜诇 诇讘专讻' 诪讗讬 讟注诪讗 诪讜拽诪讬谞谉 拽专讗 诇讘专讻讛 诇驻谞讬讜 讟驻讬 诪诇讗讞专讬讜, 讜讗讬驻砖专 讚诪砖讜诐 讟注诪讗 讚诇注讬诇 讚讻砖讛讜讗 专注讘 诇讗 讻砖"讻 诇诪讬诪专讗 讚诇驻谞讬讜 注讚讬祝. 讗注"讙 讚讛讜讗 拽"讜 驻专讬讻讗 讜讻讜诇讛 住讜讙讬讬谉 讗讝诇讗 讘讛讻讬 讚诇讗 讚讬讬拽 诪砖讜诐 讚诪讬住转讬讬讛 讘驻讬专讻讬 讗讞专讬谞讬: 



讜讚讘专 砖讗讬谉 讙讬讚讜诇讜 诪谉 讛拽专拽注 讻讙讜谉 讘砖专 讜讚讙讬诐 讜讘讬爪讬诐 讜讻讜'. 驻讬' 讜讚讗讬 讘砖专 讜讚讙讬诐 讙讬讚讜诇讬 拽专拽注 诪讬拽专讜 讻讚讗诪专 讘讘讘讗 拽诪讗 讜谞转转 讛讻住祝 讘讻诇 讗砖专 转讗讜讛 谞驻砖讱 讘讘拽专 讜讘爪讗谉 讘讬讬谉 讜讘砖讻专 诪讛 讛驻专讟 诪驻讜专砖 驻专讬 诪驻专讬 讜讙讚讜诇讬 拽专拽注 讗讘诇 讜讚讗讬 诇注谞讬谉 讙讬讚讜诇讬 拽专拽注 讛诪讬讜讞讚讬谉 诇讗讜 讙讬讚讜诇讬 拽专拽注 诪讬拽专讜:





讛诪讗讬专讬

讜讛诪砖谞讛 讛专讗砖讜谞讛 转讻讜讬谉 诇讘讗专 诇谞讜 讛注谞讬谉 讘讛专讗砖讜谉, 专"诇 诪讟讘注 讛讘专讻讜转 讜谞讜住讞 砖诇讛谉 讜讻诪讜 砖讗诪专 讻讬爪讚 诪讘专讻讬诐 讜讻讜'. 讜讬砖 砖讜讗诇讬诐 讛讬讻讗 拽讗讬 讚拽转谞讬 讻讬爪讚, 讻诇讜诪专 砖讛讬讛 诇讜 诇讛讜讚讬注 转讞诇讛 讞讬讜讘讛 讜讗讞专 讻讱 讻讬爪讚 诪讘专讻讬谉 讗讜转讛. 讜转讬专爪讜 讘讛 砖讛讚讘专讬诐 讞讜讝专讬诐 诇诪讛 砖讗诪专讜 讘驻"讗 [诇注讬诇 讬"讗 注"讗] 诪拽讜诐 砖讗诪专讜 诇拽爪专 讗讬谞讜 专砖讗讬 诇讛讗专讬讱, 讜驻专砖谞讜讛 讻讙讜谉 讘专讻转 讛驻讬专讜转 讜讘专讻转 讛诪爪讜转 讜讛爪谞讬注讜 讛讚讘专讬诐 注讚 砖讛转讘讗专讜 讚讬谞讬 拽"砖 讜转驻诇讛 砖讛诐 砖谞讬 讞诇拽讬诐 砖讘诪住讻转 讝讜 讜诪转讞讬诇 注讻砖讬讜 讘讘讬讗讜专 讞诇拽 讙' 砖讗讚诐 讞讬讬讘 诇讘专讱 注诇 讻诇 讚讘专 砖谞讛谞讛 诪诪谞讜, 讜讻谉 讬砖 诪驻专砖讬诐 砖讛讚讘专讬诐 讞讜讝专讬诐 诇诪讛 砖讗诪专讜 讘驻专拽 讙' [诇注讬诇 讻' 注"讘] 讘讘注诇 拽专讬 砖诪讘专讱 注诇 讛诪讝讜谉 诇讗讞专讬讜 讗讘诇 诇讗 诇驻谞讬讜 讗诇诪讗 砖讗讚诐 讗讞专 爪专讬讱 诇讘专讱 讘讛 诇驻谞讬讜 讜砖讜讗诇 讘讛 讻讬爪讚 讜讻讜'.
讜讗诪专 砖注诇 讻诇 驻讬专讜转 讛讗讬诇谉 讘讬谉 诪讝' 讛诪讬谞讬诐 讻讙讜谉 转讗谞讬诐 讜专诪讜谞讬诐 讜讚讜诪讬讛诐 讘讬谉 砖诇讗 诪讝' 讛诪讬谞讬诐 讻讙讜谉 讗讙讜讝讬诐 讜转驻讜讞讬诐 讜讚讜诪讬讛诐 讜注诇 讛讬讜爪讗 诪讛诐 诪讘专讱 讘"驻 讛注抓 讞讜抓 诪谉 讛讬讬谉 砖讗注"驻 砖讛讙驻谉 拽专讜讬 注抓 讚讻转讬讘 (讬讞讝拽讗诇 讟状讜:讘壮) 诪讛 讬讛讬讛 注抓 讛讙驻谉, 诪转讜讱 讞砖讬讘讜转讜 拽讘注讜 诇讜 讘专讻讛 讘驻谞讬 注爪诪讛 诇讛讝讻讬专 注诇讬讜 砖诐 讛讙驻谉 讘驻专讟 讜讗注"驻 砖讗讬谉 注讜砖讬谉 讻谉 讘砖诪谉 讜砖讗专 讛诪砖拽讬诐 讛讬讜爪讗讬诐 诪驻专讬 讛注抓, 讜诪讻诇 诪拽讜诐 讗诐 讛讬讛 讗讜讻诇 讘讗砖讻讜诇讜转 讛讜讗 诪讘专讱 讘"驻 讻砖讗专 讛驻讬专讜转, 注诇 驻讬专讜转 讛讗专抓 讻讙讜谉 拽砖讜讗讬诐 讜讗讘讟讬讞讬诐 讜讚诇讜注讬诐 讜转讜转讬诐 诪讚讘专讬讜转 讜诪讬谞讬 拽讟谞讬讜转 讜转讘讜讗讛 讜注诇 讻讬讜爪讗 讘讛谉 讗讜诪专 讘"驻 讛讗讚诪讛 讜讻诇砖讜谉 讛诪拽专讗 讚讻转讬讘 诪专讗砖讬转 讻诇 驻专讬 讛讗讚诪讛 讜诇讗 讗诪专 驻专讬 讛讗专抓, 讞讜抓 诪谉 讛诇讞诐 砖诪转讜讱 讞砖讬讘讜转讜 拽讘注讜 诇讜 讘专讻讛 诇注爪诪讜 讜讛讜讗 讛诪讜爪讬讗 讜讻诇砖讜谉 讛诪拽专讗 诇讛讜爪讬讗 诇讞抓 诪谉 讛讗专抓, 注诇 讛讬专拽讜转 讻讙讜谉 讻专讜讘 讜住诇拽讗 讜讻专转讬 讜转讜转讬 砖讛驻讬专讜转 注爪诪谉 谞讘诇注讬谉 讘讗专抓 诪讘专讱 注诇讬讛谉 诇转谞讗 拽诪讗 讘"驻 讛讗讚诪讛 讜诇专' 讬讛讜讚讛 讘讜专讗 诪讬谞讬 讚砖讗讬诐 砖专' 讬讛讜讚讛 诪讞讬讬讘 讘专讻讛 诪讬讜讞讚转 诇讻诇 诪讬谉 讜诪讬谉 讜讗讞专 驻专讬 讛讗讚诪讛 讻讜诇诇 讙诐 讻谉 驻讬专讜转 讛讗专抓 讛讜讗 诪讞讬讬讘 讘专讻讛 讗讞专转 讘讬专拽讜转 讜诪讻诇 诪拽讜诐 讛诇讻讛 讻讞讻诪讬诐.
讘讬专讱 讘讚讬注讘讚 注诇 驻讬专讜转 讛讗讬诇谉 讘驻讛"讗 讬爪讗 砖讛专讬 诪讻诇 诪拽讜诐 诪谉 讛讗讚诪讛 讛诐 讬讜爪讗讬诐 讜讗注"驻 砖讛讗讬诇谉 住讘讛 讗诪爪注讬讜转, 讜诪讻诇 诪拽讜诐 讛讬讜 诇驻谞讬讜 砖诇 注抓 讜砖诇 讗讚诪讛 讗讬谉 砖诇 讗讚诪讛 驻讜讟专转 砖诇 注抓 诇讗 谞讗诪专 讘砖诇 注抓 砖谞驻讟专讛 讘砖诇 讗讚诪讛 讗诇讗 讘砖讘讬专讱 驻专讬 讛讗讚诪讛 注诇 讗讜转讜 驻专讬 注爪诪讜, 讘讬专讱 注诇 驻讬专讜转 讛讗讚诪讛 讜讘讬专拽讜转 讘"驻 讛注抓 诇讗 讬爪讗 砖讗讬谉 讻讗谉 注抓 讻诇诇 讜讻诇 讻诇谉 讛谉 驻讬专讜转 讛讗专抓 讛谉 驻讬专讜转 讛讗讬诇谉 讛谉 讬专拽讜转 讛谉 注诇 讛讬讜爪讗 诪讛诐 讗驻讬诇讜 驻转 讜讬讬谉 讗诐 讘专讱 砖讛讻诇 讬爪讗 讜讘诇讘讚 砖讬讘专讻谞讜 注诇 讗讜转讜 讚讘专 讘注爪诪讜 讛讗 讗诐 讛讬讜 诇驻谞讬讜 讚讘专 讛专讗讜讬 诇砖讛讻诇 讜砖讗专 讚讘专讬诐 讛专讗讜讬讬诐 诇砖讗专 讘专讻讜转 讜讘专讱 砖讛讻诇 注诇 讛专讗讜讬 诇讜 诇讗 谞驻讟专讜 讛讗讞专讜转 讗诇讗 讗诐 讻谉 讛讬讛 讚注转讜 注诇 讻讱, 砖诪讻诇 诪拽讜诐 诇讗 讛讜转拽谉 诇讻转讞诇讛 诪讟讘注 讘专讻转 砖讛讻诇 讗诇讗 诇讚讘专 砖诇讗 讛讜讘专专 诇谞讜 讚讘专 诇讬讞住 讘讜 诪爪讬讗讜转讜 诪诪谞讜 讻讙讜谉 讚讘专 砖讗讬谉 讙讚讜诇讜 诪谉 讛讗专抓, 讜讻谉 注诇 讚讘专讬诐 砖讗讬谉 诇讛诐 讞砖讬讘讜转 讜讛讜讗 砖讗诪专 注诇 讚讘专 砖讗讬谉 讙讚讜诇讜 诪谉 讛讗专抓 讻讙讜谉 讞诇讘 讘讬爪讬诐 讘砖专 讜讙讘讬谞讛 讜讚讙讬诐 讗讜诪专 砖讛讻诇, 讜讻谉 注诇 讛讞讜诪抓 讜注诇 讛谞讜讘诇讜转 专爪讜谞讬 诇讜诪专 转诪讬专 砖谞驻诇讜 诪谉 讛注抓 拽讜讚诐 讘讬砖讜诇诐 讜讛讜讗 讛讚讬谉 诇砖讗专 驻讬专讜转 砖讛诐 注诇 讚专讱 讝讛 讜注诇 讛讙讜讘讗讬 讜讛讜讗 讛讗专讘讛, 讜专' 讬讛讜讚讛 讞讜诇拽 注诇 讛讞讜诪抓 讜注诇 讛讙讜讘讗讬, 砖诪讗讞专 砖讛诐 诪讬谉 拽诇诇讛 讗讬谉 诪讘专讻讬诐 注诇讬讛诐 讻诇诇, 讜讛专讬 讛讞讜诪抓 讛驻住讬讚 讘注爪诪讜 砖诇 讬讬谉 讜讛讙讜讘讗讬 诪驻住讬讚 讗转 讛爪诪讞讬诐 讜诪讻诇 诪拽讜诐 讛诇讻讛 讻讞讻诪讬诐, 讗诇讗 砖拽爪转 诪驻专砖讬诐 讻转讘讜 砖讗讬谞讜 诪讘专讱 注诇 讛讞讜诪抓 讗诇讗 讘砖讞讜砖砖 讘讙专讜谞讜 讗讘诇 讘砖转讬讛 诪诪砖 诇讗 砖讛专讬 诪讝讬拽 讛讜讗 诇讜, 讜讻谉 专讗讬转讬 诇拽爪转 讞讻诪讬 讛讚讜专 砖讻转讘讜 砖讘讚讬注讘讚 诇讞诐 谞驻讟专 讘讘专讻转 诪讬谞讬 诪讝讜谞讜转 讻诇 砖讘专讻讜 注诇 讛驻转 讘驻专讟 注诇 讛讚专讱 砖讻转讘谞讜 讜讗讬谉 谞专讗讛 诇讬:



讝讛讜 讘讬讗讜专 讛诪砖谞讛 讜讚讘专讬诐 砖讘讗讜 注诇讬讛 讘讙诪' 讗诇讜 讛谉, 讻诇 诪讛 砖驻讬专砖谞讜 讘诪砖谞讛 讗讬谞讜 讗诇讗 诇讘专讻讛 砖诇驻谞讬讜 讜讞讬讜讘讛 诪讚讘专讬 住讜驻专讬诐 砖转拽谞讜 讘专讻讛 讘讻诇 讚讘专 砖讘注讜诇诐 砖讬讙讬注 诪诪谞讜 讛谞讗讛 诇讗讚诐, 讚专讱 讻诇诇 讗诪专讜 讗住讜专 诇讗讚诐 砖讬讛谞讛 诪谉 讛注讜诇诐 讛讝讛 讘诇讗 讘专讻讛 讜驻讬专砖讜 诪驻谞讬 讝讛 讘诪砖谞转讬谞讜 讞讬讜讘 讘专讻讛 诇驻谞讬讜 讘讻诇 讚讘专 砖讬砖 讘讜 讛谞讗转 讗讻讬诇讛 讗讘诇 讘专讻讛 诇讗讞专讬讛 讞讬讜讘讛 诪谉 讛转讜专讛 讘讝' 讛诪讬谞讬诐 讜讘砖讗专 讻诇 讛诪讬谞讬诐 诪讚专讘谞谉:



诇注谞讬谉 讘讬讗讜专 住讜讙讬讗 讝讜 诪讘讜诇讘诇转 讘讬讚 诪驻专砖讬诐 讜讗谞讬 爪专讬讱 诇讛注讬专讱 讘驻讬专讜砖讛 讚专讱 拽爪专讛 讜讛讜讗 砖讻讘专 讘讬讗专谞讜 砖讘诪砖谞转谞讜 诇讗 注住拽讜 讗诇讗 讘讘专讻讛 砖诇驻谞讬讛 讜讻讘专 讘讬讗专谞讜 讘讛 砖讗讬谞讛 讗诇讗 诪讚讘专讬 住讜驻专讬诐 诪讻诇 诪拽讜诐 讛讜讗 住讘讜专 注讻砖讬讜 砖诪谉 讛转讜专讛 讛讬讗 讜砖讜讗诇 讘讛 诪谞讗 讛谞讬 诪讬诇讬 讻诇讜诪专 砖讬讛讗 爪专讬讱 诇讘专讱 诇驻谞讬讜 讘讻诇 砖讛讜讗 谞讛谞讛 诪诪谞讜 诪谉 讛转讜专讛 讜讛讚讘专 讬讚讜注 砖诇讗 诪爪讬谞讜 讘转讜专讛 讞讬讜讘 讘专讻讛 诇讛讚讬讗 讗诇讗 诇讝' 讛诪讬谞讬诐 讜诇讗讞专讬讛 讜讻讚讻转讬讘 讘驻专砖转 讜讛讬讛 注拽讘 讻讬 讛' 讗诇拽讬讱 诪讘讬讗讱 讗诇 讗专抓 讟讜讘讛 讜讻讜' 讗专抓 讞讟讛 讜砖注讜专讛 讜讙驻谉 讜转讗谞讛 讜专诪讜谉 讗专抓 讝讬转 砖诪谉 讜讚讘砖 讜讻讜' 讜讗讻诇转 讜砖讘注转 讜讘专讻转 讛讗 讘专讻讛 诇驻谞讬讛 讗祝 诇讝' 讛诪讬谞讬诐 讜讘专讻讛 诇讗讞专讬讛 诇砖讗专 诪讬谞讬谉 讞讜抓 诪谉 讛讝' 诇讗 诪爪讬谞讜 讜讗诐 讻谉 讘专讻讛 诇驻谞讬讛 砖讛讜讝讻专讛 讘诪砖谞转谞讜 诪讛讬讻讗, 讜诇讗 讞拽专 注讻砖讬讜 讻诇诇 注诇 讘专讻讛 诇讗讞专讬讛 砖诇 砖讗专 诪讬谞讬诐 砖讛专讬 诇讗 讛讜讝讻专讛 讘诪砖谞转谞讜 讜讗注"驻 砖讘诪拽专讗 讝讜 砖讛讘讬讗讜 讘讘专讬讬转讗 专"诇 讛诇讜诇讬诐 讗诪专讜 诪诇诪讚 砖讟注讜谉 讘专讻讛 诇驻谞讬讜 讜诇讗讞专讬讜 讗讙讘 讗讜专讞讬讛 谞拽讟讛, 讜诪转讜讱 诇砖讜谉 讛诇讜诇讬诐 砖诪讜专讛 注诇 专讘讜讬, 讜讗讬谉 诇驻专砖 讚诪砖讜诐 讘专讻讛 诇讗讞专讬讛 讚讝' 诪讬谞讬诐 谞讗诪专讛 砖讛讬讗 诪驻讜专砖转 讘转讜专讛 砖讛专讬 讘注专诇讛 谞讗诪专 砖讛讬讗 注诇 讻诇 讛诪讬谞讬诐, 讜讛诇讻讱 诇驻讬 讚专讻讜 诇诪讚 诪诪谞讜 讗祝 诇讗讞专讬讛 讘讻诇 讛诪讬谞讬诐, 讗诇讗 砖诪讻诇 诪拽讜诐 讛砖讗诇讛 讗讬谞讛 讗诇讗 注诇 讘专讻讛 诇驻谞讬讛 砖讛讜讝讻专讛 讘诪砖谞转讬谞讜 讜诇驻讬 讚专讻讜 诇诪讚谞讜 诇砖转讬诐 讗讞转 讚讘专 讗诇拽讬诐 砖转讬诐 讝讜 砖诪注谞讜, 讜讛拽砖讛 讜讛专讬 诪拽专讗 讝讛 爪专讬讱 诇谞讜 诇讚讘专 讗讞专 讜讗祝 讻砖转讗诪专 砖诪讻讞 专讘讜讬 讗转讛 讘讗 诇讚专讜砖 讜讗祝 讻砖转讜爪讬讗谞讜 诇讚讘专 讗讞专 专讘讜讬讜 诪讻诇 诪拽讜诐 诪诇诪讚谞讜 讘专讻讛 诇驻谞讬讜 砖注诇讬讛 讗谞讜 讞讜拽专讬诐 讗讱 讛讜讗 爪专讬讱 诇谞讜 诇诇诪讜讚 注诇 砖谞讬 注谞讬谞讬诐 讗讞讚 诇注讬拽专 讛讞诇讜诇 砖讗注"驻 砖诇讗 谞讗住专讛 注专诇讛 讗诇讗 诇讙' 砖谞讬诐 诇诪讚 砖讗祝 讛专讘讬注讬 诇讗 讬讗讻诇 讗诇讗 讘讞诇讜诇 拽讚讜砖转讜 讚专讱 驻讚讬讜谉 讜讗注"驻 砖诇注谞讬谉 讛驻讜讚讛讜 诇注爪诪讜 诪讜住讬祝 讞讜诪砖 诇诪讚谞讜讛 讘砖谞讬 砖诇 拽讚讜砖讬谉 讘讙讝专讛 砖讜讛 拽讚砖 拽讚砖 诪诪注砖专 讻转讬讘 讛讻讗 拽讚砖 讛诇讜诇讬诐 讜讻转讬讘 讛转诐 讻诇 诪注砖专 讛讗专抓 讜讻讜' 讛讜讗 拽讚砖 讜讛专讬 讬砖 诇讜诪专 讗诐 讗讬谉 注拽专 讛驻讚讬讜谉 讞讜诪砖 诪谞讬谉, 诪讻诇 诪拽讜诐 讗诇诪诇讗 诪拽专讗 讝讛 讛讬讬谞讜 诇诪讚讬谉 讗讜转讜 拽讚砖 拽讚砖 诪转专讜诪讛 讜讗祝 讘驻讚讬讜谉 诇讗, 讜讗注"驻 砖诪爪讬谞讜 讗砖专 谞讟注 讻专诐 讜诇讗 讞诇诇讜 讗讬谞讜 讗诇讗 住驻讜专 讚讘专讬诐 注诇 诪讛 砖谞爪讟讜讛 讜讻谉 诇讗 讗诪专 注诇 驻讚讬讜谞讜 砖讬讛讗 拽讚砖 讗讜 砖讬讗住专 讘讝讜诇转讜 讜讻谉 砖诇讗 驻讬' 讘讜 讝诪谉, 讗讜 砖诪讗 讗讬谉 讘讻诇诇 讜诇讗 讞诇诇讜 讗诇讗 砖诇讗 谞讛讙 讘讜 诪谞讛讙 讞讜诇讬谉 诇讗讻讜诇 诪诪谞讜 讜谞诪爪讗 诪讻诇 诪拽讜诐 砖讛讜讗 爪专讬讱 诇谞讜 诇注讬拽专 讛讞诇讜诇, 讜讻谉 爪专讬讱 注讜讚 诇谞讜 诇诇诪讚 砖讚讘专 讛讟注讜谉 砖讬专讛 讟注讜谉 讞诇讜诇 讻诇讜诪专 诇诇诪讚 砖讗讬谉 讚讬谉 专讘注讬 讗诇讗 讘讻专诐 讜诇讗 讘砖讗专 谞讟注讬诐 砖讗讬谉 讛诇讜诇讬诐 讗诇讗 诇砖讜谉 砖讬专讛 讜讗讬谉 讗讜诪专讬诐 砖讬专讛 专"诇 讛诇讜讬诐 讗诇讗 注诇 讛讬讬谉, 专"诇 注诇 谞住讜讱 讛讬讬谉 讗注"驻 砖讗讜诪专讬诐 讛诇诇 注诇 讛讚讜讻谉 讘转拽讬注讜转 转专讜注讜转 讘砖讞讬讟转 驻住讞讬诐 讻诪讜 砖讛转讘讗专 讘专讗砖讜谉 砖诇 驻住讞 砖谞讬, 讜讻谉 讘诪诇讞诪讛 讻诪讜 砖谞讻转讘 讘讚"讛 讘讬讛讜砖驻讟 讻砖讘讗讜 注诇讬讜 讘谞讬 诪讜讗讘 讜讘谞讬 注诪讜谉 讛诪讜谉 专讘 讜谞转讬专讗 讜讛转驻诇诇 讜讛讘讟讬讞讜 讛谞讘讬讗 讻诪讜 砖谞讻转讘 砖诐 讗诇 转讬专讗讜 讜讗转 转讞转讜 诪驻谞讬 讛讛诪讜谉 讛专讘 讜谞讗诪专 砖诐 讜讬拽讜诪讜 讛诇讜讬诐 诇讛诇诇 诇讛' 讘拽讜诇 讙讚讜诇 讜讻讜' 讜讬讜注抓 讗诇 讛注诐 讜讬注诪讚 诪砖讜专专讬诐 诇讛' 讜诪讛诇诇讬诐 诇讛讚专转 拽讚砖, 诪讻诇 诪拽讜诐 驻讬' 讛注谞讬谉 砖讗讬谉 讛诇讜讬诐 讘砖注转 讛拽专讘谉 讗讜诪专讬诐 砖讬专讛 注诇 讛讚讜讻谉 注讚 砖注转 谞住讜讱 讛讬讬谉 诇讗 讘砖注转 讛拽讟专讛 讗讜 讝专讬拽讛 讗讜 谞住讜讱 讛诪讬诐 讘住讜讻讜转 [讛讙"讛 讜讛讙诐 讚谞住讜讱 讛诪讬诐 讜讛讬讬谉 讛讬讜 讘讘"讗 讻诪讘讜讗专 讘诪砖谞讛 驻"讚 讚住讜讻讛 讜讘专诪讘"诐 驻"讬 诪讛' 转讜"诪 讜讘诪讗讬专讬 讘住讜讻讛 砖诐 诪"诪 谞驻"诪 讘讚讬注讘讚 讗诐 讛拽讚讬诐 砖诇 讬讬谉 诇诪讬诐 讗讜 诇讛讬驻讜讱, 讚讗驻讬诇讜 讗诐 讛拽讚讬诪讜 诇讝讘讞 讬爪讗 讻诪讘讜讗专 砖诐 讘专诪讘"诐 讜讘诪诇"诪 讻"砖 讗诐 讛拽讚讬诪讜 诇谞住讜讱 讛讬讬谉 讚讬爪讗].
讜讗讻转讬 诇诪讗谉 讚转谞讬 谞讟注 专讘注讬 专"诇 专讘注讬 谞讜讛讙 讘讻诇 谞讟注 讜诇讗 讘讻专诐 讘诇讘讚 讜讘讻"诪 砖讬讛 讚讬谉 专讘注讬 谞讝讻专 讘讜 讛讜讗 砖讜谞讛 谞讟注 专讘注讬 讜讗讬驻拽注讛 诇讛 讚专砖讗 讚讟注讜谉 砖讬专讛 讟注讜谉 讞诇讜诇 砖讛专讬 讗祝 诪讛 砖讗讬谉 讟注讜谉 砖讬专讛 讟注讜谉 讞诇讜诇 讜讗讬讬转专 诇讬讛 讞讚 讛诇讜诇 诇讘专讻讛 诇驻谞讬讜 谞讬讞讗, 讗诇讗 诇诪讗谉 讚转谞讬 讻专诐 专讘注讬 讘专讻讛 诇驻谞讬讜 诪讛讬讻讗.
讜讗祝 诇诪讬 砖砖讜谞讛 讻专诐 专讘注讬 讗诐 砖诪讗 讗讬谞讜 诇诪讚 讻谉 诪诪诇转 讛诇讜诇讬诐 讗诇讗 诪讙讝专讛 砖讜讛 砖讘驻专砖转 专讘注讬 谞讗诪专 转讘讜讗转讜 讻讚讻转讬讘 讜讘砖谞讛 讛讞诪砖讬转 转讗讻诇讜 讗转 驻专讬讜 诇讛讜住讬祝 诇讻谉 转讘讜讗转讜 讜讘讻诇讗讬诐 讻转讬讘 讜转讘讜讗转 讛讻专诐 讛专讬 诪讻诇 诪拽讜诐 讗讬讬转专 诇讬讛 讞讚 讛诇讜诇 诇讘专讻讛 讗诇讗 讗诐 讗讬谞讜 诇诪讚 讻谉 诪讙讝专讛 砖讜讛 讜诇讗 诇诪讚讛 诪专讘讜 讗诇讗 砖诪讘讬讗讛 诪诪诇转 讛诇讜诇讬诐 讘专讻讛 诇驻谞讬讜 诪讛讬讻讗, 讜讗祝 讻砖转讘讬讗讛 诪讙讝专讛 砖讜讛 讜讗讬讬转专 诇讬讛 讞讚 讛诇讜诇 诪讛讗讬 讞讝讬转 讚诪讜拽诪转 诇讬讛 诇讘专讻讛 诇驻谞讬讛 讘讻诇 讛诪讬谞讬诐 讚诇诪讗 讗讘专讻讛 诇讗讞专讬讛 讘砖讗专 诪讬谞讬诐 讚诇讗 讻转讬讘讗 讚讛讻讬 注讚讬祝 讟驻讬 诪讚讗砖讻讞谉 讘专讻讛 诇讗讞专讬讛 讘讝' 讛诪讬谞讬诐 讜讛讬讬谞讜 讚拽讗诪专 转谞讬讞 诇讗讞专讬讛 讜讻讜' 讛讗 诇驻谞讬讜 诪讛讬讻讗, 讜拽讜砖讬讗 讝讜 讗祝 诇讘注诇 讛谞讟注 拽砖讬讗 讗诇讗 讚讛讻讬 拽讗诪专 讜注讜讚 讛谉 诇讘注诇讬 讛谞讟注 讛谉 诇讘注诇 讛讻专诐 讚讗讬讬转专 诇讛讜 讞讚 讛诇讜诇 诇驻谞讬讜 诪讛讬讻讗.
讜转讬专抓 诇讜 讘讝讛 砖讻诇 砖讛讜讗 诇诪讚 讻专诐 专讘注 诪讙讝专讛 砖讜讛 讜讗讬讬转专 诇讬讛 讞讚 讛诇讜诇 诇讘专讻讛 诪讜拽诪讬谞谉 诇讬讛 诇砖诇 讗讞专讬讛 讻讚拽讗诪专转 讘专讻讛 诇驻谞讬讛 诪拽讜 讜讞讜诪专 讚讛砖转讗 讻砖讛讜讗 砖讘注 诪讘专讱 讻砖讛讜讗 专注讘 诇讗 讻诇 砖讻谉 讜讛讜讗 讛讚讬谉 诇讘注诇 讛谞讟注 讛讜讗讬诇 讜诪讻诇 诪拽讜诐 讗讬讬转专 诇讬讛 讞讚 讛诇讜诇, 讜谞诪爪讗 注讻砖讬讜 讞讚 讛诇讜诇 诇注讬拽专 驻讚讬讜谉 讜讗讬讚讱 诇讘专讻讛 诇讗讞专讬讛 诇砖讗专 诪讬谞讬诐 砖诇讗 诪谉 讛讝' 讜讘专讻讛 诇驻谞讬讛 诇讻诇 讛诪讬谞讬诐 诪拽诇 讜讞讜诪专 讜诇讗 砖讬转讻讜讬谉 诇讜诪专 讚讘专讻讛 诇驻谞讬讛 讘讻诇 讛诪讬谞讬诐 讜讘专讻讛 诇讗讞专讬讛 诇砖讗专 诪讬谞讬诐 讚讗讜专讬讬转讗 讗诇讗 讚专讘谞谉 讜讗住诪讻讜讛 讞讚讗 讗讞讚 讛诇讜诇 讜讞讚讗 讗拽诇 讜讞讜诪专.
讜讞讝专 讜讛拽砖讛 诇讘注诇 讛讻专诐 讗砖讻讞谉 讻专诐 讻诇讜诪专 讚诪讚拽讗 讗诪专转 讚讛诇讜诇讬诐 讗讻专诐 诇讞讜讚 拽讗讬 讜诪讙讝专讛 砖讜讛 讗诐 讻谉 讛诇讜诇 讚讗讬讬转专 诇讱 讗讻专诐 讛讜讗 讜讗讬诇 诇讱 讘专讻讛诇 讗讞专讬讜 讗讻专诐 讜诇驻谞讬讜 讗讻专诐 诪拽诇 讜讞讜诪专 讗讘诇 砖讗专 诪讬谞讬诐 诪谞诇谉, 讜讗诐 转讗诪专 讜讻专诐 讛专讬 诪讝' 讛诪讬谞讬诐 讛讬讗 讚讻转讬讘 讘讛讜 讘专讻讛 诇讗讞专讬讛 讜诇驻谞讬讛 诪拽诇 讜讞讜诪专 讜讗诐 讻谉 讗诐 讗讬谞讜 注谞讬谉 诇讻专诐 转谞讛讜 注谞讬谉 诇砖讗专 诪讬谞讬诐, 讗讬谉 讝讛 讻诇讜诐 砖诪讗 讙驻谉 讛谞讝讻专 讘讝' 讛诪讬谞讬诐 讗讬讬谉 拽讗讬 讜讻谉 讘讝讬转 注诇 讛砖诪谉 讜讻讚讻转讬讘 讘讬讛 讝讬转 砖诪谉 讗讘诇 注诇 讛注谞讘讬诐 注爪诪谉 诪讛诇讜诇 谞驻拽讗, 讗讬 谞诪讬 讗驻讻讗 讜讗诐 讻谉 讗砖讻讞谉 讻专诐, 讜讻讬 转讬诪讗 讬诇驻讬谞谉 诇砖讗专 诪讬谞讬谉 诪讬谞讛 讘诪讛 诪爪讬谞讜 诇讻专诐 砖讛讜讗 谞讛谞讛 讜讟注讬谉 讘专讻讛 诇讗讞专讬讜 讗祝 讻诇 讜讻讜' 讜诪讚讬诇驻讬谞谉 诇讛 诇讗讞专讬讜 讗转讬讗 诇讛 诇驻谞讬讜 诪拽诇 讜讞讜诪专, 诪讛 诇讻专诐 砖讻谉 诪爪讬谞讜 讘讛 爪讚 讞讜诪专 诪爪讚 讗讞讚 砖讞讬讬讘 讘注讜诇诇讜转 拽诪讛 转讜讻讬讞 砖讗讬谞讛 讞讬讬讘转 讘注讜诇诇讜转 讜讬砖 讘讛 讘专讻讛 诇讗讞专讬讛 讗祝 讻诇 讜讻讜', 讜诪讚讬诇驻讬谞谉 诇讛 诇讗讞专讬讜 讗转讬讗 诇讛 诇驻谞讬讜 诪拽诇 讜讞讜诪专, 讜讬诇驻讬谞谉 砖讗专 诪讬谞讬诐 诪讬谞讛 讘诪讛 诪爪讬谞讜, 讗讬讻讗 诇诪驻专讱 砖讻谉 讞讬讬讘转 讘讞诇讛 讜讗讬 诪讬讬转讬转 诇讬讛 诪转专讜讬讬讛讜 讘讞讝专 讛讚讬谉 诪讛 诇讛爪讚 讛砖讜讛 砖讘讛谉 砖讻谉 讬砖 讘讛谉 爪讚 诪讝讘讞 讻专谉 诇谞住讻讬诐 讜拽诪讛 诇诪谞讞讜转 讜讗转讬讗 谞诪讬 讝讬转 讚讗注"讙 讚诪讝' 诪讬谞讬诐 讛讬讗 讚诇诪讗 拽专讗 讗砖诪谉 诇讞讜讚讬讛 讚谞驻拽讗 讝讬转 讙讜驻讬讛 讘诪讛 诪爪讬谞讜 讗讬 谞诪讬 讗讬驻讻讗 讚拽专讗 讗讝讬转 讙讜驻讬讛 讜砖诪谉 讘诪讛 诪爪讬谞讜, 讜讗注"讙 讚讝讬转 讙讜驻讬讛 讻专诐 讗拽专讬 讜讗讬谞讜 爪专讬讱 诇讛讘讬讗讛 诪诪拽讜诐 讗讞专 讘讛讗 讚讗砖讻讞谉 讻专诐 讗讬谞讜 讻诇讜诐, 讚讻专诐 讝讬转 讛讬讗 讚讗拽专讬 讛讗 讻专诐 住转诪讗 诇讗 讗拽专讬 讜讗诐 讻谉 诪讛 诇讛爪讚 讛砖讜讛 砖讻谉 讬砖 讘讛谉 爪讚 诪讝讘讞 专"诇 讘诇讬诇转 诪谞讞讜转 砖讗专 诪讬谞讬谉 诪讬讛讗 诇讘专讻讛 诇讗讞专讬讜 讚谞讬诇祝 诇驻谞讬讜 诪拽诇 讜讞讜诪专 诪谞诇谉, 讜讗讬 讚讬诇驻转 诇讛讜 诪讝' 讛诪讬谞讬诐 讘诪讛 诪爪讬谞讜 诪讛 诇讝' 讛诪讬谞讬诐 砖讻谉 讞讬讬讘讬诐 讘讘讻讜专讬诐, 讜讻谉 讛讬讛 讬讻讜诇 诇讛拽砖讜转 讗讬 讛讻讬 诇讬诇祝 诪讬谞讛 诇讘专讻讛 讗讞专讬讛诐 诪注讬谉 讙' 讗诇讗 讚讞讚讗 诪讬谞讬讛讜 谞拽讟, 讜讗祝 诇诪讗谉 讚转谞讬 谞讟注 专讘注讬 讚讻诇讛讜 讛谞讬 诇讗 拽砖讬讬谉 诇讬讛 讗讻转讬 诪讬讚讬 讚诇讗讜 讘专 谞讟讬注讛 讻讙讜谉 讘砖专 讜讙讘讬谞讛 讜讛讚讜诪讬诐 诇讗诇讜 讘专讻讛 诇驻谞讬讜 诪讛讬讻讗, 讜讗诐 转讗诪专 谞讬诇祝 诪砖讗专 诪讬谞讬诐 讛专讬 讗讬谉 讘专讻讜转讬讛谉 砖讜讜转 讜讛讬讗讱 谞诇诪讜讚 诪谞住讞 讗讞讚 诇谞住讞 砖讘讚专讱 讗讞专转, 讗诇讗 住讘专讗 讛讬讗 专"诇 讘专讻讛 诇驻谞讬讜 讛谉 讘讝' 讛诪讬谞讬诐 讛谉 讘砖讗专 讛诪讬谞讬诐 讛谉 诇讘注诇 讛讻专诐 讛谉 诇讘注诇 讛谞讟注 住讘专讗 讛讬讗 讚讗住讜专 诇讛谞讜转 诪谉 讛注讜诇诐 讘诇讗 讘专讻讛 讜讗讬谉 讞讬讜讘 讘专讻讛 讘转讜专讛 讗诇讗 诇讝' 讛诪讬谞讬诐 讜诇讗讞专讬讛谉, 讛讗 诇驻谞讬讜 讘讻诇谉 讜诇讗讞专讬讛 诇砖讗专 诪讬谞讬诐 诪讚专讘谞谉:



讜讻诇 讛谞讛谞讛 诪谉 讛注讜诇诐 讘诇讗 讘专讻讛 诪注诇 讜讛讜讗 砖讚专砖讜 诇讛' 讛讗专抓 讜诪诇讜讗讛 讜讻转讬讘 讜讛讗专抓 谞转谉 诇讘谞讬 讗讚诐 讻讗谉 拽讜讚诐 讘专讻讛 讻讗谉 诇讗讞专 讘专讻讛, 讜讘转诇诪讜讚 讛诪注专讘 讗诪专讜 讗诪专转 诇讛' 讛' 讗转讛 讟讜讘转讬 讘诇 注诇讬讱 讗诐 讗讻诇转 讜讘专讻转 讻讘讬讻讜诇 讻讗诇讜 诪砖诇讱 讗讻诇转, 讜诪讻诇 诪拽讜诐 讘转讜住驻讜转 讻转讘讜 砖讗讞专 砖住诪讻讜讛 诪谉 讛诪拽专讗 讜讻谉 砖注砖讗讜讛讜 讻诪讜注诇 讘讛拽讚砖 诪讚讻转讬讘 诇讛' 讛讗专抓 讗诐 砖讻讞 讜诇讗 讘专讱 讗讜 讗驻讬诇讜 住驻拽 讘专讱 住驻拽 诇讗 讘专讱 讜注讚讬讬谉 讛讜讗 讗讜讻诇 [讛讙"讛 讗讬谞讜 诪讜讘谉 讗诐 注讚讬讬谉 讛讜讗 讗讜讻诇 驻砖讬讟讗 讚诪讘专讱 注诇 诪讛 砖讬讗讻诇 讘讗诐 砖讻讞 讜诇讗 讘专讱 讜讗诐 讗讬谞讜 讗讜讻诇 注讜讚 讗驻讬诇讜 讗讬 讛讜讬 诪讛"转 讗"爪 诇讘专讱 讘砖讻讞 讜诇讗 讘专讱 诪注讬拽专讗 讻讚诪住拽讬谞谉 诇拽诪谉 住讜祝 驻"讝] 讞讜讝专 讜诪讘专讱 讜讗讬谉 爪专讬讱 诇讜诪专 讘专讻讛 诇讗讞专讬讛 砖诇 讝' 讛诪讬谞讬诐 砖讛讜讗 转讜专讛:



讝讛讜 讘讬讗讜专讛 砖诇 砖诪讜注讛 讚专讱 拽爪专讛 讗注"驻 砖讘驻讬专讜砖谞讜 谞讟讬谞讜 讘讛 诇讚专讱 讗讞专转, 讜驻住拽讬诐 讛专讗讜讬诐 诇讛讜爪讬讗 诪转讜讻讛 讗诇讜 讛谉, 讗专讘注 诪转谞讜转 讬砖 诇注谞讬讬诐 讘讻专诐 驻专讟 讜注讜诇诇讜转 砖讻讞讛 讜驻讗讛 讜讘转讘讜讗讛 讗讬谞谉 讗诇讗 讙' 诇拽讟 砖讻讞讛 讜驻讗讛, 讗诇讗 砖讻砖讛讙讬注 讝诪谞讛 讞讬讬讘转 讘讞诇讛 诇讬转谞讛 诇讻讛谉 讜讻诇 砖讘注转 讛诪讬谞讬诐 讞讬讬讘讬诐 讘讘讻讜专讬诐 讻诪讜 砖讬转讘讗专 讘诪拽讜诪讜, 谞讟注 专讘注讬 爪专讬讱 讛讘讗讛 诇讬专讜砖诇讬诐 讗讜 驻讚讬讜谉 讻诪注砖专 砖谞讬, 讜讬专讗讛 诇讙讚讜诇讬 讛诪讞讘专讬诐 砖讗讬谞讜 谞讜讛讙 讘讞讜爪讛 诇讗专抓 讻诇诇 讗祝 讘讻专诐 讜讗祝 讘驻谞讬 讛讘讬转 砖讻诇 砖讛讜讗 讟注讜谉 讛讘讗转 诪拽讜诐 讗讬谉 诪讘讬讗讬诐 诪讞讜爪讛 诇讗专抓 讗诇讗 讗讜讻诇 驻讬专讜转 砖谞讛 专讘讬注讬转 讗祝 讘讻专诐 讘诇讗 砖讜诐 驻讚讬讜谉 讗讘诇 讘讗专抓 讬砖专讗诇 谞讜讛讙 讗祝 诇讗讞专 讞讜专讘谉 专"诇 讘讝诪谉 讛讝讛 讜讻砖驻讜讚讛 讘讝诪谉 讛讝讛 诪讘专讱 讗砖专 拽讚砖谞讜 讜讻讜' 讜爪讜谞讜 注诇 驻讚讬讜谉 谞讟注 专讘注讬 讜驻讜讚讛 讘驻专讜讟讛 讜讗讜诪专 讛专讬 讛谉 诪讞讜诇诇讬 注诇 驻专讜讟讛 讝讜 注诇 驻讬专讜转 讗诇讜 讜诪砖诇讬讱 讛驻专讜讟讛 诇讬诐 讗讜 砖讜专祝 讛驻讬专讜转, 讜讻诇 砖注专诇讛 谞讜讛讙转 讘讜 专讘注讬 谞讜讛讙 讘讜 砖讛诇讻讛 讻讚讘专讬 讛讗讜诪专 谞讟注 专讘注讬 讜讻住转诪谉 砖诇 讻诪讛 砖诪讜注讜转, 讗讞 诪讛谉 讗转专讜讙 砖讜讛 诇讗讬诇谉 讘讙' 讚专讻讬诐 讜讻讜' 讜讗讞转 诪讛谉 诇专讘注讬 讜讻谉 讻诪讛 砖诪讜注讜转, 讜讬砖 砖驻讜住拽讬诐 砖讚讬谉 专讘注讬 谞讜讛讙 讘讞讜爪讛 诇讗专抓, 讜诪注转讛 讗祝 讘讝诪谉 讛讝讛 讻谉, 讜诪讻诇 诪拽讜诐 讗祝 诇讚讘专讬讛诐 讚讜拽讗 讘讻专诐 讗讘诇 诇讗 讘砖讗专 谞讟讬注讜转 讛讜讗讬诇 讜讗祝 讘讗专抓 谞讞诇拽讜 讘砖讗专 谞讟讬注讜转 讗诐 谞讜讛讙 讘讛诐 专讘注讬 讗诐 诇讗讜 讻讘专 讗诪专讜 讻诇 讛诪讬拽诇 讘讗专抓 讛诇讻讛 讻诪讜转讜 讘讞讜爪讛 诇讗专抓, 讜讻专诐 专讘注讬 砖讗诪专谞讜 讚讜拽讗 讻专诐 讜讛讜讗 注诇 讛驻讞讜转 讘讛' 讙驻谞讬诐 讘' 讻谞讙讚 讘' 讜讗讞转 讬讜爪讗讛 讝谞讘 讜砖诇讗 讬讛讜 诪专讜讞拽讜转 讟"讝 讗诪讛 讻诪讜 砖讬转讘讗专 讘驻专拽 讛住驻讬谞讛, 讗讘诇 讙驻谉 讬讞讬讚讬转 讗讬谞讛 讘转讜专转 专讘注讬 讗讘诇 讚讬谉 注专诇讛 谞讜讛讙 注诇 讻诇 谞讟注 讜讗祝 讘讙驻谉 讬讞讬讚讬转 讗注"驻 砖讘拽爪转 住驻专讬诐 谞诪爪讗 诇讙讚讜诇讬 讛专讘谞讬诐 讘诪住讻转 住讜讟讛 讛驻讱 讛讚讘专讬诐, 讞住 讜砖诇讜诐 注诇 驻讛 拽讚讜砖 诇讗诪专讛 [讘讙诇讬讜谉 讛砖"住 诪专注拽"讗 讻讗谉 转诪讛 讙"讻 注"讚 专砖"讬 讗诇讜] 讜诇讗 讻讜谞讜 讘讛 讗诇讗 诇注谞讬谉 专讘注讬:





转讜住驻讜转 专讗"砖

驻专拽 砖砖讬



讻讬爪讚 诪讘专讻讬谉, 转讬诪讗 转谞讗 讛讬讻讗 拽讗讬 讚拽转谞讬 讻讬爪讚. 讜讬"诇 诪砖讜诐 讚住讘专讗 讛讜讗 诇讘专讱 讻讚诪住拽讬谞谉 讘讙诪专讗 讚讗住讜专 诇讬讛谞讜转 讘注讜诇诐 讛讝讛 讘诇讬 讘专讻讛 讜讻讬讜谉 讚诪住转讘专 砖讬讬讱 诇诪讬转谞讬 讻讬爪讚 讻讗诇讜 讛讬讛 砖谞讜讬 讘讛讚讬讗 诪讘专讻讬谉, 讜注讜讚 讚拽讗讬 讗诪转谞讬' 讚驻' 诪讬 砖诪转讜 [讚祝 讱' 注"讗] 讚拽转谞讬 讘注诇 拽专讬 讜注诇 讛诪讝讜谉 诪讘专讱 诇讗讞专讬讜 讜讗讬谉 诪讘专讱 诇驻谞讬讜 讜讛讻讬 谞诪讬 讬砖 诇讘专讱 注诇 讻诇 讚讘专 讜讚讘专:



讜讛讗讬 拽讚砖 讛诇讜诇讬诐 诇讛讻讬 讛讜讗 讚讗转讗. 住"讚 讛砖转讗 讚讚专砖讛 讙诪讜专讛 讛讬讗 讜诇讛讻讬 驻专讬讱 讛讗 讗讬爪讟专讬讱 诇讚专砖讛 讗讞专讬转讬 讜诇驻讬 讛诪住拽谞讗 讛讜讬 拽专讗 讗住诪讻转讗 砖 讘注诇诪讗:



讗讞诇讬讛 讜讛讚专 讗讻诇讬讛. 转讬诪讗 诇诪讛 诇讬 讛讗讬 拽专讗 诪拽讚砖 拽讚砖 诪诪注砖专 [砖谞讬] 诪爪讬 诇诪讬诇祝 讚讛转诐 谞诪讬 谞驻拽讗 诇谉 讘驻"拽 讚拽讚讜砖讬谉 [讚祝 谞"讚 注"讘] 讚转谞谉 讻专诐 专讘注讬 讛讬讛 注讜诇讛 诇讬专讜砖诇讬诐 诪讛诇讱 讬讜诐 讗' 诇讻诇 爪讚 诪拽讚砖 拽讚砖 讬诇驻讬谞谉 诇讬讛 讚诪注诇讬谉 讗讜转讜 诇讬专讜砖诇讬诐 讜讗"讻 讞讬诇讜诇 谞诪讬 谞诇讬祝 诪砖诐, 讜讬"诇 讚讗讬 诇讗讜 讛讗讬 拽专讗 讛讜讛 讬诇驻讬谞谉 拽讜讚砖 拽讜讚砖 诪砖讘讬注讬转 砖讬讛讗 谞讜讛讙 讘谞讟注 专讘注讬 讻诇 讚讬谉 砖讘讬注讬转 讗讘诇 讻讬讜谉 讚砖诪注讬谞谉 诪讛讗讬 拽专讗 砖诪讞诇诇讬谉 讗讜转讜 讻诪注砖专 诪讛砖转讗 讗讬转 诇谉 诇诪讬诇祝 谞诪讬 拽讜讚砖 拽讜讚砖 诪诪注砖专 砖爪专讬讱 诇讛注诇讜转讜 诇讬专讜砖诇讬诐, 讜转讬诪讗 诇讘"砖 讚诇讗 讬诇驻讬 讛转诐 讘拽讚讜砖讬谉 拽讜讚砖 拽讜讚砖 诪诪注砖专 诪谞讬谉 砖爪专讬讱 诇讛注诇讜转讜 诇讬专讜砖诇讬诐 讗诐 诇讗 讬讞诇诇谞讜 讚讛讗 转谞谉 讻专诐 专讘注讬 讛讬讛 注讜诇讛 讜讻讜' 讜诇讗 讗砖讻讞谉 诪讗谉 讚驻诇讬讙, 讜讬砖 诇驻专砖 砖诪讗 讘"砖 讬讚注讬 诇讛 诪讚专砖讛 讗讞专讬转讬 讗讜 砖诪讗 谞驻拽讗 诇讛讜 诪住讘专讗 讻讬讜谉 讚讬讚注讬谞谉 诪讞诇讜诇讬诐 讚讘注讬 讞诇讜诇 讻诪注砖专 讬诇诪讚 住转讜诐 诪谉 讛诪驻讜专砖 讙诐 诇注谞讬谉 诇讛注诇讜转 诇讬专讜砖诇讬诐, 讜讛"专 讞讬讬诐 讻讛谉 转讬专抓 讚拽专讗 讚讛诇讜诇讬诐 讗讬爪讟专讬讱 诇砖谞讛 砖诇讬砖讬转 讜砖砖讬转 砖讗讬谉 诪注砖专 砖谞讬 谞讜讛讙 讚讗讬 诇讗 讛讗讬 拽专讗 讛讜讛 讗诪专讬谞谉 讻讬讜谉 讚讬诇驻讬谞谉 拽讜讚砖 拽讜讚砖 诪诪注砖专 诇讗 讬讛讗 谞讜讛讙 讗诇讗 讘砖注讛 砖诪注砖专 砖谞讬 谞讜讛讙 讜讻讬讜爪讗 讘讝讛 讬砖谞讜 讘讬专讜砖诇诪讬 讚诪注砖专 砖谞讬 讚拽讗诪专 讛转诐 讻诪讛 讚讘"砖 讗诪专讬 诇讗 诇诪讚讜 谞讟注 专讘注讬 讗诇讗 诪诪注砖专 砖谞讬 讻诪讛 讚转讬诪讗 讗讬谉 诪注砖专 砖谞讬 讘砖讘讬注讬转 讚讻讜转讬讛 讗讬谉 谞讟注 专讘注讬 讘砖讘讬注讬转 讜讚讻讜转讬讛 谞诪讬 砖诇讬砖讬转 讜砖砖转 砖讗讬谉 讘讛诐 诪注砖专 砖谞讬 诇讗 讬讛讬讛 讘讛诐 谞讟注 专讘注讬 讗"专 讬讜住讬 砖诇讬砖讬转 讜砖砖讬转 讗注"驻 砖讗讬谉 诪注砖专 讬砖 讘讛谉 诪注砖专讜转 讗讘诇 诇讗 诇砖讘讬注讬转 讚讗讬谉 讘讛诐 诪注砖专 讻诇 注讬拽专:



诪谞讬谉 砖讗讬谉 讗讜诪专讬诐 砖讬专讛 讗诇讗 注诇 讛讬讬谉. 诪爪讬谞讜 砖讬专讜转 讛专讘讛 讘诇讗 讬讬谉 讻讙讜谉 讛诇诇 砖讘砖讞讬讟转 驻住讞讬诐 讜讘诇讬诇讬 讛驻住讞 讜讘诪诇讞诪讛 讻讚讗砖讻讞谉 讘讬讛讜砖驻讟 讜讘注转 讛讞诇讜 讘专谞讛 讜转驻诇讛 讗诇讗 讛"拽 讗讬谉 讗讜诪专讬诐 砖讬专讛 注诇 砖讜诐 讗讻讬诇转 诪讝讘讞 讻讙讜谉 讘讛拽讟专讛 讜讘讝专讬拽讛 讜讘谞讬住讜讱 讛诪讬诐, 讗诇讗 注诇 谞讬住讜讱 讛讬讬谉:



讞讚 转谞讬 谞讟注 专讘注讬 (讜讻讜'). 讜讗"转, 讛讗 讘拽专讗 讻转讬讘 诪讬 讛讗讬砖 讗砖专 谞讟注 讻专诐 讗诇诪讗 讗讬谉 讟注讜谉 讞讬诇讜诇 讗诇讗 讻专诐, 讬"诇 诇讗讜 讚讜拽讗 讻专诐 讗诇讗 讗讜专讞讗 讚拽专讗 砖谞讜讟注讬谉 讻专诐 砖诇诐 讜谞拽讟 讻专诐 诇诪注讜讟讬 讗讬诇谞讬 住专拽 讜讛"讛 讗诐 谞讟注 讛' 讗讬诇谞讜转 诪讗讻诇 讞讜讝专 注诇讬讜 诪注讜专讻讬 讛诪诇讞诪讛:



讜讞讚 转谞讬 讻专诐 专讘注讬. 讛拽砖讛 讛"专 讗诇讞谞谉 转讬拽砖讬 诇讬讛 诪讛讗 讚转谞谉 [讘讻讜专讬诐 驻"讘 诪"讜] 讗转专讜讙 砖讜讛 诇讗讬诇谉 讘讙' 讚专讻讬诐 诇注专诇讛 讜诇专讘注讬 [讜诇砖讘讬注讬转], 讜讚讜讞拽 讛讜讗 诇讜诪专 讚诪讚专讘谞谉 谞讜讛讙 讘讛 讚讬谉 专讘注讬, 讜谞专讗讛 讚专' 讞讬讬讗 讜专讘讬 砖诪注讜谉 讘专讘讬 转谞讗讬 谞讬谞讛讜 讜讘讻诇 诪拽讜诐 砖诪讜爪讗 讘诪砖谞讛 谞讟注 专讘注讬 讛讜讗 砖讜谞讛 讻专诐 专讘注讬 讜讘诪拽讜诐 砖讗讬谉 讬讻讜诇 诇讛讞诇讬祝 讞讜诇拽 注诇 讗讜转讛 诪砖谞讛 讜拽讬讬"诇 讻诪讗谉 讚转谞讬 讻专诐 专讘注讬 讚讻诇 讛诪讬拽诇 讘讗专抓 讛诇讻讛 讻诪讜转讜 讘讞讜"诇 讻讚讗讬转讗 诇拽诪谉 讘驻讬专拽讬谉 [讚祝 诇"讜 注"讗] 讛讬诇讻讱 讗讬谉 谞讟注 专讘注讬 谞讜讛讙 注讻砖讬讜 讗讘诇 讻专诐 专讘注讬 谞讜讛讙 讜爪专讬讱 诇驻讚讜转讜 讗讞专 诇拽讬讟讛 注诇 砖讜讛 驻专讜讟讛 讜砖讜讞拽讛 讜诪讟讬诇讛 诇谞讛专 讜讻谉 驻讬' 讘砖讗诇转讜转 讚专讘 讗讞讗讬 [驻专砖转 拽讚讜砖讬诐 住讬' 拽']:



讜讗转讬 谞诪讬 讝讬转 讘诪讛 讛爪讚 讚讗讬转 讘讬讛 爪讚 诪讝讘讞. 讛砖转讗 诇讗 (诪住讬拽) [讗住讬拽] 讗讚注转讬讛 讚讘讝讬转 讘专讻讛 诇讗讞专讬讜 讚诪讝' 讛诪讬谞讬谉 讛讜讗, 讗"谞 讛转诐 诪讬讬专讬 讘讗讜讻诇 砖诪谉 讚讻转讬讘 讝讬转 砖诪谉 讜讛讻讗 讗讬讬专讬 讘讗讜讻诇 讛讝讬转 讜转讬诪讗 讜诇讬驻专讱 诪讛 诇讛爪讚 讛砖讜讛 砖讘讛诐 砖讻谉 讞讬讬讘讬谉 讘诇拽讟 讚驻专讟 讘讻专诐 讛讜讗 讻讙讜谉 诇拽讟 讘转讘讜讗讛 讗讘诇 [讘讝讬转] 讗讬谉 讘讜 诇拽讟 讻讬 讗诐 砖讻讞讛 讜驻讬讗讛, [讜讬"诇] 讗讬谉 讛讻讬 谞诪讬 讛讜讛 诪爪讬 诇诪驻专讱 讛讻讬 讗诇讗 讛"拽 讗驻讬诇讜 转讜爪讬讗 诪诪谞讜 讝讬转 讗讻转讬 讗讬讻讗 诇诪讬驻专讱 注诇讛:



讻专诐 讝讬转 讗讬拽专讬. 讜驻砖讟讬讛 讚拽专讗 注讚 讻专诐 讜讝讬转, 讜讻谉 讚专讱 讛诪拽专讗 诇讞住专 讜讗"讜 讻诪讜 砖诪砖 讬专讞 注诪讚 讝讘讜诇讛, 讜讻谉 专讗讜讘谉 砖诪注讜谉 讜讻谉 转讬专讙诐 讬讜谞转谉 注讚 讻专诪讗 讜注讚 讝讬转讗:



讛讗 转讬谞讞 诇讗讞专讬讜 诇驻谞讬讜 诪谞讗 诇谉. 讜转讬诪讗 讜谞讬诇祝 讘专讻讛 诇讗讞专讬讜 讘讙驻谉 讚讻转讬讘 讘讝' 讛诪讬谞讬诐 讗专抓 讞讟讛 讜砖注讜专讛 讜讻转讬讘 讘转专讬讛 讜讗讻诇转 讜砖讘注转 讜讻讜' 讜诇讜拽讬 讛讱 讛讬诇讜诇讬诐 诇讘专讻讛 诇驻谞讬讜 讙讘讬 讙驻谉, 讜讬"诇 讚诪讜拽讬 拽专讗 讚讙驻谉 讘注谞讘讬诐 讚讜拽讗 讚讜诪讬讗 讚转讗谞讛 讜专讬诪讜谉, 讜讛讗讬 讚讞讬诇讜诇 诪讜拽诪讬谞谉 诇讛 讘讘专讻转 讛讬讬谉 讻讚讻转讬讘 诇讛讜住讬祝 诇讻诐 转讘讜讗转讜 讻诪讜 转讘讜讗转 讬拽讘 讚讛讬讬谞讜 讬讬谉 讜诇注讜诇诐 诇讗讞专讬讜 讻讱 驻讬' 讛"专 砖诪注讬讛 讘砖诐 专砖"讬:



拽"讜 讻砖讛讜讗 砖讘注 诪讘专讱 讜讻讜'. 诇讗讜 拽"讜 讙诪讜专 讛讜讗 讚讗"讻 讛讜讛 讘专讻讛 诇驻谞讬讜 诪谉 讛转讜专讛 讜诇注讬诇 讘驻' 诪讬 砖诪转讜 [讚祝 讻' 注"讘] 诪讘专讱 注诇 讛诪讝讜谉 诇讗讞专讬讜 讜讗讬谉 诪讘专讱 诇驻谞讬讜 诪砖讜诐 讚诇驻谞讬讜 诇讗 讛讜讬 讚讗讜专讬讬转讗 讜讗诪专讬谞谉 谞诪讬 诇注讬诇 讘驻"讘 [讚祝 讟"讝 注"讗] 讛驻讜注诇讬诐 讗讬谉 诪讘专讻讬谉 诇驻谞讬讛, 讗诇讗 讜讚讗讬 诇讗讜 拽"讜 讙诪讜专 讚讗讬讻讗 诇诪讬驻专讱 诪讛 诇讗讞专讬讜 砖讻谉 谞讛谞讛:



讚讘专 砖讗讬谉 讙讬讚讜诇讜 诪谉 讛讗专抓 讻讙讜谉 讘砖专 讜讚讙讬诐 讜讘讬爪讬诐. 诇讙讘讬 拽诪讛 讜谞讟讬注讛 砖讙讚诇讬谉 诪诪砖 诪谉 讛拽专拽注 诇讗 拽专讬 讘砖专 讙讬讚讜诇讬 拽专拽注 诇驻讬 砖谞讬讝讜谉 诪谉 讛拽专拽注 讗讘诇 讘注讬专讜讘讬谉 讘驻' 讘讻诇 诪注专讘讬谉 [讚祝 讻"讝 注"讘] 拽讜专讗 讘讛诪讛 讙讬讚讜诇讬 拽专拽注 砖谞讬讝讜谉 诪谉 讛拽专拽注 讙讘讬 诇拽讜讞 讘讻住祝 诪注砖专 砖谞讬 讚讜诪讬讗 讚讘拽专 讜爪讗谉 讚讻转讬讘讬 讘拽专讗:



讛讗 转讬谞讞 讚讘专 砖讙讬讚讜诇讜 诪谉 讛讗专抓. 讜转讬诪讗 讻诇 诪讬谞讬 讬专拽讜转 讻讙讜谉 诇驻转 讜讻专讜讘 讜砖讜诪讬谉 讜讘爪诇讬诐 讜讻讬讜爪讗 讘讛诐 诪谞讗 诇讬讛 讚讗讬讻讗 诇诪讬驻专讱 诪讛 诇讛谞讬 砖讻谉 诪讬谉 讗讬诇谉 讜讬砖 讘讛诐 讚讬谉 注专诇讛 讜谞讟注 专讘注讬 诪讛 砖讗讬谉 讻谉 讘讬专拽讜转 讜讘诪讬谉 拽讟谞讬讜转, 讜讬"诇 讚讗转讬 诪讘讬谞讬讬讗 讚讻讬 驻专讻转 诪讛 诇讛谞讬 砖讻谉 讬砖 讘讛谉 讚讬谉 注专诇讛 讞讟讛 讜砖注讜专讛 讬讜讻讬讞 砖讗讬谉 讘讛诐 讚讬谉 注专诇讛 讜讻讬 驻专讻转 诪讛 诇讞讟讛 讜砖注讜专讛 砖讻谉 讞讬讬讘讬谉 讘讘讻讜专讬诐 讗讬诇谞讜转 砖讗讬谉 诪讘讬讗讬谉 诪讛诐 讘讻讜专讬诐 讬讜讻讬讞讜 诪讛 诇讗讬诇谉 砖讻谉 讞讬讬讘讬谉 讘注专诇讛 讜讞讝专 讛讚讬谉 讛爪讚 讛砖讜讛 砖讛诐 讙讬讚讜诇讬 拽专拽注 讜讟注讜谞讬谉 讘专讻讛 讗祝 讻诇 讙讬讚讜诇讬 拽专拽注 讟注讜谞讬谉 讛讬诇讻讱 诇讬讻讗 诇讗拽砖讜讬讬 讗诇讗 诪讘砖专 讜讚讙讬诐 (讜讞讙讘讬诐) 讜讻讬讜爪讗 讘讛诐. 讛"专 讬讜住祝:



讜讻诇 讛谞讛谞讛 诪谉 讛注讜诇诐 讛讝讛 讘诇讗 讘专讻讛 诪注诇. 讚讗住诪讻讬谞谉 诇讬讛 诇注讬诇 讘讘专讬讬转讗 讗拽讚砖 讛诇讜诇讬诐 砖讬砖 讘讜 诪注讬诇讛 讻拽讚砖, 讗"谞 诪砖讜诐 拽专讗 讚讘住诪讜讱 讛砖诪讬诐 砖诪讬诐 诇讛':





诪讛专砖"讗 - 讞讬讚讜砖讬 讛诇讻讜转

转讜住' 讘讚"讛 诇讗 砖讬讬讱 讻讜' 讗"谞 讬"诇 讚拽讗讬 注诇 诪转谞讬' 讻讜' 讜讛"谞 砖讬讬讱 讛讻讗 诇讘专讱 注诇 讻诇 讚讘专 讻讜' 注讻"诇 讛讬讬谞讜 谞诪讬 诪讟注诪讗 砖讻转讘讜 讘转讬专讜抓 拽诪讗 讚砖讬讬讱 诇讘专讱 注诇 讻诇 讚讘专 讜讚讘专 诪砖讜诐 讚讗住讜专 诇讬讛谞讜转 讻讜' 讻讚诪住讬拽 讘讙诪专讗 讗诇讗 讚转讬拽谞讜 讟驻讬 讘讛讗讬 转讬专讜爪讗 讘转专讗 讚诇转讬专讜抓 拽诪讗 讚讜讞拽 讛讜讗 讚拽讗讬 讻讬爪讚 讗住讘专讗 诪讘讞讜抓 诪砖讗"讻 讘转讬专讜抓 讘转专讗 讚拽讗讬 讗诪转谞讬' 讚驻专拽 诪讬 砖诪转讜 讜诪讻讞 住讘专讗 讜讚讜"拽:


讘讚"讛 讗讞诇讬讛 讜讛讚专 讻讜' 诇"诇 拽专讗 讛讗 讘驻专拽 砖谞讬 讚拽讚讜砖讬谉 讙诪专讬谞谉 拽讜讚砖 拽讜讚砖 诪诪注砖专 讻讜' 注讻"诇 讛讱 讙"砖 讜讚讗讬 讗讬爪讟专讬讻讗 诇注谞讬谉 讘讬注讜专 讜讞讜诪砖 讻讚讗诪专 讛转诐 讗诇讗 讻讬讜谉 讚讗讬谉 讙"砖 诇诪讞爪讛 谞讬诇祝 谞诪讬 讛讱 诪诇转讗 讚讛讻讗 诇注谞讬谉 讞讬诇讜诇 讜讗讛讗 转讬专爪讜 讚诇注谞讬谉 讚讛讻讗 诇讗 讛讜讛 讬诇驻讬谞谉 诪诪注砖专 讚讛"讗 讚讗讚专讘讛 讻讜' 讜拽"诇:


讘讚"讛 讚讘专 砖讗讬谉 讙讬讚讜诇讜 讻讜' 讜讗"转 诪讗讬 讗讬专讬讗 讘砖专 讜讞诇讘 讗驻讬诇讜 讬专拽讜转 谞诪讬 讻讜' 注讻"诇 驻讬专讜砖 诇讚讘专讬讛诐 诪讗讬 讗讬专讬讗 讘砖专 讜讞诇讘 诪砖讜诐 讚诇讗 讛讜讬 讙讬讚讜诇诐 诪谉 讛讗专抓 讛讗 讗讬讻讗 诇诪注讜讟讬 谞诪讬 讬专拽讜转 讜诪砖讜诐 讚讗讬谉 讘讜 诪爪讜转 谞讟注 专讘注讬 讜讗讛讗 转讬专爪讜 讚拽诪讛 转讜讻讬讞 讜讗注"讙 讚讗讻转讬 讗讬讻讗 诇讗拽砖讜讬讬 讬专拽讜转 诪谞讬谉 讚诪讛 诇讗讬诇谞讜转 讜拽诪讛 砖讻谉 讞讬讬讘 讘驻讗讛 讻诪"砖 讛转讜住' 诇讙讬专住转 专砖"讬 诪"诪 讛转诇诪讜讚 诇讗 讘注讬 诇讛讗专讬讱 讻"讻 讜谞讬讞讗 诇讬讛 诇讗拽砖讜讬讬 讘驻砖讬讟讜转 讗讘砖专 讜讞诇讘 讚诇讗 讛讜讬 讙讬讚讜诇讬 拽专拽注 讜诇讝讛 讻转讘讜 讚诇驻讬专砖"讬 谞讬讞讗 讟驻讬 讘驻砖讬讟讜转 讚讙专住讬谞谉 讚诇讗讜 讘专 谞讟讬注讛 诪谞讬谉 讜诇"讙 讘砖专 讜讞诇讘 讜讛砖转讗 拽讜砖讟讗 讛讜讗 讚讗转讬 诇诪注讜讟讬 谞诪讬 讬专拽讜转 诪砖讜诐 讚讗讬谉 讘讜 谞讟注 专讘注讬 讚诇讬讻讗 诇诪讬诪专 讚讗转讬 诪砖讗专 讗讬诇谞讜转 讜诪拽诪讛 讘诪讛 讛爪讚 讚讗讬讻讗 诇诪讬驻专讱 讻讜' 讜讚讜"拽:





诪讛专砖"讗 - 讞讬讚讜砖讬 讗讙讚讜转

讗讬谉 讗讜诪专讬诐 砖讬专讛 讗诇讗 注诇 讛讬讬谉 讻讜'. 诪驻讜专砖 讘诪住讻转 注专讻讬谉 驻"讘 注"砖: 


诪注讬拽专讗  讜讬诇诪讚谞讜 讻讜'. 诇讗 拽讗诪专 讛讻讬 讗诇讗 讘讘专讻讜转 讛谞讛谞讬谉 讚讘砖讗专 讘专讻讜转 讛拽讘讜注讜转 讗诐 诇诪讚讜 驻"讗 砖驻讬专 讗讬谉 诪拽讜诐 诇讟注讜转 讗讘诇 讘讘专讻讜转 讛谞讛谞讬谉 讚讬砖 讻诪讛 砖讬谞讜讬诐 讘讘专讻讜转 专讗砖讜谞讜转 讜讘讗讞专讜谞讜转 诇驻讬 讛诪讬谉 讜讻诪讛 住驻拽讜转 砖谞驻诇讜 讘讛谉 讚讗诐 砖讬谞讛 诇讗 讬爪讗 讜讻讗诇讜 诇讗 讘讬专讱 讻诇诇 讜讛"讝 诪注诇 讙诐 讛讘专讻讛 砖讘讬专讱 讛讬讗 诇讘讟诇讛 讜注"讻 讬诇讱 讗爪诇 讞讻诐 讜讬诇诪讚谞讜 驻注诐 讗讞专 驻注诐 注讚 砖讬讛讬讛 讘拽讬 讘讛谉 诇讘专讱 诪注讬谉 讛讘专讻讛 讜拽"诇: 


诇"拽  讻讗谉 拽讜讚诐 讘专讻讛 讻讜'. 讜注谞讬谞讜 讻讬 讛讻诇 讘专讗 诇讻讘讜讚讜 诇讬转谉 诇讜 讻讘讜讚 诪注讬谉 讘专讻讜转讬讜 讗讘诇 诇讬讛谞讜转 讘诇讗 讘专讻讛 讗讬谉 讻讗谉 讻讘讜讚讜 讜注讚讬讬谉 砖诇讜 讛讜讗 讜诪讛 砖驻讬专砖"讬 讙讘讬 讻讗诇讜 讙讜讝诇 诇讛拽讘"讛 讗转 讘专讻讜转讬讜 讻讜' 讗"爪 讗诇讗 讙讜讝诇 诪诪砖 诇讛拽讘"讛 讗讜转讜 讚讘专 砖讗讜讻诇 讜谞讛谞讛 诪诪谞讜 讚拽讜讚诐 讛讘专讻讛 砖诇讜 讛讜讗 讜诇讙讘讬 讻谞"讬 爪专讬讱 诇驻专砖 讻谉 砖讙讜讝诇 讘专讻转谉 砖讛驻讬专讜转 诇讜拽讬诐 讻驻讬专砖"讬 讜讻讛"讙 讗诪专讬谞谉 讘住驻"讘 讚诪住' 住讜讟讛 (诪讞.) 诪砖讞专讘 讘讛诪"拽 诇讗 讬专讚 讛讟诇 诇讘专讻讛 讜谞讬讟诇 讟注诐 讛驻讬专讜转 讻讜' 讻讬 讛讘专讻讜转 诪讜专讬讚讬谉 砖驻注 讛讘专讻讛 诪诇诪注诇讛 注诇 讛驻讬专讜转 砖诪讘专讻讬诐 注诇讬讛谉 讜诪讬讬转讬 诇讬讛 诪拽专讗 讙讜讝诇 讗讘讬讜 讜讗诪讜 讜讙讜' 诇驻讬 驻砖讜讟讜 讙讜讝诇 讗讘讬讜 讜讗诪讜 诪诪砖 砖讗讜诪专 讗讬谉 驻砖注 讘讙讝讬诇讛 讝讜 讻讬讜谉 砖诇讘住讜祝 讛讜讗 讬讜专砖诐 讞讘专 讛讜讗 诇讗讬砖 诪砖讞讬转 诇讘谉 住讜专专 讜诪讜专讛 讛诪砖讞讬转 讜诪讻诇讛 诪诪讜谉 砖诇 讗讘讬讜 讜讗诪讜 讗讘诇 诇砖讜谉 讙讜讝诇 诇讗 诪砖诪注 诇讬讛 讜讗讬谞讜 讚讜诪讛 砖讙讜讝诇 讗讘讬讜 讘驻谞讬讜 讗诇讗 讙讜谞讘 诪砖诇 讗讘讬讜 讻讚转谞谉 讘驻' 住讜专专 (注讗.) 讚讗讬谞讜 讞讬讬讘 注讚 砖讬讙谞讜讘 诪砖诇 讗讘讬讜 讜注讜讚 讚讛讻讗 讻转讬讘 讗诪讜 讜转"拽 讚诪转谞讬' 讚讛转诐 住"诇 讚诇讗 讘注讬 诪砖诇 讗诪讜 讗诇讗 诪砖诇 讗讘讬讜 讜诇讻讱 讚专砖讜 讙讜讝诇 讗讘讬讜 讛拽讘"讛 讚讙讜讝诇讜 诪诪砖 讚拽讜讚诐 讛讘专讻讛 讛讬讛 砖诇 讛拽讘"讛 讻讚讻转讬讘 诇讛' 讛讗专抓 讜讙讜' 讜讗诪讜 讻"讬 砖讙讜讝诇 诪讛诐 砖诇讗 讬专讚 讟诇 诇讘专讻讛 注诇 讗讜转讜 诪讬谉 砖讗讜讻诇 讘诇讗 讘专讻讛 讻讚诇注讬诇 讜诪讬讬转讬 诇讬讛 诪讗诇 转讟讜砖 转讜专转 讗诪讱 讚诇讗 砖讬讬讱 转讜专讛 讘讗诪讜 砖讗讬谞讛 讞讬讬讘转 讘转"转 讜讛专诪讝 讗诪讱 讝讜 讻"讬 讻诪住驻专 讬砖专讗诇 砖讛讻' 驻砖讜讟讛 讛讬讗 转"拽 讘诪谞爪驻"讱 讜讗诪专 讞讘专 讜讙讜' 诇讬专讘注诐 讘谉 谞讘讟 砖讛砖讞讬转 讻讜' 砖诪爪讬谞讜 讘讘砖讜专转 讛诪诇讜讻讛 诇讬专讘注诐 讘注讘讬专转 讘诇 转砖讞讬转 砖拽专注 讗讞讬讛 讛砖诇讜谞讬 砖诪诇讛 诇拽专注讬诐 讜讬讗诪专 诇讬专讘注诐 拽讞 诇讱 注砖专讛 拽专注讬诐 讜讙讜' 砖讛讜讗 专诪讝 砖拽爪抓 讘谞讟讬注讜转 讘注砖专讛 拽讚讜砖讜转 诇讛驻专讬讚谉 讜诇讛砖讞讬转 讗转 讬砖专讗诇 诇讗讘讬讛诐 砖讘砖诪讬诐 讜讻诪讜 讻谉 讘讗讬谞讜 诪讘专讱 注诇 讚讘专 讛谞讛谞讛 讛讜讗 诪驻专讬讚 讜诪砖讞讬转 砖驻注 讛拽讚讜砖讛 讜讛讘专讻讛 诇讻谞"讬 诪讗讘讬讛诐 砖讘砖诪讬诐 砖注"讻 讬砖 讘讘专讻转 讛诇讞诐 讬' 转讬讘讜转 谞讙讚 注砖专讛 拽讚讜砖讜转 讜拽"诇:





讞讻诪转 砖诇诪讛

转讜住驻讜转 讘讚"讛 讜诇诪讗谉 讚转谞讬 讻讜' 讜讻专诐 专讘注讬 讘讝诪谉 讛讝讛 讻讜' 谞"讘 讜诇讗 讻讚注转 讛专诪讘"诐    砖讻转讘 砖讝讜 讛讬讗 讛讜专讗转 讙讗讜谞讬诐 讜讗讬谉 诇讛 注讬拽专 讻讬 讘讜讚讗讬 讬砖 诇讛 注讬拽专 讜讻谉 讚注转 讛专讗"砖:





专砖"砖

讙诪专讗 讚转"专 拽讚砖 讛诇讜诇讬诐 诪诇诪讚 讻讜' 诇驻谞讬讛诐 讜诇讗讞专讬讛诐 诪讻讗谉 讗专"注 讗住讜专 讻讜' 拽讜讚诐 砖讬讘专讱. 谞"诇 讚专"注 诇砖讬讟转讬讛 诇拽诪谉 (诪"讚 讗') 讘诪砖谞讛 讚讗驻讬诇讜 讗讻诇 砖诇拽 讻讜' 诪讘专讱 讗讞专讬讜 讙' 讘专讻讜转. 讚住"诇 讜讗讻诇转 讜砖讘注转 拽讗讬 讗讻诇 诪讬谞讬 讗讻讬诇讛. 讜讗"讻 讘专讻讛 讚诇讗讞专讬讛诐 谞诇诪讚 诪砖诐. 讜诪讻讗谉 讗"爪 诇诇诪讜讚 专拽 讛讘专讻讛 讚诇驻谞讬讛诐:



砖诐 谞讗诪专 讻讗谉 诇讛讜住讬祝 诇讻诐 转讘讜讗转讜 讜谞讗诪专 诇讛诇谉 讜转讘讜讗转 讛讻专诐 讻讜'. 拽"诇 诇驻诪砖"讻 讘转讜住' 讘专"讛 (讬"讘 讘') 讚"讛 讛转讘讜讗讛. 讚讘讻诇诇 转讘讜讗转 讬拽讘 讛讜讬讬谉 讙诐 讝讬转讬诐. 诇诪讛 诇讗 谞讬诇祝 诪讛转诐 讚讙诐 讘讝讬转讬诐 讬谞讛讜讙 专讘注讬:



[砖诐 诪讛 诇讛爪讛"砖 砖讘讛谉 砖讻谉 讬砖 讘讜 爪讚 诪讝讘讞. 诇驻诪"砖 讘驻住讞讬诐 (诇"讜 讘') 讚诪谞讞讜转 讗讬谞谉 讘讗讜转 诪谉 讛讻讜住诪讬谉 讜讻谉 讛注讜诪专 讗讬谞讜 讘讗 讗诇讗 诪谉 讛砖注讜专讬诐 讜诇讗 诪诪讬谞讬讜. 爪"诇 讚讻讗谉 专"诇 讚讘诪讬谞谉 讬砖 爪讚 诪讝讘讞 讜讻讛"讙 爪"诇 讘讛讗 讚驻专讬讱 诇拽诪谉 诪讛 诇讝' 讛诪讬谞讬谉 砖讻谉 讞讬讬讘讬诐 讘讘讻讜专讬诐 讚讛讗讬讻讗 转诪专讬诐 砖讘讛专讬诐 讜驻讬专讜转 砖讘注诪拽讬诐 注讬' 诪谞讞讜转 (驻"讚 讘'):



转讚"讛 讻讬爪讚. 讜讛"谞 砖讬讬讱 讛讻讬 (讻爪"诇) 诇讘专讱 注诇 讻讚讜"讚. 专"诇 讚砖诐 诇讗 讗讬讬专讬 讗诇讗 讘驻转 讚讗讬谉 诇讱 诪讛"转 讗诇讗 讘讛诪"讝 讜诪注讬谉 讙' 诇拽爪转 驻讜住拽讬诐 注讬' 讘"讬 住住讬' 专"讟:



转讜住' 讚"讛 讜诇诪讗谉. 讜注转讛 拽讬讬"诇 讚专讘注讬 谞讜讛讙 讗祝 讘讞讜"诇. 讗讘诇 讚注转 讛专诪讘"诐 讘驻"讬 诪讛诇' 诪讗讻诇讜转 讗住讜专讜转 讛讟"讜 讚讗讬谞讜 谞讜讛讙 讘讞讜"诇] :



讘讗"讚 讜诇诪讗谉 诪讬讛讜 讘讻专诐 讻讜' 讚讻诇 讛诪讬拽诇 讻讜'. 诇讻讗讜专讛 谞' 诇驻住讜拽 讻诪讚"转 讻"专 讗祝 讘讗专抓 讚讛讗 专讘讬 住"诇 讻讜讜转讬'. 讜讗讜诇讬 诪砖讜诐 讚讘住讜讟讛 (诪"讙 讘') 诪专讘讬 讛转"拽 砖讗专 讗讬诇谞讜转 诪讗砖专 谞讟注 讜住转诪讗 讚诪转谞讬' 砖诐 讻讜讜转讬讛 讜讻转讬讘 讘拽专讗 砖诐 讜诇讗 讞诇诇讜 讗"讻 诪讜讻讞 讚专讘注讬 谞讜讛讙 讗祝 讘砖讗专 讗讬诇谞讜转. 讜讗祝 专"讗 讘谉 讬注拽讘 砖诐 讚驻诇讬讙 讗驻砖专 讚诪讜讚讛 讘讚讬谉 讝讛. 讗讜诇诐 专讗讬转讬 讘住' 砖注"爪 讚住"诇 讚讗祝 诇转"拽 砖诐 讚诪专讘讬 讛讘专讻讛 讜讛专讻讘讛 诪讜讚讛 讚讗讬谉 注专诇讛 谞讜讛讙转 讘讛诐. 讜讗"讻 注"讻 讜诇讗 讞诇诇讜 讚拽专讗 诇讗 拽讗讬 专拽 注诇 讛诪驻讜专砖 讘讻转讜讘 (讜讻讛"讙 讻转讘转讬 讘讞讚讜砖讬 讻转讜讘讜转 诇"讚 讘住"讚) 讜诇讻谉 谞讚讞讛 讙诐 专讗讬讬转讬 诇谞讬讚讜谉 讚讬讚谉. 讗诪谞诐 专讗讬转讬 讘砖谞讜"讗 讘驻"讛 讚诪注"砖 诪"讚 砖讻转讘 讚住转诪讬 讚诪转谞讬' 讻诪"讚 谞"专 注"砖. 讜讗谞讻讬 诪爪讗转讬 诪驻讜专砖 住转诐 诪转谞讬' 讻诪"讚 谞"专 讘驻"讘 讚讘讻讜专讬诐 诪"讜:



讘讗"讚 讜讻"专 讘讝讛"讝 诪讞诇诇讬谉 注诇 砖"驻. 讘讙讛"砖 转诪讛 讻讬讜谉 讚讬诇驻讬谞谉 诪诪注砖专 转讬讘注讬 讞讬诇讜诇 注"讚 砖讬砖 注诇讬讜 爪讜专讛. 讜诇讻讗讜专讛 专"讚 讜专"讬 讘讘"诪 (诪"讝 讘') 住"诇 讚诪讞诇诇讬谉 诪注"砖 讗祝 注"讚 砖讗讬谉 注诇讬讜 爪讜专讛 诇驻讬专砖"讬 砖诐 讜讻诇 讛诪讬拽诇 讘讗专抓 讻讜'. 讗讱 讘转讜住' 砖诐 讘专"驻 讚"讛 讗住讬诪讜谉 诪讜讻讞 讚讗祝 诇驻讬专砖"讬 讘注讬谞谉 砖谞注砖讛 讘专讜讞讘 讜讘注讜讘讬 讜讘诪砖拽诇 诪讟讘注 讛讬讜爪讗. 讜讻"砖 诇驻讬专"讞 砖诐 讚讗住讬诪讜谉 讛讬讬谞讜 讚讬砖 讘讜 爪讜专讛. 讗诪谞诐 谞专讗讛 讚讗砖转诪讬讟 诇讻转讛"讙 讚讘专讬 讛砖讜"注 讬讜"讚 住讬' 砖诇"讗 住注讬祝 拽诇"讞. 讚讝"诇 讜讗驻砖专 讚讗讬谉 讚讘专讬诐 讗诇讜 讻讜' 讗讘诇 注讻砖讬讜 讻讜' 讗讬谉 诇讛拽驻讬讚 讘讻讱 讜讘专 诪谉 讚讬谉 讛诇讗 讚注转 专诪讘"诐 讘驻"讚 诪讛诇' 诪注"砖 讛"讘 讚讙诐 驻讬专讜转 诪"砖 诪讞诇诇讬谉 注诇 驻讬专讜转 砖讛诐 诪讬谞谉. 讜谞讜讻诇 诇讜诪专 砖讻讜讜谞转 讛转讜住' 注诇 砖"驻 诪诪讬谞讜:



讘讙讛"砖 讚"讛 讞讚 转谞讬 讻"专 讜讝"诇 注讬' 住讜讟讛 诪"讙 讘' 讘专砖"讬 讚"讛 拽诇讗 讜爪注"讙. 讜注讬' 讙"讻 讘转砖讜讘讜转讬讜 住讬' 拽注"讜. 讜讘诪讞讻"转 讗讬砖转诪讬讟转讬讛 讚诇注谞讬谉 讻"专 讗讬 讘注讬谞谉 砖转讬诐 讻谞讙讚 砖转讬诐 讻讜' 讛讜讗 诪讞诇讜拽转 讛砖讗诇转讜转 讜讛专诪讘"谉 诪讜讘讗讛 讘专"谉 讘驻"拽 讚专"讛 讜讘住驻"拽 讚拽讚讜砖讬谉 讜讟注诪诐 讜谞诪讜拽诐. 讜讘诪讛 砖驻讬专砖"讬 砖诐 讚讗祝 注专诇讛 讗讬谞讛 谞讜讛讙转 讗诇讗 讘讻专诐. 讻讘专 讛注讬专 讘讝讛 讘注诇 讛诪讗讜专 讻讗谉 讜讝"诇 讗讘诇 注专诇讛 谞讜讛讙转 讘讻诇 谞讟讬注讛. 讜诇"讻 讻转讘 专砖"讬 讘诪住' 住讜讟讛:





讛讙讛讜转 讬注讘"抓

转讜住' 讚"讛 讜讗转讬. 诪砖讗"讻 讘讝讬转 讚讗讬谉 讘讜 诇拽讟. 谞状讘 讞讜诇讬谉 (讚祝 拽诇讗):





讘谉 讬讛讜讬讚注

讻旨值讬爪址讚 诪职讘指专职讻执讬谉 注址诇 讛址驻旨值专讜止转? 讜职讻讜旨', 诪职谞指讗 讛址谞值讬 诪执讬诇值讬? 讚旨职转指谞讜旨 专址讘旨指谞指谉: "拽止讚侄砖讈 讛执诇旨讜旨诇执讬诐 诇址讛'", 诪职诇址诪旨值讚 砖讈侄讟旨职注讜旨谞执讬谉 讘旨职专指讻指讛 诇执驻职谞值讬讛侄诐 讜旨诇职讗址讞植专值讬讛侄诐. 诪执讻旨指讗谉 讗指诪址专 专址讘旨执讬 注植拽执讬讘指讗: 讗指住讜旨专 诇职讗指讚指诐 砖讈侄讬旨执讟职注止诐 讻旨职诇讜旨诐 拽止讚侄诐 砖讈侄讬旨职讘指专值讱职. 讬砖 诇讛拽砖讜转 诇诪讛 讗驻讬拽 拽专讗 诇讘专讻讛 讘诇砖讜谉 '讛诇诇'? 讜谞专讗讛 诇讬 讘住"讚 讛讘专讻讛 讛讬讗 转讬拽讜谉 讛诪诇讻讜转 讛谞拽专讗转 讻"讛 [25], 讜讘讝讛 专诪讝转讬 讘讗讜转讬讜转 讘旨职专指讻指讛 讛讜讗 专讘 讻讛, 讜讘讝讛 讗诪专转讬 讘住"讚 诇讻讱 转拽谞讜 讛讘专讻讛 讘指旨专讜旨讱职 讗址转指旨讛 讛' 讗直诇讛值讬谞讜旨 诪侄诇侄讱职 讛指注讜诇指诐 砖讛诐 讻"讛 讗讜转讬讜转, 讜讝讛 砖谞讗诪专 (讘诪讚讘专 讜, 讻讙) 讻止旨讛 转职讘指专植讻讜旨 讗侄转 讘职旨谞值讬 讬执砖职讉专指讗值诇, 砖讛讘专讻讛 爪讜专讱 转讬拽讜谉 讛诪诇讻讜转 讛谞拽专讗转 讻"讛, 讜讬讚讜注 砖砖诐 讗植讚止谞指讬 [65] 讛讜讗 讘诪诇讻讜转 讜诪住驻专讜 住"讛 讻诪谞讬谉 讛诇诇 [65], 诇讻讱 讗驻讬拽 诇讘专讻讛 讘砖诐 '讛诇诇'. 讜谞专讗讛 诇讬 讘住"讚 诇讻讱 谞专诪讝 注谞讬谉 讛讘专讻讛 转讞诇讛 讜住讜祝 讘谞讟注 专讘注讬, 诇讛讜专讜转 砖爪专讬讱 诇讘专讱 讘专讻转 讛诪讝讜谉 砖讛讬讗 讘专讻讛 讗讞专讜谞讛 讗专讘注讛 讘专讻讜转.



讗指住讜旨专 诇职讗指讚指诐 砖讈侄讬旨值讛指谞侄讛 诪执谉 讛指注讜止诇指诐 讛址讝旨侄讛 讘旨职诇止讗 讘旨职专指讻指讛, 讜职讻指诇 讛址谞旨侄讛直谞侄讛 诪执谉 讛指注讜止诇指诐 讛址讝旨侄讛 讘旨职诇止讗 讘旨职专指讻指讛, 诪指注址诇. 诪拽砖讬诐 讜讛诇讗 讛讘专讻讜转 转讬拽谞讜诐 讗谞砖讬 讻谞住转 讛讙讚讜诇讛, 讜讗讬讱 讬转讻谉 讚讜专讜转 讛拽讜讚诐 诪注诇讜 讞住 讜讞诇讬诇讛?! 讜转讬专抓 讛讙讗讜谉 讞讬讚"讗 讝"诇 讻讬 讚讜专讜转 讛拽讜讚诐 讛讬讜 注讜砖讬谉 讻讜谞讜转 讘讗讻讬诇转诐, 讜讛讬讜 诪住驻拽讬谉 诇转拽谉 讛诪讗讻诇 讬讜转专 诪诪讛 砖讗谞讞谞讜 注讜砖讬谉 注诇 讬讚讬 讛讘专讻讛 注讚 讻讗谉 讚讘专讬讜. 讜讗谞讗 注讘讚讗 讗讜住讬祝 注诇 讚讘专讬讜, 讻讬 讛讻讜谞讜转 讛讬讜 讚讜拽讗 讗爪诇 讛讞讻诪讬诐 讬讜讚注讬 讘讬谞讛, 讗讘诇 讛诪讜谉 讛注诐 讜讚讗讬 诇讗 讛讬讛 诇讛诐 讬讚讬注讛 讘讻讜谞讜转, 诪讬讛讜 讗讜转讜 讝诪谉 讛讬转讛 讛拽诇讬驻讛 转拽讬驻讛 讘讬讜转专, 讜讗诐 讛讬讜 讛诪讜谉 讛注诐 诪讘专讻讬诐 诇讗 讛讬讛 谞注砖讛 转讜注诇转 诇转拽谉 讛诪讗讻诇 讘讘专讻讛 讚讬诇讛讜谉, 讗讱 讘讝诪谉 讗谞砖讬 讻谞住转 讛讙讚讜诇讛 谞讞诇砖讛 讛拽诇讬驻讛, 讜讘驻专讟 砖讘讟诇讜 讬爪专 讛专注 讚注讘讜讚讛 讝专讛 砖讛讜讗 专讗砖 讛驻注讜专, 诇讻讱 转讬拽谞讜 讗谞砖讬 讻谞住转 讛讙讚讜诇讛 讛讘专讻讜转, 诪驻谞讬 砖注转讛 讬砖 转讜注诇转 注诇 讬讚讬 讛讘专讻讛 诇转拽谉 讜诇讘专专, 讜诇讻谉 讗诐 诇讗 讬讘专讱 诪注诇 讗驻讬诇讜 讛讜讗 诪讛诪讜谉 讛注诐, 讜讛谞讛 诇驻讬 讚注转 讛专讘 讝"诇 砖讘讚讜专讜转 讛拽讜讚诐 讛讬讛 讻讞 讘讻讜谞讜转 砖注讜砖讬诐 诇转拽谉 讜诇讘专专 讬讜转专 诪诪讛 砖讗谞讞谞讜 注讜砖讬谉 讘讘专讻讜转, 讜诇讻谉 诇讗 讛讜讛 讗爪讟专讬讱 诇讛讜 诇讘专讱, 讛谞讛 讘讝讛 谞专讗讛 诇讬 讘住"讚 专诪讝 讛讻转讜讘 [诪砖诇讬 讟讝, 讻讙] 诇值讘 讞指讻指诐 讬址砖职讉讻执旨讬诇 驻执旨讬讛讜旨 讜职注址诇 砖职讉驻指转指讬讜 讬止住执讬祝 诇侄拽址讞, 讻诇讜诪专 诇值讘 讞指讻指诐 砖讬讜讚注 诇讻讜讬谉, 讬址砖职讉讻执旨讬诇 驻执旨讬讛讜旨, 砖转讜注讬诇 诇讜 讛讻讜谞讛 讘诇讘 讻讗诇讜 讘讬专讱 讘驻讬讜, 讗讱 注诐 讻诇 讝讛 讜职注址诇 砖职讉驻指转指讬讜 讗诐 讬讘专讱 讙诐 讻谉, 讗讝 讬止住执讬祝 诇侄拽址讞! 讜诇讝讛 讗诪专 (砖诐 讬' 讞') 讞植讻址诐 诇值讘 讬执拽址旨讞 诪执爪职讜鈥嵵棺�, 讻诇讜诪专 讘讻讜谞讛 砖讘诇讘 讘诇讘讚 讬拽讞 诪爪讜转, 砖讬砖 转讜注诇转 讘讻讜谞转 讛诇讘 砖诇讜 讬讜转专 诪诪注砖讛 砖诇 讗讞专讬诐.



讻旨指讗谉 拽止讚侄诐 讘旨职专指讻指讛, 讻旨指讗谉 诇职讗址讞址专 讘旨职专指讻指讛. 拽砖讗 讘专讻讛 讗讞专讜谞讛 诇诪讛 诇讬 诪讗讞专 讚拽谞讛 注诇 讬讚讬 讘专讻讛 专讗砖讜谞讛? 讜谞专讗讛 诇讬 讘住"讚 讛谞讛 诇诇讞诐 爪专讬讱 砖诇砖讛 诇诪爪讬讗讜转讜, 讛讗' 讛讗专抓 讛讘' 讛讝专注 讛讙' 讛讗讚诐 讛注讜讘讚 讜注讜住拽 讘讜, 讜讛砖转讬诐 讛诐 砖诇 讛砖诐 讬转讘专讱 讚讻转讬讘 (转讛诇讬诐 讻讚, 讗) 诇址讛' 讛指讗指专侄抓 讜旨诪职诇讜止讗指讛旨, 讜讛讬讬谞讜 讛讗专抓 讜讛讝专注 砖讛讜讗 诪职诇讜止讗指讛旨, 讜诪谞讛讙 讛注讜诇诐 讝讜专注讬 讞讬讟讬诐 砖讘注诇 讛砖讚讛 讬拽讞 讞诇拽, 讜讘注诇 讛讝专注 讬拽讞 讞诇拽, 讜讛注讜讘讚 讗转 讛讗讚诪讛 讬拽讞 讞诇拽, 讜讗诐 讻谉 诇驻讬 讞讜拽讬诐 讜诪谞讛讙讬诐 砖诇 注讜诇诐 爪专讬讱 诇讛讬讜转 讘' 讞诇拽讬诐 诇讛砖诐 讬转讘专讱 讜讞诇拽 诇讗讚诐, 讜诇讻谉 讘讘专讻讛 专讗砖讜谞讛 拽讜谞讛 讛讗讚诐 讞诇拽 砖讻谞讙讚 讛讝专注, 讜讘讘专讻讛 讗讞专讜谞讛 拽讜谞讛 讞诇拽 砖讻谞讙讚 讛讗专抓.
讜讘讝讛 讬讜讘谉 讘住"讚 (讚讘专讬诐 讞' 讬') 讜职讗指讻址诇职转指旨 讜职砖指讉讘指注职转指旨 讜旨讘值专址讻职转指旨 讗侄转 讛殖' 讗直诇止讛侄讬讱指, 讜讗诐 转讗诪专 讜讛诇讗 讘专讻转, 讘专讻讛 专讗砖讜谞讛? 诇讝讛 讗诪专 注址诇 讛指讗指专侄抓 讛址讟止旨讘指讛 讗植砖侄讈专 谞指转址谉 诇指讱职, 砖讘专讻讛 讗讞专讜谞讛 讝讜 讻谞讙讚 讞诇拽 讛诪讙讬注 诪谉 讛讗专抓 砖讛讬讗 砖诇讜 讬转讘专讱.
讘专诐 讬砖 诇讞拽讜专 诪讗讞专 砖讘讬专讱 讛讗讚诐 驻注诐 讗讞转 爪专讬讱 砖讬讛讬讛 拽谞讜讬 诇讜 讘讘专讻讛 讝讜 讻诇 诪讛 砖讬砖 诇讜 讘讘讬转讜 讜讘专砖讜转讜 讜讗诪讗讬 讻砖讞讜讝专 讜讗讜讻诇 讞讜讝专 讜诪讘专讱? 讜谞专讗讛 诇讬 讘住"讚 讻讬讜谉 讚讗谞讞谞讜 注讘讚讬诐 诇讛砖诐 讬转讘专讱 讻诇 诪讛 砖拽谞讛 注讘讚 拽谞讛 专讘讜, 讜讗诐 讻谉 讗讬谉 诇讗讚诐 讝讻讜转 讘谞讻住讬讜 讗驻讬诇讜 专讙注 讗讞讚, 讻讚讬谉 注讘讚 砖讗讬谉 诇讜 拽谞讬谉 讘谞讻住讬 专讘讜, 讗讱 讞住讚 注砖讛 讛拽讘"讛 注诪谞讜 砖讬讞讜诇 拽谞讬谉 砖诇谞讜 讘谞讻住讬谞讜, 讻诇 注讜讚 砖讛诪讗讻诇 讛讛讜讗 砖讘专讻谞讜 注诇讬讜 诪讜谞讞 注诇 讛砖讜诇讞谉 诇驻谞讬谞讜, 讜讻讬讜谉 砖谞住转诇拽 讛砖讜诇讞谉 讞讝专 讛讚讘专 诇讛讬讜转 谞讬讚讜谉 讻讚讬谞讜, 砖讗讬谉 拽谞讬谉 诇注讘讚 讘谞讻住讬诐 讗诇讗 讛讻诇 讞讜讝专 诇专讘讜, 讜诇讻讱 爪专讬讱 讘专讻讛 诪讞讚砖.





讘谞讬讛讜

"拽止讚侄砖讈 讛执诇旨讜旨诇执讬诐 诇址讛殖''', 诪职诇址诪旨值讚 砖讈侄讟旨职注讜旨谞执讬谉 讘旨职专指讻指讛 诇执驻职谞值讬讛侄诐 讜旨诇职讗址讞植专值讬讛侄诐. 谞"诇 讘住"讚, 讛讗 讚诇讬诪讚谞讜 讛讻转讜讘 注谞讬谉 讛讘专讻讛 讘谞讟注 专讘注讬, 讜诇讗 讘讚讘专 讗讞专, 诇讛讜专讜转: 讻讬 讛讘专讻讛 注讬拽专 转讬拽讜谞讛 讛讜讗 讘诪诇讻讜转, 砖讛讬讗 讗讜转 专讘讬注讬 砖诇 砖诐 讛讜讬"讛 讘"讛.
讜诪讛 砖讈侄讗值讬谉 讗讜止诪职专执讬诐 砖讈执讬专指讛 讗侄诇旨指讗 注址诇 讛址讬旨址讬执谉, 谞"诇 讘住"讚 诇专诪讜讝 讝讛 讘诪讬诇讜讬 讗讜转讬讜转 '砖讈执讬专' 砖讛诐: 砖讬"谉 讬讜"讚 专讬"砖, 讚讛讬讬谞讜: 诪讬诇讜讬 讗讜转 讬讜"讚 讛讜讗 讬' 转爪专驻谞讜 注诐 讬"谉 讚诪诇讜讬 砖讬"谉 讛专讬 讬旨址讬执谉, 讜诪讬诇讜讬 专讬"砖 讛讜讗 讬"砖 讛专讬 谞专诪讝 讘诪讬诇讜讬 砖讬专 鈥� 讬值砖讈 讬址讬执谉, 诇讜诪专 讗值讬谉 讗讜止诪职专执讬诐 砖讈执讬专 讗侄诇旨指讗 注址诇 讛址讬旨址讬执谉.





讙诇讬讜谉 讛砖"住 - 专讘讬 注拽讬讘讗 讗讬讙专

讙诪' 讗讞诇讬讛 讜讛讚专 讗讻诇讬讛. 讘讬专讜砖诇诪讬 驻"讝 讚驻讗讛 讗诪专 讗讛讱 讚专砖讛 讚讛讻讗 诇讗 诪转诪谞注讬 专讘谞谉 讘讬谉 讛' 诇讞'. 讜讻谉 讛讜讗 讘讬专讜砖诇诪讬 驻"讛 讚砖讘转 注诇 讚专砖讛 讚讗诇讛 讛讚讘专讬诐 讗诇讜 诇"讟 诪诇讗讻讜转:


砖诐 讞讚 转谞讬 讻专诐 专讘注讬. 注讬' 住讜讟讛 诪讙 注"讘 专砖"讬 讚"讛 拽诇讗 讜爪注"讙:


砖诐 讻专诐 讝讬转 讗讬拽专讬. 讜讻注讬谉 讝讛 讞讜诇讬谉 拽诇讟 注"讘 讜砖"谞:


转讜住' 讚"讛 讜诇诪讗谉 讻讜' 砖讜讛 驻专讜讟讛. 讜讻谉 讛讜讗 讘专讘讬谞讜 讬讜谞讛 讜讘砖"注 讜转诪讜讛 诇讬 讻讬讜谉 讚讬诇驻讬谞谉 讞诇讜诇 讞诇讜诇 诪诪注砖专 诇讬讘注讬 讞诇讜诇 注诇 讚讘专 砖注诇讬讜 爪讜专讛 讜爪"注:





讞讬讚讜砖讬 专讘讬 注拽讬讘讗 讗讬讙专

讙诪专讗, 讞讚 转谞讬 讻专诐 专讘注讬 [讗讘诇 砖讗专 讗讬诇谞讜转 讗讬谞谉 讘转讜专转 专讘注讬] 讜讞讚 转谞讬 谞讟注 专讘注讬. 讻转讘讜 讘转讜住' 讜注转讛 拽讬讬"诇 讚专讘注讬 谞讜讛讙 讗祝 讘讞"诇 诪讬讛讜 讘讻专诐 谞讜讛讙 讜诇讗 讘砖讗专 讗讬诇谞讜转 讚讻诇 讛诪讬拽诇 讘讗专抓 讛诇讻讛 讻诪讜转讜 讘讞"诇. 讗讜诇诐 讛专讘 专讘讬谞讜 讬讜谞讛 讘住讜讙讬讬谉 讻转讘 诇讛讜讻讬讞 诪住讜讙讬' 拽讚讜砖讬谉 讚讻诇诇讗 讚讻诇 讛诪讬拽诇 讘讗专抓 讻讜' 诇讗 讗诪专讬谞谉 讗诇讗 讛讬讻讗 讚讗转诪专, 讘注专诇讛 讜讘诪注砖专 讗讘诇 诇讗 讘专讘注讬 讜讻诇讗讬诐. 讜转诪讬讛 诇讬 诪住讜讙讬' 讚砖讘转 (讚祝 拽诇讟 注"讗) 讙讘讬 讻砖讜转讗 讘讻专诪讗 驻专讬讱 讜诇砖诇讞 诇讛讜 讻讚专' 讟专驻讜谉 讚转谞讬' 讻讬砖讜转 专"讟 讗讜诪专 讗讬谉 讻诇讗讬诐 讘讻专诐 讜拽讬讬"诇 讻诇 讛诪讬拽诇 讘讗专抓 讻讜' 讜讘转讜住' 砖诐 讛拽砖讜 诪讛讛讜讗 讚拽讚讜砖讬谉 讜讞诇拽讜 讚讚讜拽讗 诇注谞讬谉 讗讬讝讛 诪讬谉 谞拽专讗 驻专讬 诇讛转讞讬讬讘 讘注专诇讛 讜讻诇讗讬诐 讗诪专讬谞谉 讻诇 讛诪讬拽诇 讻讜' 讗讘诇 诇注谞讬谉 讞讬讜讘 讛讻诇讗讬诐 讗诐 讚讜拽讗 讘砖注讜专讛 讜讞讟讛 讜讞专爪谉 讘诪驻讜诇转 讬讚 讘讝讛 诇讗 讗诪专讬谞谉 讻诇 讛诪讬拽诇, 讜讚讘专讬 专讘讬谞讜 讬讜谞讛 拽砖讬诐 诇讬 诪讗讜讚:





驻谞讬 讬讛讜砖注

讘诪砖谞讛 讻讬爪讚 诪讘专讻讬谉 注诇 讛驻讬专讜转 注诇 驻讬专讜转 讗讬诇谉 讻讜' 讜注诇 驻讬专讜转 讗专抓 讻讜' 讜讬砖 诇转诪讜讛 讗诪讗讬 砖讘讬拽 诇讘专讻转 讘讜专讗 诪讬谞讬 诪讝讜谞讜转 讜讗驻砖专 讚诇讗 谞拽讬讟 讛讻讗 讗诇讗 讘专讻讜转 讻诇诇讬讜转 砖讻讜诇诇讜转 诪讬谞讬谉 讛专讘讛 讜诇讗驻讜拽讬 诪讚专讘讬 讬讛讜讚讛 讜讗讬讬讚讬 讚谞拽讬讟 讻诇诇讬讜转 谞拽讬讟 谞诪讬 驻专讟讬诐 讚讞讜抓 诪讬讬谉 讜驻转 讜讗驻"讛 诇讗 转拽砖讬 诪讚诇讗 拽讗诪专 讞讜抓 诪谉 讛驻转 讜诪讬谞讬 诪讝讜谞讜转 讚讛讗 拽讬"诇 讗讬谉 诇诪讬讚讬谉 诪谉 讛讻诇诇讜转 讗驻讬诇讜 讘诪拽讜诐 砖谞讗诪专 讘讜 讞讜抓 讜拽"诇:


讘讙诪' 诪谞讛"诪 诇讻讗讜专讛 讬砖 诇转诪讜讛 讚诪注讬拽专讗 诪讗讬 住"讚 讻诇诇 讚讛谞讱 讘专讻讜转 讚诪转谞讬转讬谉 讚讗讬讬专讬 讘讘专讻讜转 砖诇驻谞讬 讗讻讬诇讛 讚讛讜讛 诪讚讗讜专讬讬转讗 讜讻讬 讗驻砖专 诇讜诪专 讻谉 讚讛讗 转谞讬谞谉 诇讛讚讬讗 讘诪转谞讬转讬谉 讚驻专拽 诪讬 砖诪转讜 讚讘注诇 拽专讬 诪讘专讱 诇讗讞专讬讜 讜讗讬谉 诪讘专讱 诇驻谞讬讜 讜讗讬谉 砖讜诐 讟注诐 诇讞诇拽 讘讬谞讬讛诐 讗诇讗 诇驻讬 砖讘专讻转 讛诪讝讜谉 诪讚讗讜专讬讬转' 诪砖讗"讻 诇驻谞讬 讛诪讝讜谉 砖讛讜讗 诪讚专讘谞谉 讻讚诪住拽讬谞谉 诇讛讚讬讗 砖诐 讘讙诪专讗 讜讗"讻 讚讗驻讬诇讜 讘专讻转 讛驻转 讛讜讬 诪讚专讘谞谉 诪讻"砖 讘讗讬谞讱 讜谞专讗讛 讘讝讛 讚讛砖转讗 讛讜讬 住"讚 讚注"讻 讛讗讬 转谞讗 讚诪转谞讬转讬谉 讚讛讻讗 住讜讘专 讚讛谞讱 讘专讻讜转 讛讜讬 诪讚讗讜专讬讬转讗 讚讗诇"讻 拽砖讛 转谞讗 讛讬讻讗 拽讗讬 讻拽讜砖讬讬转 转讜住' 讚讛讗 讛砖转讗 诇讗 讛讜讬 住"讚 讚诪转专爪讬诐 转讜住' 讘转讬专讜抓 专讗砖讜谉 讜诇讗 讛讜讬 谞讬讞讗 谞诪讬 诇诪讬诪专 讚拽讗讬 讗诪转谞讬' 讚诪"砖 讚拽转谞讬 诪讘专讱 诇讗讞专讬讜 讜讗讬谞讜 诪讘专讱 诇驻谞讬讜 讚讗"讻 讛讜讬 诇讬讛 诇驻专砖 讻讬爪讚 诪讘专讻讬谉 诇讗讞专讬讜 讜注讜讚 讚诇驻谞讬讜 诪讬讛讜 讛讜讛 诇讬讛 诇诪讬转谞讬 转讞诇讛 注诇 讛驻转 讛讜讗 讗讜诪专 讻讬讜谉 讚注诇 讛诪讝讜谉 讚讛转诐 拽讗讬 讚诪讬讬专讬 讘驻转 讗注"讻 讚转谞讗 讗拽专讗 拽讗讬 诪砖讜诐 讚讻讜诇讬 讘专讻讜转 讚拽转谞讬 讛讻讗 讛讜讬 诪讚讗讜专讬讬转讗 讜讗祝 注"讙 讚诪转谞讬转讬谉 讚驻' 诪"砖 住讜讘专 讚讘专讻讜转 砖诇驻谞讬讜 诇讗 讛讜讬 讗诇讗 诪讚专讘谞谉 诪"诪 讘诇讗"讛 讛讱 诪转谞讬' 讚讛转诐 诇讗 讗转讬讗 讗诇讬讘讗 讚讻"注 讚讛讗 讗讬讻讗 讻诪讛 转谞讗讬 讘驻专拽 砖诇砖讛 砖讗讻诇讜 (讘专讻讜转 讚祝 诪"讞 注"讘) 讚住讘专讬 讚讘专讻转 讛诪讝讜谉 砖诇驻谞讬讜 讛讜讬 诪讚讗讜专讬讬转讗 讜讗"讻 诪拽砖讛 砖驻讬专 讗转谞讗 讚诪转谞讬' 讚拽转谞讬 讻讬爪讚 诪砖诪注 讚讛讜讬 诪讚讗讜专讬讬转讗 讜诪谞讛"诪 讜注讜讚 讬"诇 讚拽住"讚 讛砖转讗 讚讗讬谉 砖讜诐 住讘专讗 诇讜诪专 讘注谞讬谞讬 讘专讻转 讛谞讛谞讬谉 讚讛讜讬 诪讚专讘谞谉 讻讬讜谉 讚拽讬讬"诇 讻诇 讛诪讘专讱 讘专讻讛 砖讗讬谞讛 爪专讬讻讛 注讜讘专 诪砖讜诐 诇讗 转砖讗 讜诇讗 讚诪讬 诇讘专讻转 讛转驻诇讛 讚专讞诪讬 谞讬谞讛讜 讗注"讻 讚讻讜诇讛讜 讘专讻讜转 讛谞讛谞讬谉 讛讜讬 诪讚讗讜专讬讬转讗 讞讜抓 诪讘专讻转 讛驻转 讜讝讬讬"谉 诪讬谞讬诐 讻讬讜谉 讚讻转讬讘 讘拽专讗 诇讛讚讬讗 讜讗讻诇转 讜砖讘注转 讻讜' 讚讛讜讬 讘专讻讛 砖诇讗讞专讬讜 诪砖"讛 讗讬谉 讞讬讜讘 诪讚讗讜专讬讬转讗 诇讘专讱 诇驻谞讬讜 诇诪讗谉 讚诇讬转 诇讬讛 拽"讜 讜诪砖"讛 诇讗 讛讜讬 讗诇讗 诪讚专讘谞谉 讜诇讗 砖讬讬讱 讻讗谉 诇讜诪专 诪砖讜诐 讘专讻讛 砖讗讬谞讛 爪专讬讻讛 讻讬讜谉 讚讙诇讬 拽专讗 诪讬讛讗 砖讞讬讬讘 讘讘专讻讛 讚诇讗讞专讬讜 讜讗砖讻讞谉 谞诪讬 讘砖讗专 诪讬谞讬 驻讬专讜转 讚讞讬讬讘 讘讘专讻讛 砖诇驻谞讬讜 转讬拽谞讜 讙"讻 讘驻转 砖诪讘专讱 讙诐 讻谉 诇驻谞讬讜 讜讘讛讻讬 讛讜讛 讗转讬讗 诇讬讛 砖驻讬专 谞诪讬 讛讗 讚诇讗 拽转谞讬 讘诪转谞讬' 讘专讻讛 砖诇驻谞讬讜 讚讘讜专讗 诪讬谞讬 诪讝讜谞讜转 讚讞诪砖转 讛诪讬谞讬诐 讗讘诇 诇驻讬 讛住讘专讗 讚讛砖转讗 讗"砖 诪砖讜诐 讚诇讗 拽讞砖讬讘 讗诇讗 讛谞讱 讘专讻讜转 讚讛讜讬 诪讚讗讜专讬讬转讗 诇驻讜诐 讛讱 砖拽诇讗 讜讟专讬讗 讚讘住诪讜讱 诪砖讜诐 讚讘专讻转 驻讬专讜转 讛讗讬诇谉 讚讻转讬讘 讘讗讜专讬讬转讗 拽讜讚砖 讛讬诇讜诇讬诐 诇诪讗谉 讚转谞讬 谞讟注 专讘注讬 讜驻专讬 讛讗讚诪讛 讚专砖讬谞谉 谞诪讬 诪拽专讗 讚讞讟讛 讜砖注讜专讛 讜讛讬讬谞讜 谞诪讬 诪拽"讜 讚诇讗讞专讬讜 诪讘专讱 诇驻谞讬讜 诇讻"砖 诪砖讗"讻 讘讘专讻转 诪讝讜谞讜转 诇讗 讗砖讻讞谉 砖讜诐 讬诇驻讜转讗 讚拽专讗 讚讞讟讛 讜砖注讜专讛 诇讗 讗讬讬专讬 讗诇讗 讗讜 讘诇讞诐 讙诪讜专 讗讜 讻砖讗讻诇讜 讘注讬谞讬讛 讜注讚讬讬谉 爪"注. 讜注讜讚 讬"诇 讚讛讗 讚诪拽砖讛 诪谞讛"诪 讛讬讬谞讜 诪讚讗砖讻讞谉 讻诇 讛谞讱 讘专讻讜转 诪讘讜专专讜转 讚讜拽讗 讘讛谞讱 讚拽转谞讬 讘诪转谞讬' 讜诪讗讬 讟注诐 诇讜诪专 讻谉 讗讬 讘转专 讞砖讬讘讜转 讛讜讛 诇讛讜 讙"讻 诇转拽谉 讘讘砖专 砖讛讜讗 讞砖讜讘 讬讜转专 诪讻讜诇诐 诪砖"讛 诪讬讬转讬 讛谉 砖拽诇讗 讜讟专讬讗 讚讘住诪讜讱 讚讘讝讛 讬砖 讟注诐 诇讻诇 讗' 诇讜诪专 诇驻讬 讞砖讬讘讜转讗 讚拽专讗 讚讘讞讟讛 讜砖注讜专讛 讗讬讬专讬 讘讘专讻转 砖讛讻诇 讜讘驻讛"讗 讚讛讗 讘拽诪讞讬 讚砖注专讬 诇讻"注 诪讘专讱 砖讛讻诇 讜讘讞讟讛 讘驻讛"讗 讜讘驻讬专讜转 讛讗讬诇谉 讻讬讜谉 讚讗注"讙 讚讻转讬讘讬 讙讘讬 砖讘注转 讛诪讬谞讬诐 讜讗驻"讛 讻转讬讘 拽专讗 讚拽讜讚砖 讛讬诇讜诇讬诐 讗诇诪讗 讚讛讬讬谞讜 讚爪专讬讱 诇讘专讱 讘讛讜 讘专讻讛 诪讘讜专专转 讬讜转专 砖讛讜讗 讘驻讛"注 讻诪讘讜讗专 讜讘驻转 谞诪讬 诪砖讜诐 讚讗讬讻讗 讞砖讬讘讜转 讚讗讬拽专讬 诇讞诐 讜讗讬转 讘讛讜 讘专讻转 讛诪讝讜谉 讜讘讬讬谉 谞诪讬 讗讬讻讗 讞砖讬讘讜转 拽讬讚讜砖 讜讛讘讚诇讛 讜讗讜诪专讬诐 注诇讬讜 砖讬专讛 讻谞"诇 讜讻讛"讙 讗"砖 谞诪讬 诇驻讬 讛诪住拽谞讗 讻讬讜谉 讚住讜祝 住讜祝 讻诇 讛谞讬 拽专讗讬 讗住诪讻转讗 讘注诇诪讗 谞讬谞讛讜 讻诪"砖 讛转讜住' 讗"讻 诪砖"讛 砖讬讬讱 砖驻讬专 讘讻诇 讗' 讜讗' 诪讛诐 讘专讻讛 诪讘讜专专转 讻谞"诇 谞讻讜谉:


砖诐 讜讞讚 讚讗诪专 专讞诪谞讗 讗讞诇讬讛 讜讛讚专 讗讻诇讬讛. 讻转讘 讛专砖讘"讗 讝"诇 讘讞讬讚讜砖讬讜 诇讗 砖讛讗讜转讬讜转 诪转讞诇驻讜转 讛"讬 讘讞讬"转 讗诇讗 砖讛讞讬诇讜诇 讙讜驻讗 讝讛 讛讜讗 讛讬诇讜诇讬诐. 讜诇注谞"讚 谞专讗讛 诇讛讜住讬祝 注诇 讚讘专讬讜 讚诪诇讘讚 诪爪讜转 讛讞讬诇讜诇 砖讬讬讱 讘讬讛 注讜讚 讛讬诇讜诇 砖诇 讘专讻转 诪爪讜转 讛讞讬诇讜诇 讻讚讗讬转讗 诇讛讚讬讗 讘驻讜住拽讬诐 讜讻谉 诪讘讜讗专 讙"讻 诇讛讚讬讗 讘讬专讜砖诇诪讬 讘砖诪注转讬谉 讚讬砖 住诪讱 诇讘专讻转 讛诪爪讜转 诪谉 讛转讜专讛 诪拽专讗 讚讜讗转谞讛 诇讱 讗转 诇讜讞讜转 讛讗讘谉 讜讛转讜专讛 讜讛诪爪讜讛 讜谞拽讬砖 诪爪讜讛 诇转讜专讛 诪讛 转讜专讛 讟注讜谞讛 讘专讻讛 讗祝 诪爪讜讛 讟注讜谞讛 讘专讻讛 讜讗诐 讻谉 诪拽砖讛 讛讻讗 砖驻讬专 讚谞讛讬 讚讗砖讻讞谉 讞讬诇讜诇 砖诇 讘专讻讛 讘谞讟注 专讘注讬 讛讬讬谞讜 诪砖讜诐 讘专讻转 讛诪爪讜转 砖讛诐 讞讬讬 注讜诇诐 讛讘讗 讜讗讻转讬 讘专讻转 讛谞讛谞讬谉 砖诇 讞讬讬 注讜诇诐 讛讝讛 诇讗 讗砖讻讞谉 讜讘讝讛 诪诪讬诇讗 谞转讬讬砖讘 拽讜砖讬讬转 讛转讜住' 讜讚讜"拽:


讘转讜住' 讘讚"讛 讜诇诪讗谉 讚转谞讬 讻专诐 专讘注讬 讜讻讜' 诪讬讛讜 讘讻专诐 谞讜讛讙 讻讜' 讚拽讬讬"诇 讻诇 讛诪讬拽诇 讻讜' 注讻"诇 讜注讬讬谉 诪讛 砖讗讻转讜讘 诇拽诪谉 讘讝讛 讘住讜讙讬讗 讚爪诇祝 讘讞"诇:


砖诐 讘讙诪专讗 讛谞讬讞讗 讗讬 讬诇讬祝 讙讝讬专讛 砖讜讛 讚转谞讬讗 专讘讬 讗讜诪专 讻讜'  诇讻讗讜专讛 讬砖 诇转诪讜讛 诪讛 讛谞讬讞讗 砖讬讬讱 讻讗谉 讚讛讗 讘驻砖讬讟讜转 诪砖诪注 诇诪讗谉 讚转谞讬 讻专诐 专讘注讬 讛讬讬谞讜 诪讛讱 讙"砖 讚专讘讬 讚讗讟讜 讻注讜专讛 讝讜 诪讛 砖砖谞讛 专讘讬 讻"砖 讛讻讗 讚专讘讬 砖诪注讜谉 讘专讘讬 讜专讘讬 讞讬讬讗 讗诪专讬 讘讛 诪讛讬讻讬 转讬转讬 谞讗诪专 讚转专讜讜讬讬讛讜 诇讬转 诇讛讜 讚专讘讬. 讜谞诇注"讚 诇讬讬砖讘 讚讛砖转讗 诪砖诪注 诇讬讛 诇转诇诪讜讚讗 讚讜讚讗讬 诪讗谉 讚转谞讬 讻专诐 专讘注讬 诇讗讜 诪讙"砖 讚专讘讬 讬诇讬祝 诇讛 讗诇讗 诪讚讘专 讛讟注讜谉 讞讬诇讜诇 讚讗讬 诪讙"砖 讚专讘讬 讛讜讛 诇谉 诇诪讬诪专 转专讜讜讬讬讛讜 谞讜讛讙 讗祝 讘讻专诐 讝讬转 讚讗讬拽专讬 谞诪讬 讻专诐 讻讚讗讬转讗 讘住诪讜讱 讜谞讛讬 讚讻专诐 住转诪讗 诇讗 讗讬拽专讬 讗驻"讛 讗讬转 诇谉 诇专讘讜讬讬 谞诪讬 讻专诐 讝讬转 诇注谞讬谉 专讘注讬 讚讛讗 讬诇驻讬谞谉 专讘注讬 拽讜讚砖 拽讜讚砖 诪诪注砖专 砖讗讬谞谉 谞讜讛讙讜转 讘讻诇 讛驻讬专讜转 诪讚讗讜专讬讬转讗 讞讜抓 诪讬讬谉 讜砖诪谉 诇砖讬讟转 专砖"讬 讜转讜住' 讜住讬讬注转谉 讻讚讗讬转讗 讘讻诪讛 讚讜讻转讬谉 讗诇讗 诪砖讜诐 讚讗驻"讛 讚讛讱 讙"砖 讚转讘讜讗转 转讘讜讗转 诪讻诇讗讬诐 注讚讬驻讗 诇讬讛 讜讘讻诇讗讬诐 驻砖讬讟讗 诇谉 讚讗讬谞讜 谞讜讛讙 讗诇讗 讘注谞讘讬诐 讘诇讘讚 诪砖"讛 拽讗诪专 砖驻讬专 讛谞讬讞讗 讻谞"诇 谞讻讜谉 讜讚讜"拽:


砖诐 讘讙诪' 讜讗讬 谞诪讬 讬诇讬祝 讙"砖 讗砖讻讞谉 诇讗讞专讬讜 诇驻谞讬讜 诪谞讬讬谉. 讜讛拽砖讛 讛专砖讘"讗 讝"诇 讘讞讬讚讜砖讬讜 诇讗讞专讬讜 讘讻专诐 诇诪讛 诇讬讛 诪讛讬诇讜诇讬诐 讛讗 讘讛讚讬讗 讻转讬讘 讜讗讻诇转 讜砖讘注转 讜讘专讻转 讜讛讗 讙讘讬 砖讘注转 讛诪讬谞讬谉 讻转讬讘 讜转讬专抓 讚讗讬 诪讛转诐 诪砖诪注 讘讬讬谉 讚讜拽讗 讜诇讗 讘注谞讘讬诐 讜讗讬爪讟专讬讱 拽专讗 讚讛讬诇讜诇讬诐 诇注谞讘讬诐 讜讘砖诐 专砖"讬 讝"诇 讻转讘 诇讛讬驻讜讱 讜注讬讬谉 诪讛 砖讗驻专砖 讘讝讛 讘住诪讜讱:


砖诐 讘转讜住' 讚"讛 诇驻谞讬讜 诇讗 讻"砖 诇讗讜 拽"讜 讛讜讗 讚讗诐 讻谉 转讛讗 讘专讻讛 讚诇驻谞讬讜 诪讚讗讜专讬讬转讗 讜讻讜' 注讻"诇. 注"讻 讚讻讜讜谞转诐 讘讝讛 讚谞讛讬 讚诇诪讗讬 讚住"讚 讛砖转讗 讚讻讜诇讛讜 讘专讻讜转 讚诪转谞讬' 讛讜讬 诪讚讗讜专讬讬转讗 讗诐 讻谉 讜讚讗讬 讘注讬 诇诪讬诪专 拽"讜 讙诪讜专 讛讜讗 讗驻"讛 诇诪住拽谞讗 讚砖诪注转讬谉 讚讗诪专 讗诇讗 住讘专讗 讜诪砖诪注 讚讻诇 讛讘专讻讜转 诇讘专 诪讘专讻转 讛诪讝讜谉 诪讚专讘谞谉 谞讬谞讛讜 讗"讻 注"讻 爪"诇 讚诇讗讜 拽"讜 讙诪讜专 讗诇讗 讚讘讗诪转 住转诪讜 讚讘专讬讛诐 讘讝讛 讚诪注讬拽专讗 诪讗讬 拽住讘专 讚讛讜讬 拽"讜 讜诇讘住讜祝 诪讗讬 拽住讘专 讚诇讗 讛讜讬 拽"讜. 讜注讜讚 砖讻讘专 讻转讘转讬 讚讘驻' 砖诇砖讛 砖讗讻诇讜 诪砖诪注 诇讛讚讬讗 讘讘专讬讬转讗 讚拽"讜 讙诪讜专 讛讜讗 讜诇驻"讝 转讜 诇讗 转拽砖讛 讛讱 诪转谞讬' 讚诇注讬诇 讚讘注诇 拽专讬 讗讬谉 诪讘专讱 诇驻谞讬讜 讻讬讜谉 讚讛讗讬 拽"讜 讙讜驻讗 驻诇讜讙转讗 讚转谞讗讬 讛讬讗 讜讛讗 讚讗住拽讬' 诇注讬诇 讘驻专拽 诪讬 砖诪转讜 诇讚专讘 讬讛讜讚讗 讘转讬讜讘转讗 讛讬讬谞讜 诇诪讗讬 讚讘注讬 专讘 讬讛讜讚讛 诇诪讬诪专 讚讘专讻转 讛诪讝讜谉 砖诇驻谞讬讜 诪谉 讛转讜专讛 诪拽"讜 讚转"转 讘讛讗 砖驻讬专 讗讬转讜转讘 诪诪转谞讬' 讚讘注诇 拽专讬 讚讛讗 讘讛讱 拽诇 讜讞讜诪专 讚转"转 诇讗 讗砖讻讞谉 驻诇讜讙转讗 讚转谞讗讬 讚诇讗 驻诇讬讙讬 讗诇讗 诇注谞讬谉 拽"讜 讚诪讝讜谉 讙讜驻讗 诇驻谞讬讜 诪诇讗讞专讬讜 讻谞"诇 谞讻讜谉 讜讚讜"拽:


诪讬讛讜 讘注讬拽专 驻诇讜讙转讗 讚转谞讗讬 诇注谞讬谉 讛讗讬 拽"讜 讙讜驻讗 诇驻谞讬讜 诪诇讗讞专讬讜 谞专讗讛 诇讬 诇驻专砖 诇驻讬 住讜讙讬讗 讚讛砖转讗 讚砖讬讬讻讬 讘讛讱 驻诇讜讙转讗 讚讻专诐 专讘注讬 讜谞讟注 专讘注讬 讚诪讗谉 讚转谞讬 讻专诐 专讘注讬 讜讬诇讬祝 诇讛 讙"砖 讚专讘讬 讜讗讬转 诇讬讛 谞诪讬 讚专砖讗 讚讛讬诇讜诇讬诐 诇讘专讻转 讛讬讬谉 讜注"讻 讛讬讬谞讜 诇讘专讻讛 砖诇驻谞讬讜 讚诇讗讞专讬讜 诪砖讘注转 讛诪讬谞讬谉 谞驻拽讗 讗"讻 讗讻转讬 拽砖讛 诇驻谞讬讜 诇诪讛 诇讬 谞讬诇祝 诪拽"讜 诪诇讗讞专讬讜 讗注"讻 讚拽专讗 讙讜驻讗 诇讗 讗讬爪讟专讬讱 讗诇讗 诇讙诇讜讬讬 讚讘注诇诪讗 诇讗 谞讚专砖 讛讗讬 拽"讜 讻讚讗砖讻讞谉 讘砖"住 讻讛讗讬 讙讜讜谞讗 讟讜讘讗 诪砖讗"讻 讛讗讬 转谞讗 讚诇拽诪谉 讘驻"讙 砖讗讻诇讜 讚讗讬转 诇讬讛 讛讗讬 拽"讜 讛讬讬谞讜 诪砖讜诐 讚诇讗 讬诇讬祝 讙"砖 讚专讘讬 讗讬 诪砖讜诐 讚转谞讬 谞讟注 专讘注讬 讗讜 诪砖讜诐 讚讬诇讬祝 讻讜诇讛 诪讬诇转讗 讘讻专诐 专讘注讬 诪拽专讗 讚讛讬诇讜诇讬诐 讜诇驻"讝 诇注讜诇诐 讗讬诪讗 诇讱 讚住讘专讗 驻砖讜讟讛 讛讬讗 讚讛讜讬 拽诇 讜讞讜诪专 讙诪讜专 讻谉 谞专讗讛 诇讬 谞讻讜谉 讜讚讜"拽:


砖诐 讘讙诪专讗 诪讛 诇砖讘注转 讛诪讬谞讬谉 砖讻谉 讞讬讬讘讬诐 讘讘讬讻讜专讬诐. 诇讻讗讜专讛 讬砖 诇讚拽讚拽 讚讛讜讬 诪爪讬 诇诪讬诪专 拽诪讛 转讜讻讬讞 讜讛讬讬谞讜 讻讜住诪讬谉 讜砖讘讜诇转 砖讜注诇 讜砖讬驻讜谉 讚诇讗讜 讘谞讬 讘讬讻讜专讬诐 谞讬谞讛讜 讜讗驻"讛 讟注讜谞讬谉 讘专讻讛 讚讘讻诇诇 诇讞诐 谞讬谞讛讜 讚讬诇驻讬谞谉 诇讞诐 诇讞诐 诪讞诇讛 讜讗讬 驻专讻转 诪讗讬 诇讛谞讱 砖讻谉 讞讬讬讘讬诐 讘讞诇讛 砖讘注转 讛诪讬谞讬谉 讬讜讻讬讞 讜讞讝专 讛讚讬谉 诪讬讛讜 讗驻砖专 诇讜诪专 讚讗讻转讬 讛讜讛 诪爪讬 诇诪讬驻专讱 诪讛 诇讛谞讱 讚讗讬转 讘讛讜 爪讚 诪转谞讜转 讻讛讜谞讛 讚讛讗 讞诇讛 讜讘讬讻讜专讬诐 砖谞讬讛诐 诇讻讛谉 讜讻"砖 讬讬谉 讜砖诪谉 讚砖讬讬讱 讘讛讜 转专讜诪讛 诪砖讗"讻 讘砖讗专 诪讬谞讬谉 讗驻讬诇讜 讘诪讬讚讬 讚讘专 谞讟讬注讛 诇讗 砖讬讬讱 砖讜诐 爪讚 诪转谞讜转 讻讛讜谞讛 诪讚讗讜专讬讬转讗 讗诇讗 诪讚专讘谞谉 讜讛讬讬谞讜 诇砖讬讟转 专砖"讬 讜转讜住' 砖讻转讘转讬 诇注讬诇 讚住讘讬专讗 诇讛讜 讚讻诇 诪注砖专 驻讬专讜转 诇讘专 诪讝讬转讬诐 讜注谞讘讬诐 讛谉 诪讚专讘谞谉 讜诇驻"讝 诇砖讬讟转 讛专诪讘"诐 讚住讘讬专讗 诇讬讛 讚转专讜诪讜转 讜诪注砖专讜转 谞讜讛讙讬诐 讘讻诇 讛驻讬专讜转 诪讚讗讜专讬讬转讗 讗"讻 讛讚专讗 拽讜砖讬讗 诇讚讜讻转讬讛 讗驻讬诇讜 诇诪讗谉 讚转谞讬 讻专诐 专讘注讬 讗驻"讛 诪爪讬 诇诪讬诇祝 讻诇 诪讬讚讬 讚讘专 谞讟讬注讛 讘诪讛 讛爪讚 诪拽诪讛 讜诪砖讘注转 讛诪讬谞讬谉 讜爪"注 讜注讬讬谉 讘住诪讜讱:


转讜住' 讘讚"讛 讚讘专 砖讗讬谉 讙讬讚讜诇讜 诪谉 讛拽专拽注 讻讙讜谉 讘砖专 讜讞诇讘 讜讗"转 诪讗讬 讗讬专讬讗 讘砖专 讗驻讬诇讜 讬专拽讜转 讻讜' 注讚 住讜祝 讛讚讬讘讜专 诪讛 诇讛谞讱 砖讻谉 讞讬讬讘讬诐 讘驻讗讛. 讜诇讻讗讜专讛 讬砖 诇转诪讜讛 讚讛讗 讗讬讻讗 转讗谞讬诐 砖讛讜讗 讘讻诇诇 砖讘注转 讛诪讬谞讬诐 讜讟注讜谉 讘专讻讛 讗注"讙 讚诇讗 砖讬讬讱 讘讬讛 驻讗讛 讻讚讗讬转讗 诇讛讚讬讗 讘诪转谞讬' 讚驻讗讛 讚讻诇诇 讗诪专讜 讘驻讗讛 诇拽讬讟转讜 讻讗讞转 诇诪注讜讟讬 转讗谞讬诐 讜讻"砖 讚拽砖讛 讟驻讬 诇砖讬讟转 专"转 讘驻' 诪拽讜诐 砖谞讛讙讜 (驻住讞讬诐 讚祝 谞"讙 注"讘) 砖讻转讘 讚砖讗专 讗讬诇谞讜转 谞诪讬 诇讗 讛讜讬 讗诇讗 诪讚专讘谞谉 讜讬砖 诇讬讬砖讘 讘讚讜讞拽 讜讛砖转讗 诪讬讛讜 讗"砖 诪"砖 讘转讞讬诇转 讚讘专讬讛诐 讚讗讬讻讗 诇诪讬诪专 拽诪讛 转讜讻讬讞 诪砖讜诐 讚诇讗 驻住讬拽讗 诇讛讜 讛讱 驻讬专讻讗 诪讛 诇讛谞讱 砖讻谉 讞讬讬讘讬诐 讘驻讬讗讛 讜诪讛讗讬 讟注诪讗 讙讜驻讗 讻讚驻专讬砖讬转:


讙诪' 讗诇讗 住讘专讗 讗住讜专 诇讜 诇讗讚诐 讻讜'  诪砖诪注 诪诇砖讜谉 讻诇 讛驻讜住拽讬诐 讚诇驻讜诐 讛讱 诪住拽谞讗 讚讛讻讗 讻诇 讘专讻转 讛谞讛谞讬谉 讛谉 诪讚专讘谞谉 诇讘专 诪讘专讻转 讛诪讝讜谉 诇讞讜讚 讜诇专砖讘"讗 讘专讻转 讝' 诪讬谞讬谉 讚诇讗讞专讬讜 谞诪讬 诪讚讗讜专讬讬转讗 讗讘诇 讘砖讗专 讘专讻讜转 诪讜讚讛 讜诇注谞"讚 诇讻讗讜专讛 讬砖 诇转诪讜讛 讚讛讗 讘讻诇 讛砖"住 诪砖诪注 讚诪讬讚讬 讚讗转讬讗 诪住讘专讗 讛讜讬 诪讚讗讜专讬讬转讗 讜讗讚专讘讛 诪拽砖讛 讛砖"住 讛讗 诇诪讛 诇讬 拽专讗 住讘专讗 讛讜讗 讜讘讗诪转 诪诇砖讜谉 讛转讜住' 讗讬谉 讛讻专注 讚讗驻砖专 讚诪讛 砖讻转讘讜 讜拽专讗 讚谞住讬讘 诇注讬诇 讛讬讬谞讜 讗住诪讻转讗 讘注诇诪讗 讗驻砖专 讚谞转讻讜讜谞讜 诇讝讛 讛注谞讬谉 注爪诪讜 讚讻讬讜谉 讚住讘专讗 讛讜讗 转讜 诇讗 讗讬爪讟专讬讱 拽专讗. 诪讬讛讜 谞专讗讛 诇注谞"讚 讚讗驻讬诇讜 讗转"诇 讚住讘专讗 讝讜 讛讜讬 谞诪讬 诪讚讗讜专讬讬转讗 讗驻"讛 讗转讬 砖驻讬专 讛讗 讚拽讬讬"诇 讚住驻拽 讘专讻讜转 诇讛拽诇 诪砖讜诐 讚诇讗 砖讬讬讱 诇讛讞诪讬专 讚讻讬讜谉 讚讗住讜专 诇讘专讱 讘专讻讛 砖讗讬谞讛 爪专讬讻讛 诪砖"讛 诪诪讬诇讗 讗讝诇讛 诇讛 讛讱 住讘专讗 讜诪讛讗讬 讟注诪讗 讙讜驻讗 谞诪讬 讗"砖 讚讘注诇 拽专讬 注诇 讛诪讝讜谉 讗讬谞讜 诪讘专讱 诇驻谞讬讜 讚讻讬讜谉 讚诇讗 诪讞讬讬讘 讗诇讗 诪住讘专讗 讜讛讜讗 诪讜谞注 注爪诪讜 诪砖讜诐 讻讘讜讚 讛砖诐 讗讬谞讜 砖讬讬讱 讛讱 住讘专讗. 讜注讜讚 讚注诇 讛诪讝讜谉 诪讘专讱 诪讬讛讜 诇讗讞专讬讜 讗诐 讻谉 讗讬谞讜 谞讛谞讛 诪谉 讛注讜诇诐 讛讝讛 讘诇讗 讘专讻讛 讻谞"诇 讜注讚讬讬谉 爪"注 讜注讬讬谉 讘拽"讗:





爪诇"讞

驻专拽 砖砖讬


讻讬爪讚 诪讘专讻讬谉 注诇 讛驻讬专讜转 讜讻讜' 讗注"讙 讚转谞谉 讙诐 讚讘专 砖讗讬谉 讙讬讚讜诇讜 诪谉 讛讗专抓 诇拽诪谉 讘诪砖谞讛 讚祝 诪' 注"讘 讛讻诇 讘讻诇诇 驻讬专讜转 讻诪驻讜专砖 讘拽讬讚讜砖讬谉 讚祝 讱"讞 注"讘 讜驻讬专讜转 讻诪讬 注讘讚讬 讞诇讬驻讬谉 讻讬爪讚 讛讞诇讬祝 讘砖专 砖讜专 讜注讬讬谉 讘专砖"讬 讚"讛 讜驻讬专讬 讜讻讜' 诇讻讱 转谞谉 讻讗谉 讻爪讚 诪讘专讻讬谉 注诇 讛驻讬专讜转 砖讻讜诇诇 讛讻诇 讜诇讗 讛讬' 讬讻讜诇 诇诪讬转谞讬 讻讬爪讚 诪讘专讻讬谉 注诇 讛讗讜讻诇讬诐 砖讛专讬 讙诐 注诇 诪砖拽讬谉 诪讘专讻讬谉:


注诇 驻讬专讜转 讛讗讬诇谉 讛转讞讬诇 讘驻讬专讜转 讛讗讬诇谉 诇驻讬 砖讘专讻转 讘驻讛"注 讞砖讜讘讛 讬讜转专 诪讘驻讛"讗 讻谉 讻转讘 讛专诪"讝 讜讗诪谞诐 讝讛讜 驻诇讜讙转讗 讚专讘讜讜转讗 讜注讬讬谉 讘砖"注 住讬诪谉 专讬"讗 住注讬祝 讙' 讜谞专讗讛 讚注诇 驻专讬 讛注抓 讞讬讜讘讬转 注诇讬谞讜 讛讛讜讚讗讛 注诇 转讞诇转 讛专砖讜转 砖谞转谉 诇讗讚诐 讛专讗砖讜谉 诇讗讻讜诇 讜讘讝讛 谞转注诇讛 讬讜转专 诪讘讛诪讛 讜讞讬' 砖诇 讚注转 讛专诪讘"谉 讘驻讬专讜砖讜 注诇 讛转讜专讛 讘驻专砖转 讘专讗砖讬转 讘驻住讜拽 讛谞讛 谞转转讬 诇讻诐 诪砖讗"讻 讘讬专拽 注砖讘 讜讻诇 讛讙讚诇 诪注爪诪讜 讘讗专抓 讛讜砖讜讜 讛讘讛诪讜转 诇讗讚诐 讜讗祝 砖讙诐 讘驻专讬 讛讗讚诪讛 讗砖专 讛讜讗 讝讜专注 讝专注 谞转注诇讛 讗讝 讛讗讚诐 讬讜转专 诪讘讛诪讛 讜讞讬' 讻诪讘讜讗专 砖诐 讘专诪讘"诐 诪"诪 讘讻诇诇 驻专讬 讛讗讚诪讛 讬砖 讙诐 讛讙讚诇讬诐 诪讗讬诇讬讛诐 讜讘讛诐 讛砖讜讜 讛讘讛诪讜转 诇讗讚诐 讛专讗砖讜谉 诪砖讗"讻 驻专讬 讛注抓 讻诇诐 谞讬转谞讜 讗讝 专拽 诇讛讗讚诐:


讛讜讗 讗讜诪专 讛谞讛 讛讜讗 诪讜专讛 注诇 谞住转专 讬讚讜注 讜诪讛 讛讬' 讞住专 讛转谞讗 诇讜诪专 注诇 驻讬专讜转 讛讗讬诇谉 讗讜诪专 讜讻谉 讛讜讗 讛讗诪转 讛谞讜住讞讗 讘诪砖谞讛 砖讘诪砖谞讬讜转 讗诪谞诐 讛诪砖谞讛 砖讘讙诪专讗 讘讘诇讬转 讜讬专讜砖诇诪讬转 讛讜讗 讗讜诪专 诪诇讘讚 讘讘专讻讛 砖注诇 讙讬讚讜诇讬 诪谉 讛讗专抓 讚讛讬讬谞讜 讘专讻转 砖讛讻诇 砖谞讬谞讜 诇拽诪谉 讘诪砖谞讛 讚祝 诪' 注"讘 注诇 讚讘专 砖讗讬谉 讙讬讚讜诇讜 诪谉 讛讗专抓 讗讜诪专 砖讛讻诇 谞"讘 讜谞专讗讛 注"驻 诪"砖 讛专诪讘"诐 讘驻讬专讜砖 讛诪砖谞讛 讻讗谉 讜讝"诇 讜讛谞讬讞 转讞诇转 讻诇 讘专讻讛 诪驻谞讬 砖讛讜讗 讚讘专 诪砖转转祝 讘讻诇 讛讘专讻讜转 专爪讛 诇讜诪专 讘讗"讬 讗诪"讛 注讻"诇 讜讛谞讛 转讞诇转 讻诇 讛讘专讻讜转 讛诐 讻诪讚讘专 诇谞讜讻讞 讘专讜讱 讗转讛 讜讻讜' 讜讗讞专 砖讛讙讬注 诇诪诇讱 讛注讜诇诐 砖讜讘 讛讘专讻讜转 诪砖转谞讬诐 诪谞讜讻讞 诇谞住转专 讘讜专讗 讗讬谉 讗讜诪专 讘专讗转 专拽 讘讜专讗 讜讝讛讜 讘讻诇 讛讘专讻讜转 诪砖转谞讛 转讻祝 讗讞专 砖讗诪专 诪诇讱 讛注讜诇诐 讘讜专讗 讛诪讜爪讬讗 讗讘诇 讘专讻转 砖讛讻诇 讗讬谉 讛砖讬谞讜讬 谞讬讻专 注讚 住讬讜诐 住讜祝 讛讘专讻讛 砖讗讜诪专 讘讚讘专讜 讜讗讬谞讜 讗讜诪专 讘讚讘专讱 讜讬讚讜注 讘诇砖讜谉 讛拽讜讚砖 诪诇转 讛讜讗 诪讜专讛 注诇 谞住转专 讬讚讜注 讜讝讛讜 讻讜讜谞转 讛转谞讗 砖讛讜讗 砖讜讗诇 讻讬爪讚 诪讘专讻讬谉 讜讘讗 讻讗谉 诇驻专砖 砖讬谞讜讬 谞讜住讞 讛讘专讻讜转 讻诇 讗讞转 诇诪讬谞讛讜 讜砖讬谞讜讬 讗讬谞讜 讻诇 讝诪谉 砖诪讚讘专 讘诇砖讜谉 谞讜讻讞 注讚 砖诪转讞讬诇 诇砖讜谉 讛讬讗 砖砖讬诪讜砖讜 注诇 讛谞住转专 讜诇讻谉 专诪讝 讛转谞讗 注诇 驻讬专讜转 讜讻讜' 讛讜讗 讗讜诪专 讻砖诪讙讬注 诇砖讬诪讜砖讜 砖诇 诇砖讜谉 讛讜讗 砖讛讜讗 谞住转专 讗讝 砖讬谞讜讬 讛讘专讻讜转 砖注诇 讝讛 讗讜诪专 讘讜专讗 驻讛"注 讜注诇 讝讛 讗讜诪专 讘驻讛"讗 讜讻谉 讻诇诐 讗讘诇 讘讘专讻转 砖讛讻诇 讛砖讬谞讜讬 诪转讞讬诇 拽讜讚诐 砖诪讙讬注 诇诇砖讜谉 谞住转专 砖讛砖讬谞讜讬 诪转讞讬诇 讘讗诪专讜 砖讛讻诇 讜诇讻谉 转谞讬 讛转谞讗 注诇 讚讘专 砖讗讬谉 讙讬讚讜诇讜 诪谉 讛讗专抓 讗讜诪专 砖讛谞"讘:


诪谞讛"诪 讜讻讜' 讛讗 讜讚讗讬 砖诇讗 谞注诇诐 诪住讜讙讬讗 讝讜 诪砖谞讛 讚驻专拽 诪讬 砖诪转讜 讜注诇 讛诪讝讜谉 诪讘专讱 诇讗讞专讬讜 讜讗讬谞讜 诪讘专讱 诇驻谞讬讜 讗"讻 诪讜讻讞 砖讘专讻讛 诇驻谞讬讜 讛讜讗 诪讚专讘谞谉 讗诇讗 砖讛讬' 住讘专 讚讗祝 讚转谞讗 讚讛转诐 住讘专 砖讛讬讗 诪讚专讘谞谉 转谞讗 讚讬讚谉 注诇 讻专讞讱 住讘专 砖讛讬讗 诪谉 讛转讜专讛 讚诪讚转谞讗 讻讬爪讚 诪讘专讻讬谉 讜拽砖讛 转谞讗 讛讬讻讬 拽讗讬 讜注诇 讻专讞讱 讗拽专讗 拽讗讬 讜讛拽砖讛 诪谞讛"诪 讜讛转专爪讬谉 诪住讬拽 讚住讘专讛 讛讜讗 讜讙诐 讻谉 砖讬讬讱 诇诪转谞讬 讻讬爪讚 诪讘专讻讬谉 讻诪讜"砖 讛转讜住' 讘讚"讛 讻讬爪讚 讜讘讝讛 谞讬讞讗 诪讛 讚诪住讬拽 讗诇讗 住讘专讛 讛讜讗 讜讻讜' 讜诪讬 讛讻专讬讞讜 诇讜诪专 住讘专讛 讛讜讗 讜讛讬' 讚讬 讘讗诪专讜 讗诇讗 讚专讘谞谉 讛讜讗 讜讻诪讛 讘专讻讜转 转讬拽谞讜 讞讻诪讬诐 讘诇讬 住讘专讛 讝讜 讜讘专讻转 讛诪爪讜转 讬讜讻讬讞 讚讗祝 讚诇讗讜 诇讬讛谞讜转 谞讬转谞讜 转讬拽谞讜 讞讻诪讬诐 讘专讻讛 诇驻谞讬讛诐 讜诇驻讬 诪"砖 谞讬讞讗 讻讬讜谉 讚注讬拽专 讛拽讜砖讬讗 诪谞讛"诪 讛讜讗 诪讚转谞讬 讻讬爪讚 讛讜爪专讱 诇砖谞讜讬讬 讚讻讬爪讚 拽讗讬 注诇 讛住讘专讛:


讜注讜讚 谞诇注"讚 讚讜讜讚讗讬 讬讚注 讚讘专讻讜转 讛诪讝讜谉 诇驻谞讬讜 讛讜讗 诪讚专讘谞谉 诪诪转谞讬' 讚驻专拽 讙' 讛谞"诇 讜讗诪谞诐 诇讗 讛讬' 注讜诇讛 注诇 讚注转讜 砖讞讻诪讬诐 讬讞讚砖讜 讘专讻讛 诪讚注转诐 讜讛讬' 住讘讜专 砖诪谉 讛转讜专讛 讛讜讗 诇讘专讱 注诇 讻诇 诪讬谉 讜诪讬谉 讗诇讗 砖注诇 拽爪转谉 拽讘注讛 讛转讜专讛 讘专讻讛 诇驻谞讬讛谉 讜讛讬' 住讘讜专 诪诪讛 讚诪驻专砖 讘诪砖谞讛 讘专讻讛 砖诇驻谞讬讛谉 讜诇讗 驻讬' 讛讘专讻讛 砖诇 讗讞专讬讛谉 讻讗谉 讘驻讬专拽讬谉 讗诇讗 砖"诪 诪砖讜诐 讚讘专讻讛 诇讗讞专讬讛谉 诇讗讜 讚讗讜专讬讬转讗 讜诇讗 砖讬讬讱 诇砖讗讜诇 讻讬爪讚 讜讛讬讬谞讜 讻诇 讛诪讬谞讬' 讞讜抓 诪谉 讛驻转 讜注诇 讛驻转 拽讘注讛 讛转讜专讛 讛讘专讻讛 诇讗讞专讬讜 讻讚讻转讬讘 讜讗讻诇转 讜砖讘注转 讜讘专讻转 讜讞讻诪讬诐 砖讜讘 转拽谞讜 讘讻诇 讚讘专 讘专讻讛 诇讗讞专讬讜 诪砖讜诐 诇转讗 讚讘专讻转 讛驻转 讜拽讘注讜 讘专讻讛 注诇 讛驻转 诇驻谞讬讜 诪砖讜诐 诇转讗 讚砖讗专 诪讬谞讬' 讜讛讬' 谞讬讞讗 诇讬' 诪砖谞讛 讚注诇 讛诪讝讜谉 诪讘专讱 诇讗讞专讬讜 讜诇讗 诇驻谞讬讜 讜讘砖讗专 诪讬谞讬谉 讛讬' 住讘讜专 砖讛讜讗 讘讘注诇 拽专讬 诇讛讬驻讱 讗诇讗 讚诪砖谞讛 讚讛转诐 诪讬讬专讬 讘诇讞诐 砖讛讜讗 诪爪讜讬 砖注诇 讛诇讞诐 讬讞讬' 讛讗讚诐 讜诇讻谉 讛拽砖讛 诪谞讛"诪 讜诪住讬拽 砖住讘专讛 讛讜讗 讜诪住讘专讛 转讬拽谞讜 讘专讻讛 讘讻诇 讚讘专:


诪讻讗谉 讗诪专 专' 注拽讬讘讗 讗住讜专 诇讗讚诐 砖讬讟注讜诐 讻讜诇诐 拽讜讚诐 砖讬讘专讱. 诇驻讬 讛诪转讘讗专 讘讻诇 讛讗讬 住讜讙讬讗 讬讜转专 诪讜拽诪讬谞谉 拽专讗 注诇 讘专讻讛 砖诇讗讞专讬讜 诪诪讛 砖谞讜拽诪讬 注诇 讘专讻讛 诇驻谞讬讜 讜讻讚诪拽砖讛 讘讗诪转 讗砖讻讞谉 诇讗讞专讬讜 讜讻讜' 讜诇驻讬 讝讛 讬砖 诇讚拽讚拽 讚讗祝 讚诪住拽讬谞谉 讘诪住拽谞讗 讚讻诇 讝讛 讗住诪讻转讗 讘注诇诪讗 讜讞讬讜讘 讛讘专讻讜转 讛讜讗 诪住讘专讛 诪"诪 诇驻讬 诪讛 讚诪住诪讬讱 诇讛 专"注 讗拽专讗 诇诪讛 讗住诪讻讬' 讗讘专讻讛 砖诇驻谞讬讜 讛讜讛 诇讬' 诇诪住诪讱 讗讘专讻讛 砖诇讗讞专讬讜 讜讻讱 讛讜讛 诇讬' 诇诪讬诪专 诪讻讗谉 讗诪专 专"注 讻诇 讚讘专 砖讟讜注诐 讗讚诐 讞讬讬讘 诇讘专讱 讘专讻讛 诇讗讞专讬讜 讜讻讘讜讚 讛诪谞讜讞 诪讞讜转谞讬 讛专讘 讛讙讗讜谉 讛诪驻讜专住诐 诪讜讛专"专 诪讗讬专 讘讜诪住诇讗 讝爪诇讛"讛 讛专讙讬砖 讘讝讛 讜转讬专抓 讚诪砖讜诐 讚拽讗诪专 讗住讜专 诇讟注讜诐 讜讟注讬诪讛 讛讬讬谞讜 讗驻讬诇讜 讻诇 砖讛讜讗 诪砖讜诐 讛讻讬 谞拽讟 讘专讻讛 砖诇驻谞讬讜 诪砖讗"讻 讘专讻讛 砖诇讗讞专讬讜 讟注讜谉 砖讬注讜专 讜讚驻讞"讞 讜讗诪谞诐 讗讻转讬 讬砖 诇讚拽讚拽 讜讗讟讜 讘专讬讬转讗 讝讜 讘砖讬注讜专讬谉 诪讬讬专讬 讛诇讗 专拽 讘讙讜祝 讞讬讜讘 讛讘专讻讛 诪讬讬专讬 讜讗"讻 讛讬讗 讙讜驻讛 拽砖讬' 诇诪讛 谞拽讟 讟注讬诪讛 讜谞拽讟 讘专讻讛 砖诇驻谞讬讜 讛讜讛 诇讬' 诇诪讬诪专 诇讗讻讜诇 讜诇诪讬诪专 讻诇 讚讘专 砖讗讚诐 讗讜讻诇 讞讬讬讘 诇讘专讱 诇讗讞专讬讜 讜讗诪谞诐 讙讘专讗 专讘讛 讗诪专 诪诇转讗 讞讬讬讘讬诐 讗谞讞谞讜 诇诪砖讻讜谞讬 谞驻砖讬谉 讗讚专讘 讜诇讞讝拽 讚讘专讬讜 讚讜讚讗讬 专"注 讟注讬诪讛 讗转讬 诇讞讚砖 讚讛专讬 讘诇讗"讛 拽砖讛 诪讛 讞讬讚砖 专' 注拽讬讘讗 讘讚讘专讬讜 讬讜转专 诪转"拽 讚讘专讬讬转讗 讚讛专讬 讙诐 转"拽 拽讗诪专 砖讟注讜谞讬诐 讘专讻讛 诇驻谞讬讛诐 讜诇讗讞专讬讛诐 讜讗"讻 专"注 诇住讬讬注 讘讗 讛讜讛 诇讬' 诇诪转谞讬 讜讻谉 讗诪专 专"注 讗讘诇 讗诪专讜 诪讻讗谉 讗诪专 专讬注 诪砖诪注 砖讘讗 诇讞讚砖 讚讘专 讞讚砖 讜注诇 讻专讞讱 爪"诇 砖讛转"拽 拽讗诪专 砖讟注讜谞讬诐 讘专讻讛 诇驻谞讬讛诐 讜诇讗讞专讬讛诐 讛讜砖讜讛 讘专讻讛 诇驻谞讬讛诐 诇讘专讻讛 砖诇讗讞专讬讛诐 讜讗"讻 讛讜讛 讗诪讬谞讗 砖讙诐 讘砖讬注讜专 讛诐 砖讜讬诐 诇讻谉 讘讗 专"注 诇讞讚砖 砖讘专讻讛 诇驻谞讬讛诐 讗讬谉 诇讛 砖讬注讜专 讜讗驻讬诇讜 诇讟注讜诐 讗住讜专 拽讜讚诐 砖讬讘专讱. 讜讗诪谞诐 讙讜祝 讛讚讘专 讚讘专讻讛 专讗砖讜谞讛 讛讜讗 讙诐 注诇 驻讞讜转 诪讻砖讬注讜专 谞讬讞讗 诇驻讬 讛诪住拽谞讗 讚住讘专讛 讛讜讗 讗住讜专 诇讬讛谞讜转 诪注讛"讝 讘诇讬 讘专讻讛 讜讙诐 讻诇 砖讛讜讗 讛谞讗讛 讛讬讗 讗讘诇 诇驻讬 讛讛讜讛 讗诪讬谞讗 砖讘专讻讜转 讛诐 诪谉 讛转讜专讛 讛讬讗 讙讜驻讛 拽砖讬' 诪讛 谞砖转谞讛 讘专讻讛 砖诇驻谞讬讛 诪讘专讻讛 砖诇讗讞专讬' 讜诇诪讛 讝讜 爪专讬讻讗 砖讬注讜专 讜讝讜 讗讬谞讛 爪专讬讻讗 砖讬注讜专 讜谞专讗讛 讚住讘专转 讛讛讜讛 讗诪讬谞讗 砖诪谉 讛转讜专讛 砖谞讬讛诐 砖讜讬诐 讚爪专讬讻讬诐 砖讬注讜专 讗诇讗 砖讞讻诪讬诐 讙讝专讜 砖诇讗 讬讟注讜诐 讻诇讜诐 注讚 砖讬讘专讱 诇驻谞讬' 讙讝讬专讛 砖诪讗 讬讗讻诇 讻砖讬注讜专 讜讙讝讬专讛 讝讜 砖讬讬讻讗 讘讘专讻讛 砖诇驻谞讬' 讗讘诇 讘讘专讻讛 砖诇讗讞专讬' 讗诐 讗讻诇 驻讞讜转 诪讻砖讬注讜专 诇讗 砖讬讬讱 诇诪讙讝专 诇讻谉 讗讬谉 讞讬讜讘 讘专讻讛 讗讞专讜谞讛 讘驻讞讜转 诪讻砖讬注讜专 讗驻讬诇讜 诪讚专讘谞谉 讜砖讜讘 诪爪讗转讬 讘讻"诪 驻"讙 诪讛诇' 讘专讻讜转 讛诇' 讬"讘 砖讻转讘 讙"讻 讟注诐 讝讛 砖诪讘专讱 注诇 讻诇 砖讛讜讗 砖诪讗 讬诪诇讱 诇讗讻诇 讬讜转专:


讜讘讝讛 讗驻砖专 诇转专抓 诪讛 砖谞转拽砖讬谞讜 讗讬讱 讛讬' 讛讜讛 讗诪讬谞讗 砖讘专讻讛 诇驻谞讬' 讛讬讗 诪谉 讛转讜专讛 讗"讻 讗讬讱 砖谞讬谞讜 讘驻专拽 诪讬 砖诪转讜 讘讘注诇 拽专讬 砖注诇 讛诪讝讜谉 诪讘专讱 诇讗讞专讬讜 讜讗讬谞讜 诪讘专讱 诇驻谞讬讜 讜讗诐 讗讬讚讬 讜讗讬讚讬 讚讗讜专讬讬转讗 诪"砖 诇驻谞讬讜 讜诪"砖 诇讗讞专讬讜 讜诇驻讬 诪"砖 谞讬讞讗 讚讘注诇 拽专讬 诪讘专讱 注诇 讛诪讝讜谉 诇讗讞专讬讜 诪讬讬专讬 砖讻讘专 讗讻诇 讻讚讬 砖讘讬注讛 讜谞转讞讬讬讘 讘讘专讻转 讛诪讝讜谉 诪谉 讛转讜专讛 讜砖讜讘 专讗讛 拽专讬 诪讘专讱 讻讚转 砖诇 转讜专讛 讗讘诇 诇讗 诇驻谞讬讜 砖讛专讬 诇驻谞讬讜 讛讬讬谞讜 砖讻讘专 讛讜讗 讘注诇 拽专讬 讗"讻 讬讗讻诇 驻讞讜转 驻讞讜转 诪讻砖讬注讜专 讜诇讗 讬讘讜讗 诇讬讚讬 讞讬讜讘 讚讗讜专讬讬转讗 讜讗祝 砖讬讛讬' 注诇讬讜 讞讬讜讘 讚专讘谞谉 诇讗 讬讘专讱 讜诇拽诪谉 讬讘讜讗专 注讜讚:


讜讗讬 谞诪讬 讬诇讬祝 讙"砖 讗砖讻讞谉 诇讗讞专讬讜 讜讻讜' 诪拽砖讬诐 讛注讜诇诐 诇诪讛 诇诪讗谉 讚转谞讬 谞讟注 专讘注讬 讛讬' 谞讬讞讗 诇讬' 讛讬' 诇讜 讙"讻 诇讛拽砖讜转 讗砖讻讞谉 诇讗讞专讬讜. 讜讛谞诇注"讚 讘讝讛 讛讜讗 讚诇诪讗谉 讚转谞讬 谞"专 拽砖讛 讜讗讻诇转 讜砖讘注转 讜讘专讻转 讚讻转讬讘 讘拽诪讛 诇诪讛 诇讬 谞讬诇祝 诪谞"专 讚讘注讬 讘专讻讛 讚讘砖诇诪讗 诪讗谉 讚转谞讬 讻专诐 专讘注讬 谞讬讞讗 讚拽诪讛 诪讻专诐 诇讬讻讗 诇诪讬诇讬祝 讚讗讬讻讗 诇诪讬驻专讱 诪讛 诇讻专诐 专讘注讬 砖讻谉 讟注讜谉 讞讬诇讜诇 诪砖讗"讻 拽诪讛 讜讗讬谉 诇讛砖讬讘 讚讙诐 拽诪讛 讟注讜谉 讞讬诇讜诇 讚讛讬讬谞讜 诪注砖专 砖谞讬 讘砖谞讛 专讗砖讜谞讛 讜砖谞讬' 讜专讘讬注讬转 讜讞诪讬砖讬转 砖诇 砖诪讬讟讛 讚讛专讬 讞讬诇讜诇 讝讛 砖诇 诪注砖专 砖谞讬 讬砖讘讜 讙诐 讘讻专诐 讜讬砖 讘讻专诐 注讜讚 讞讬诇讜诇 谞讜住祝 讘专讘注讬 砖讗讬谞讜 讘拽诪讛 讜讻诇 讝讛 诇诪讗谉 讚转谞讬 讻专诐 讗讘诇 诇诪讗谉 讚转谞讬 谞讟注 专讘注讬 诇讬讻讗 诇诪驻专讱 诪讛 诇谞讟注 砖讻谉 讟注讜谉 讞讬诇讜诇 讚讗讚专讘讛 拽诪讛 讟注讜谉 讞讬诇讜诇 讬讜转专 讚讗讬诇谞讜转 讗讬谉 讟注讜谞讬谉 讞讬诇讜诇 专拽 驻注诐 讗讞转 讻诇 讬诪讬讛诐 讚讛讬讬谞讜 讘专讘讬注讬 诇谞讟讬注讜 讜拽诪讛 讟注讜谉 讞讬诇讜诇 讘讻诇 砖诪讬讟讛 讗专讘注讛 驻注诪讬诐 讘砖诇诪讗 诇讚注转 讛专诪讘"诐 讚讻诇 诪注砖专 驻讬专讜转 讛诐 诪谉 讛转讜专讛 讗"讻 讞讬诇讜诇 讚诪注砖专 砖谞讬 砖讬讬讱 讘讻诇 讗讬诇谞讜转 诪砖讗"讻 诇讚注转 讛专讗讘"讚 讜专讜讘 讛驻讜住拽讬诐 讚专拽 讚讙谉 转讬专讜砖 讜讬爪讛专 讞讬讬讘讬诐 讘诪注砖专 诪谉 讛转讜专讛 讜砖讗专 讻诇 诪注砖专 驻讬专讜转 讛讜讗 专拽 诪讚专讘谞谉 讗"讻 拽诪讛 砖驻讬专 讞爪讬 诇诪讬诇讬祝 诪讛诇讜诇讬诐 讚讙讘讬 讻"专 诇讘专讻讛 讜讛讗 诇讬讻讗 诇诪讬诪专 讚讗讬讻讗 诇诪驻专讱 诪讛 诇讗讬诇谞讜转 砖讻谉 讞讬讬讘讬诐 讘注专诇讛 讚诇驻讬 诪讛 讚讞讝讬谞谉 讘讻诇 讛讱 住讜讙讬讗 诇"驻 讗诇讗 诪诪爪讜讛 砖砖讬讬讱 讘拽讜诐 注砖讛 讜诇讗 诪讗讬住讜专 讛谞讜讛讙 讘讛诐 讜专讗讬' 诇讚讘专 讚讛专讬 诇拽诪谉 讬诇讬祝 讝讬转 讘诪讛 讛爪讚 诪讻专诐 讜拽诪讛 讜诇讗 驻专讻讬谞谉 诪讛 诇讻专诐 讜拽诪讛 砖讻谉 讻诇讗讬诐 谞讜讛讙 讘讛诐 讗诇讗 讜讚讗讬 讚诪讗讬住讜专 讛谞讜讛讙 讘讛诐 诇讗 驻专讻讬谞谉 讜讙诐 注专诇讛 讗讬谞讜 讗诇讗 讗讬住讜专 砖讗住讜专 讘讗讻讬诇讛 讜讘讛谞讗讛 讻诇 砖诇砖 砖谞讬诐 讗讘诇 讞讬诇讜诇 砖讘砖谞讛 专讘讬注讬转 讛讜讗 诪爪讜转 注砖讛 砖讬讞诇诇谞讜 讗诐 专讜爪讛 诇讗讻诇讜 讞讜抓 诇讬专讜砖诇讬诐 讜讘诪谞讬谉 讛诪爪讜转 注专诇讛 谞讞砖讘 讘诪谞讬谉 砖住"讛 诇讗讜讬谉 讜专讘注讬 谞诪谞讛 讘诪谞讬谉 专诪"讞 诪"注 讜讗"讻 诇诪讗谉 讚转谞讬 讻"专 砖驻讬专 诪爪讬谞谉 诇诪讬诇祝 拽诪讛 诪讬谞讬' 讜讗"讻 拽砖讛 诇诪讛 诇讬 讜讗讻诇转 讜砖讘注转 讜讘专讻转 讚拽诪讛 讗诇讗 讜讚讗讬 讚讛讬诇讜诇讬诐 讛讬讬谞讜 讘专讻讛 诇驻谞讬讜 讜讗讬爪讟专讱 讜讗讻诇转 讜讘专讻转 讚拽诪讛 诇讘专讻讛 诇讗讞专讬讜 讜诇讻讱 诇讗 驻专讬讱 诇诪讗谉 讚转谞讬 谞"专 讗砖讻讞谉 诇讗讞专讬讜 讜讻讜' 讜讗祝 讚讛讜讬 诪爪讬 诇诪驻专讱 讗讬驻讻讗 讚讗砖讻讞谉 诇驻谞讬讜 诇讗讞专讬讜 诪谞讬谉 讘诪讛 砖讗讬谞讜 讘拽诪讛 诇讗 专爪讛 诇诪驻专讱 注诇 诪讛 砖诇讗 谞讝讻专 讘诪砖谞讛 讚讛专讬 诇讗 砖谞讬谞讜 讘诪讻讬诇转讬谉 讘诪砖谞讛 砖讜诐 讘专讻讛 讗讞专讜谞讛 专拽 讘专讻转 讛诪讝讜谉 讜讘诪讛 砖讻转讘转讬 诪转讜专抓 讘"讻 拽讜砖讬讬转 讛讙讗讜谉 诪讜讛专"专 诪讗讬专 讘讜诪住诇讗 讛谞"诇 讚讬砖 诇讜诪专 讚专"注 住讜讘专 讻诪讗谉 讚转谞讬 谞"专 讜诇讻讱 诪讜拽讬 讛讬诇讜诇讬诐 注诇 讘专讻讛 诇驻谞讬' 讗诇讗 讚讻诇 讝讛 谞讬讞讗 诇驻讬 讛讛讜讛 讗诪讬谞讗 讗讘诇 诇诪住拽谞讗 讻诇 讝讛 讛讜讗 诇讗住诪讻转讗 讜讗讜诇讬 讗注驻讬"讻 谞拽讟 讚讘专讬讜 讻讗诇讜 讛讬讗 讚专砖讛 讙诪讜专讛:


诪讛 诇讻专诐 砖讻谉 讞讬讬讘 讘注讜诇诇讜转 讜讛拽砖讛 讻讘讜讚 诪讞讜转谞讬 讛讙讗讜谉 讛诪驻讜专住诐 诪讜讛专"专 诪讗讬专 讘讜诪住诇讗 讛谞"诇 讜讛专讬 讘"砖 讜讘"讛 驻诇讬讙讬 讘诪住' 驻讬讗讛 驻专拽 讝' 诪砖谞讛 讜' 讘讻专诐 专讘注讬 讚讘"砖 讗讜诪专讬诐 讬砖 诇讜 驻专讟 讜讬砖 诇讜 注讜诇诇讜转 讜讘讛"讗 讻讜诇讜 诇讙转 讜讗"讻 讻讬讜谉 讚拽专讗 讚讛讬诇讜诇讬诐 诪讬讬专讬 讘专讘注讬 讗讬讱 驻专讬讱 砖讻谉 讞讬讬讘 讘注讜诇诇讜转 讜讛专讬 讛诇讻讛 讻讘"讛 砖讗讬谉 诇讜 注讜诇诇讜转 讗诇讜 讛诐 讚讘专讬 讛讙讗讜谉 讛谞"诇 讜讗诪谞诐 诇注谞"讚 讗讻转讬 驻讬专讻讗 讛讜讗 讚讗祝 砖讝讛 讛讻专诐 讘讗讜转讜 讛驻注诐 讗讬谉 诇讜 注讜诇诇讜转 诪"诪 驻专讻讬谞谉 诪讛 诇讻专诐 砖讻谉 讞讬讬讘讬诐 讘注讜诇诇讜转 讘砖讗专 讛砖谞讬诐 转讗诪专 讘砖讗专 讻诇 讛诪讬谞讬诐 砖讗讬谞诐 讞讬讬讘讬诐 讘注讜诇诇讜转 讘砖讜诐 驻注诐. 讜讗诪谞诐 诇诪讚转讬 诪讚讘专讬 讛讙讗讜谉 住讘专讛 讗讞转 诪专讙谞讬转讗 讟讘讗 砖讗诐 诇讗讜 讚讻转讬讘 讛讬诇讜诇讬诐 讻讗谉 讘讻专诐 专讘注讬 讗祝 砖讛讬讬谞讜 诇讜诪讚讬诐 讞讬讜讘 讘专讻讛 讘讻专诐 诪拽专讗 讗讞专讬谞讗 讗讻转讬 讛讬讬谞讜 讗讜诪专讬诐 讚讘讻诇 讻专诐 讬砖 诇讘专讱 讗讘诇 讘讻专诐 专讘注讬 注爪诪讜 讗讬谉 爪专讬讱 诇讘专讱 讚讻专诐 专讘注讬 讗讬谉 诇诇诪讜讚 诪砖讗专 讻专诐 讚驻专讻讬谞谉 诪讛 诇讻专诐 砖讻谉 讞讬讬讘 讘注讜诇诇讜转 转讗诪专 讘讻专诐 专讘注讬 砖讗讬谞讜 讞讬讬讘 讘注讜诇诇讜转 讜讘讝讛 注诇转讛 诇谞讜 诪专驻讗 诇诪讛 砖谞讚讞拽讜 讛诪驻讜专砖讬诐 诇诪讗谉 讚住"诇 讚拽专讗 讜讗讻诇转 讜砖讘注转 讜讘专讻转 拽讗讬 注诇 讻诇 砖讘注转 讛诪讬谞讬谉 讗"讻 讗讬 转谞讬 讻专诐 专讘注讬 拽砖讛 诇诪讛 诇讬 拽专讗 讚讛讬诇讜诇讬诐 砖讛专讬 讻讘专 讻转讬讘 讜讘专讻转 讘讙驻谉 讘砖讘注转 讛诪讬谞讬谉 讜讛专砖讘"讗 讘讞讬讚讜砖讬讜 谞讚讞拽 讘讝讛 讚讛讜讛 诪讜拽诪讬谞谉 讞讚 拽专讗 讘注谞讘讬诐 讜讞讚 拽专讗 讘讬讬谉 讜诇驻讬 诪"砖 谞讬讞讗 讚讜讚讗讬 讬讚注讬谞谉 讘讙驻谉 讘专讻讛 诪拽专讗 讚讜讗讻诇转 讜砖讘注转 讜讘专讻转 讜讻讜' 讜讗诪谞诐 讗讻转讬 讘讻专诐 专讘注讬 诇讗 讛讬讬谞讜 讬讜讚注讬诐 讜诪砖讗专 讻专诐 诇讬讻讗 诇诪讬诇祝 诪讻讞 驻专讻讗 砖讻谉 讞讬讬讘 讘注讜诇诇讜转 讜讗讬爪讟专讱 讛讬诇讜诇讬诐 诇讻专诐 专讘注讬 注爪诪讜 砖讟注讜谉 讘专讻讛 诇讗讞专讬讜. 讜讗诪谞诐 讗讻转讬 诇讗 讛讜注诇谞讜 讘讝讛 讚讗讻转讬 讬砖 诇诪讬诇祝 讻专诐 专讘注讬 诇讘专讻讛 诪砖讘注转 讛诪讬谞讬谉 讜讗讬谉 诇讜诪专 诪讛 诇讙驻谉 砖讘砖讘注转 讛诪讬谞讬谉 砖讻谉 讞讬讬讘 讘注讜诇诇讜转 讚讛专讬 讗讬讻讗 诇诪讬诪专 砖讗专 砖讘注转 讛诪讬谞讬谉 讬讜讻讬讞讜 砖讗讬谞诐 讞讬讬讘讬诐 讘注讜 讜讟注讜谞讬诐 讘专讻讛 诇讗讞专讬讛谉 讗祝 讗谞讬 讗讘讬讗 讻专诐 专讘注讬 砖讟注讜谉 讘专讻讛 诇讗讞专讬讜 讗诇讗 讜讚讗讬 讚讛讬诇讜诇讬诐 讛谞讗诪专 讘讻专诐 专讘注讬 讛讬讬谞讜 讘专讻讛 砖诇驻谞讬讜 讜讗讱 拽讗诪专 讘讙诪专讗 讗砖讻讞谉 诇讗讞专讬讜 讜讛讬' 诪拽讜诐 诇讛讘讬讗 诪讝讛 专讗讬' 诇讚讘专讬 专讘讬谞讜 讛讙讚讜诇 砖讛讝讻专转讬 讚讘讻诇 讛驻讬专讜转 讛诪注砖专讜转 谞讜讛讙 讘讛诐 诪谉 讛转讜专讛 讜讗"讻 诇讬讻讗 诇诪讬诇祝 讻专诐 专讘注讬 诇讘专讻讛 讗驻讬' 诪讻诇 砖讘注转 讛诪讬谞讬谉 讚讗讬讻讗 诇诪驻专讱 诪讛 诇砖讘注转 讛诪讬谞讬谉 砖讻谉 诪注砖专 讜转专讜诪讛 谞讜讛讙 讘讛诐 诪砖讗"讻 讻专诐 专讘注讬 砖讗讬谉 转专讜诪讛 讜诪注砖专 谞讜讛讙 讘讛诐 讻诪驻讜专砖 讘专诪讘"诐 驻"讟 诪诪注砖专 砖谞讬 讛诇讻讛 讚' 讜讛讜讗 诪谉 讛讬专讜砖诇诪讬 驻"讚 讚驻讗讛 讗讘诇 诇砖讟转 讛专讗讘"讚 讛拽讜砖讬' 讘诪拽讜诪讛 注讜诪讚转 讚讛专讬 讙诐 讘砖讘注转 讛诪讬谞讬谉 讗讬谉 谞讜讛讙 转专讜诪讛 讜诪注砖专 专拽 讘讗专讘注讛 诪讛诐 讚讛讬讬谞讜 讞讟讛 讜砖注讜专讛 讜讙驻谉 讜讝讬转 讜谞诇注"讚 讚讗祝 诇讚注转 讛专讗讘"讚 谞讬讞讗 讚诪住转诪讗 讻砖诐 砖讗讬谉 转专讜诪讛 讜诪注砖专 谞讜讛讙 讘讻专诐 专讘注讬 讻讱 讘讬讻讜专讬诐 讗讬谞讜 谞讜讛讙 讘专讘注讬 讜讻谉 诪砖诪注讜转 讚讘专讬 讘"讛 砖诐 讘驻"讝 讚驻讗讛 讚讗诪专讜 讻诇讜 诇讙转 讜讗"讻 讙诐 诇讚注转 讛专讗讘"讚 讗讬讻讗 驻专讻讗 诪讛 诇砖讘注转 讛诪讬谞讬谉 砖讻谉 讞讬讬讘讬诐 讘讘讬讻讜专讬诐 转讗诪专 讘专讘注讬 砖讗讬谉 讞讬讬讘 讘讘讬讻讜专讬诐 讜注讬讬谉 讘讚讘专讬谞讜 诇拽诪谉:


砖讻谉 讬砖 讘讛诐 爪讚 诪讝讘讞 讜讗转讬 谞诪讬 讝讬转 讜讻讜' 讙诐 诪讻讗谉 讬砖 诇讛讘讬讗 专讗讬' 诇讚注转 讛专诪讘"诐 讛谞"诇 讚诇讚注转 讛专讗讘"讚 拽砖讛 讻讬讜谉 讚讙诐 讘驻专讻讗 讚爪讚 诪讝讘讞 诇讗 讗讬诪注讟 讝讬转 讗"讘 诇诪讛 诇讬' 诇诪驻专讱 诪爪讚 诪讝讘讞 讛讜讛 诇讬' 诇诪驻专讱 砖讻谉 讞讬讬讘讬诐 讘转专讜诪讛 讜诪注砖专 讘砖诇诪讗 诇讚注转 讛专诪讘"诐 诇讗 诪爪讬 诇诪驻专讱 诪转专讜诪讛 讜诪注砖专 讚讗"讻 讗讬转专讘讜 讻诇 驻讬专讜转 讛讗讬诇谉 讚讙"讻 讬砖谞诐 讘讞讬讜讘 转专讜诪讛 讜诪注砖专 诇讻讱 驻专讬讱 诪爪讚 诪讝讘讞 讜讗讬诪注讟讬 讻诇 讛讗讬诇谞讜转 讞讜抓 诪讝讬转 讜谞专讗讛 讚讙诐 诇讚注转 讛专讗讘"讚 谞讬讞讗 讚讻讬讜谉 讚讛讬诇讜诇讬诐 讻转讬讘 讘讻专诐 专讘注讬 诇讗 谞讬讞讗 诇讬' 诇诪驻专讱 诪转专讜诪讛 讜诪注砖专讜转 砖讛专讬 讘讻专诐 专讘注讬 注爪诪讜 讗讬谉 讘讜 讞讬讜讘 转专讜诪讛 讜诪注砖专讜转 讻诪讜"砖 诇注讬诇 讜谞讬讞讗 诇讬' 诇诪驻专讱 诪爪讚 诪讝讘讞 讚砖讬讬讱 讗驻讬诇讜 讘专讘注讬 注爪诪讜 讜讗祝 讚讜讚讗讬 讗讬 讗驻砖专 诇讛讘讬讗 谞住讻讬诐 诇诪讝讘讞 诪讬讬谉 砖诇 讻专诐 专讘注讬 砖讛专讬 诇讗 谞讬转谉 专拽 诇讗讻讬诇讛 讜砖转讬' 讜住讬讻讛 诪"诪 砖讬讬讱 讘讜 爪讚 诪讝讘讞 诇讗讞专 砖讞讬诇诇讜 讬讻讜诇 诇讛讘讬讗 谞住讻讬诐 诪讬讬谉 讛讝讛 诪砖讗"讻 讞讬讜讘 诪注砖专讜转 讻讬讜谉 砖讻讘专 讛讬' 驻讟讜专 砖讜讘 讗讬谉 讘讜 讞讬讜讘 诪注砖专讜转 讗驻讬诇讜 诇讗讞专 驻讚讬讜谞讜 讜谞专讗讛 住讜讙讬讗 讝讛 讬讜转专 专讛讬讟讗 诇讚注转 讛专讗讘"讚 讚讛专讬 讬砖 诇讚拽讚拽 讚讗诪专 讜讗转讬 谞诪讬 讝讬转 讚讗讬转 讘讬' 爪讚 诪讝讘讞 诇诪讛 诇讗 讗诪专 讙"讻 讚讗转讬 讘砖专 讘讛诪讛 讜讘砖专 转讜专讬谉 讜讘谞讬 讬讜谞讛 讜诪讬诐 讜诪诇讞 砖讻诇 讗诇讜 讬砖 讘讛诐 爪讚 诪讝讘讞 讜讗诪谞诐 诇讚注转 讛专诪讘"诐 谞讬讞讗 讚讘讗诪转 住诪讱 注爪诪讜 注诇 驻专讻讗 讚讞讬讜讘 转专讜诪讛 讜诪注砖专 讜诇讗 讗诪专 驻专讻讗 讚爪讚 诪讝讘讞 讗诇讗 诇诪注讜讟讬 砖讗专 讗讬诇谞讜转 讗讘诇 诇讚注转 讛专讗讘"讚 拽砖讛 诪诪"谞 讗讬 住诪讱 注爪诪讜 注诇 驻专讻转 转专讜诪讜转 讜诪注砖专讜转 讗"讻 诪诪讬诇讗 讗讬诪注讟 讛讻诇 讜诇诪讛 讛讜爪专讱 诇讜诪专 讻诇诇 爪讚 诪讝讘讞. 注讜讚 讬砖 诇谞讜 诇讚拽讚拽 讘讗诪专讜 砖讬砖 讘讛诐 爪讚 诪讝讘讞 讜诇诪讛 诇讗 讗诪专 砖拽专讘讬诐 注诇 讙讘讬 讛诪讝讘讞 讜讙诐 讛讬讗 讙讜驻讛 拽砖讬讗 讗讬讱 讬砖 讘讛爪讚 讛砖讜讛 砖讘讛诐 爪讚 诪讝讘讞 讜讛专讬 讘讻诇诇 拽诪讛 讬砖 讙诐 讻讜住诪讬谉 讜砖讬驻讜谉 讜砖"砖 讜讗诇讜 讗讬谉 讘讛诐 爪讚 诪讝讘讞 讻诇诇 讚讗讬谉 诇讱 砖讜诐 诪谞讞讛 讗诇讗 诪讞讟讬诐 讜砖注讜专讬诐 讜讘砖讟讛 诪拽讜讘爪转 讘诪住 讘"诪 讛专讙讬砖 讘讝讛 讜注讬讬谉 诇拽诪谉 讘讚讘专讬谞讜 讘驻专讻转 砖讻谉 讞讬讬讘讬谉 讘讘讬讻讜专讬诐 讜注讻"驻 讘讻诇诇 爪讚 诪讝讘讞 诇讬转谞讜讛讬 专拽 讞讟讬诐 讜砖注讜专讬诐 讜谞专讗讛 讚讙诐 讘讻讜住诪讬谉 讜讻讜' 讬砖 爪讚 诪讝讘讞 讗祝 砖讗讬谉 拽专讘讬诐 注"讙 讛诪讝讘讞 讜讛讜讗 注"驻讬 砖讗诪专讜 讘诪住' 诪讻讜转 讚祝 讬"讟 注"讗 讚诪注砖专 砖谞讬 讬诇驻讬谞谉 讚诪注砖专 砖谞讬 讗讬谞讜 谞讗讻诇 讘讬专讜砖诇讬诐 讘讝讛"讝 讚讬诇驻讬谞谉 诪讘讻讜专 讜讘讻讜专 讙讜驻讬' 讗诪专讬谞谉 讚讗讬转拽砖 讘砖专讜 诇讚诪讜 诪讛 讚诪讜 讘诪讝讘讞 讜讻讜' 注讬讬谉 砖诐 谞诪爪讗 讬砖 讘诪注砖专 砖谞讬 爪讚 诪讝讘讞 讚讛讬讬谞讜 砖讗讬谞讜 谞讗讻诇 讗诇讗 讘讝诪谉 砖讬砖 诪讝讘讞 讜讻讬讜谉 讚讻讜住诪讬谉 讜讻讜' 注讻"驻 讚讙谉 讛诐 讜讞讬讬讘讬诐 讘诪注砖专讜转 讬砖 讘讛诐 爪讚 诪讝讘讞 讜诇驻讬 讝讛 拽砖讛 诇讚注转 讛专诪讘"诐 诇诪讛 讚讜拽讗 讝讬转 讗转讬 讘爪讚 诪讝讘讞 讜讙诐 诇讚注转 讛专讗讘"讚 拽砖讛 讚讛专讬 砖诐 讘诪住' 诪讻讜转 讘转讞诇转 讛住讜讙讬讗 讻讚讘注讬 诇诪讬诇讬祝 诪注砖专 诪讘讻讜专 讜讘讬讻讜专讬诐 讘诪讛 讛爪讚 驻专讬讱 诪讛 诇讛爪讚 讛砖讜讛 砖讻谉 讬砖 讘讛诐 爪讚 诪讝讘讞 注讬讬谉 砖诐 讜讗祝 讚讛讗 讚诪砖诪注 讚诪注砖专 讗讬谉 讘讜 爪讚 诪讝讘讞 讛讜讗 专拽 讘转拽谞转 讛住讜讙讬讗 讚注讚讬讬谉 诇讗 讝讻讬谞讜 诇讛拽讬砖讗 讚诪注砖专 讜讘讻讜专 讜注讚讬讬谉 诇讗 拽讬诐 诇谉 讚诪注砖专 讗讬谞讜 谞讗讻诇 讘讝诪谉 砖讗讬谉 讘讬转 讜讛讬讗 讙讜驻讗 讘注讬 诇诪讬诇祝 讘诪讛 讛爪讚 砖驻讬专 讚讞讬 讚诪讛 诇讛爪讚 砖讬砖 讘讛诐 爪讚 诪讝讘讞 诪诪砖 讚讛讬讬谞讜 讘讻讜专 诇诪转谉 讚诪讬诐 讜讘讬讻讜专讬诐 诇讛谞讞讛 讗讘诇 诇诪住拽谞讗 讚讬诇讬祝 诪注砖专 讘讛拽讬砖讗 砖讗讬谞讜 讘讗讻诇 讗诇讗 讘讝诪谉 砖讬砖 诪讝讘讞 讙诐 诪注砖专 谞拽专讗 讬砖 讘讜 爪讚 讗讝讘讞 讗讘诇 注讻"驻 讘讬讻讜专讬诐 讘讜讚讗讬 讬砖 讘讜 爪讚 诪讝讘讞 讜讗"讻 诇诪讛 讚讜拽讗 讝讬转 讗转讬 讘诪讛 讛爪讚 讜讛诇讗 讙诐 转讗谞讛 讜专诪讜谉 讜转诪专讬诐 讻讬讜谉 砖讛诐 诪砖讘注转 讛诪讬谞讬谉 讬砖 讘讛诐 爪讚 诪讝讘讞 讘讘讬讻讜专讬诐 讜谞专讗讛 讚讘砖诇诪讗 住讜诇转 讜砖诪谉 讙诐 讘讝诪谉 讛讝讛 讬砖 讘讛诐 爪讚 诪讝讘讞 讜讻诪讜 砖讗诪专讜 讘讞讙讬讙讛 讞讘专讬讗 诪讝讘讜谉 讘讙诇讬诇讗 讜诪讛专讛 讬讘谞讛 讛诪拽专砖 讜讬讻讜诇讬诐 诇讛拽专讬讘 讝讛 诇诪讝讘讞 讜讻谉 诪注砖专 砖谞讬 讗祝 讘讝讛"讝 谞拽专讗 讬砖 讘讜 爪讚 诪讝讘讞 砖讛专讬 注讘讜专 讝讛 爪专讬讱 诇讞诇诇讜 讜讗讬 讗驻砖专 诇讛注诇讜转讜 讘讬专讜砖诇讬诐 诇讗讻诇讜 讘诇讬 讞讬诇讜诇 诪爪讚 讞住专讜谉 讛诪讝讘讞 讗讘诇 砖讘注转 讛诪讬谞讬谉 讘讝讛"讝 砖讗讬谉 讘讬讻讜专讬诐 谞讜讛讙 讗讬谉 讘讛诐 爪讚 诪讝讘讞 讜诇讻谉 诇讗 驻讬专讜讟 砖讜诐 讗讞讚 诪砖讘注转 讛诪讬谞讬谉 讚讗转讬 诪爪讚 诪讝讘讞 专拽 讝讬转 讜谞讬讞讗 砖驻讬专 砖讟转 讛专讗讘"讚 讜讗诪谞诐 诇转专抓 砖讟转 讛专诪讘"诐 注讬讬谉 诪讛 砖讬讘讜讗专 讘讚讘专讬 讛转讜住':


讜讝讬转 诪爪讚 诪讝讘讞 讗转讬 讜讛讗 讘讛讚讬讗 讻转讬讘 讘讬' 讻专诐 讜讻讜' 讜讬砖 诇讚拽讚拽 诇驻讬 住讘专讛 讝讜 讚讝讬转 诪拽专讬 讻专诐 讗"讻 诪讗谉 讚转谞讬 讻专诐 专讘注讬 讗驻讬诇讜 讗讬转 诇讬' 讙讝"砖 讚专讘讬 讗讻转讬 诪讙讝"砖 讝讜 诇讗 讗讬诪注讟 讝讬转 讜讗讬爪讟专讱 讛讬诇讜诇讬诐 讚讘专 讛讟注讜谉 砖讬专讛 讟注讜谉 讞讬诇讜诇 诇诪注讜讟讬 讝讬转 诪讞 诇讜诇 讜讗"讻 诪注讬拽专讗 讚讚讬谞讗 驻讬专讻讗 讚讗讬讱 拽讗诪专 讜诇诪讗谉 讚转谞讬 讻专诐 讛谞讬讞讗 讗讬 讬诇讬祝 讙讝"砖 讜讻讜' 讜讛专讬 讗驻讬诇讜 讬诇讬祝 讙讝"砖 讗讻转讬 诇讗 谞讬讞讗 讚讗讬爪讟专讱 讛讬诇讜诇讬诐 诇诪注讜讟讬 讝讬转 砖诇讗 讬讛讬' 讟注讜谉 讞讬诇讜诇 讜谞专讗讛 讚讛讗 讜讚讗讬 诪讗谉 讚讬诇讬祝 讙讝"砖 讝讜 拽讬讘诇讛 诪专讘讜 讜谞转拽讘诇讛 诇诪砖讛 诪住讬谞讬 讜讗"讻 注诇 讻专讞讱 讛讬诇讜诇讬诐 诇讗 讗转讬 诇诪讚专砖 讚讘专 讛讟注讜谉 砖讬专讛 讚讗"讻 讙讝"砖 诇诪讛 谞转拽讘诇讛 讜讛专讬 讛讻诇 讗讬诪注讟 诪讛讬诇讜诇讬诐 讗诇讗 注诇 讻专讞讱 讛讬诇讜诇讬诐 诇讘专讻讛 讗转讬:


诪讛 诇砖讘注转 讛诪讬谞讬谉 砖讻谉 讞讬讬讘讬诐 讘讘讻讜专讬诐 讜注讜讚 讛转讬谞讞 诇讗讞专讬讜 讜讻讜' 讬砖 诇讚拽讚拽 讛专讘讛 讘讝讛 讞讚讗 讚拽讗诪专 讜注讜讚 讛转讬谞讞 诇讗讞专讬讜 讜讛讬讗 讙讜驻讗 拽砖讬讗 讘诪讛 讛讜讻讞 诇讜 讗讞专讬讜 讻讬讜谉 讚驻专讬讱 砖讻谉 讞讬讬讘讬诐 讘讘讬讻讜专讬诐 讜讛讻讬 讛讜讛 诇讬' 诇诪讬诪专 讜注讜讚 砖讘注转 讛诪讬谞讬谉 讙讜驻讬讬讛讜 转讬谞讞 诇讗讞专讬讜 讜讻讜' 讜注讜讚 驻诇讬讗讛 专讘讛 讗讬讱 讛拽砖讛 转讬谞讞 诇讗讞专讬讜 讜讻讜' 讛诇讗 拽讜砖讬' 讝讜 注爪诪讛 讻讘专 讛拽砖讛 诇注讬诇 诇诪讗谉 讚讬诇讬祝 讙讝"砖 讗砖讻讞谉 诇讗讞专讬讜 讜讻讜' 讜砖谞讬 诇讬' 砖讛讜讗 拽"讜 讜讗讬讱 讞讝专 诇讛拽砖讜转 讘讝讛 讜注讜讚 讙讜祝 讛讱 驻讬专讻讗 讚诪讛 诇砖讘注转 讛诪讬谞讬谉 砖讻谉 讞讬讬讘讬诐 讘讘讬讻讜专讬诐 爪专讬讻讗 注讬讜谞讗 讚讛讗 讜讚讗讬 讚讻诇 讞诪砖转 诪讬谞讬 讚讙谉 诇讞诐 讗讬拽专讜 诇诪爪讜讛 讜诇讞诇讛 讜诇讻诇 讚讘专 讜讙诐 讛讗 讜讚讗讬 讚讜讗讻诇转 讜砖讘注转 讜讘专讻转 拽讗讬 注诇 诇讞诐 砖讻谉 讻转讬讘 讗专抓 讗砖专 诇讗 讘诪住讻谞讜转 转讗讻诇 讘讛 诇讞诐 讜讙讜' 讜讗讻诇转 讜砖讘注转 讜讘专讻转 讜讙讜' 讜讗诐 拽讗讬 讙诐 讗诇驻谞讬 驻谞讬讜 讗专抓 讞讟讛 讜砖注讜专讛 讜讙讜' 讗讬讻讗 驻诇讜讙转讗 诇拽诪谉 讚祝 诪"讛 注"讗 讗诐 讗专抓 讛驻住拽 讛注谞讬谉 注讬讬谉 砖诐 讜注讬讬谉 讘驻住讞讬诐 讚祝 诇"讜 注"讘 讘转讜住' 讘讚"讛 讗讜爪讬讗 讞讟讬谉 讜讻讜' 讜讘驻谞讬 讬讛讜砖注 砖诐 讜讙诐 讘讞讬讚讜砖讬谞讜 砖诐 讜转专讗讛 砖讝讛 讗讬谞讜 讘专讜专 砖讘讬讻讜专讬诐 讬讛讬' 谞讜讛讙讬谉 讘讻讜住诪讬谉 讜讘砖讬驻讜谉 讜讘砖讬讘讜诇转 砖讜注诇 讜讗"讻 讗讬讱 驻专讬讱 讻讗谉 讘驻讛 诪诇讗 诪讛 诇砖讘注转 讛诪讬谞讬谉 砖讻谉 讞讬讬讘讬诐 讘讘讬讻讜专讬诐 砖讛专讬 讗讬讻讗 诇诪讬诪专 诇讞诐 讛讘讗 诪讻讜住诪讬谉 讬讜讻讬讞 砖讗讬谞讜 讞讬讬讘 讘讘讬讻讜专讬诐 讜讗注驻讬"讻 讞讬讬讘 讘讘专讻转 讛诪讝讜谉 讜专讗讬转讬 砖讙诐 讛驻谞讬 讬讛讜砖注 讘讻讗谉 讛专讙讬砖 讘讝讛 讜诇讘讗专 讻诇 讞诪讬专讗 砖讛讝讻专转讬 谞诇注"讚 讚诇注讬诇 讚诇注讬诇 讘转讞诇转 讛住讜讙讬讗 拽讗讬 讘砖讟转 专讘谞谉 讚驻诇讬讙讬 注诇 专讘谉 讙诪诇讬讗诇 诇拽诪谉 讚祝 诪"讚 注"讗 讜住讘专讬 讚讗专抓 讛驻住讬拽 讛注谞讬谉 讜诇讗 拽讗讬 讜讗讻诇转 讜砖讘注转 讜讘专讻转 注诇 讻诇 讛谞讝讻专 讘转讞诇转 讛驻住讜拽 专拽 注诇 诇讞诐 砖讻转讜讘 讘讗讞专讜谞讛 讜诇讻谉 拽讗诪专 拽诪讛 转讜讻讬讞 讜诇讗 拽讗诪专 砖讘注转 讛诪讬谞讬谉 讬讜讻讬讞讜 讜诇驻讜诐 砖讬讟讛 讝讜 讜讚讗讬 讚讗讬爪讟专讱 讛讬诇讜诇讬诐 讘讻专诐 讙讜驻讬' 诇讘专讻讛 砖诇讗讞专讬' 诪砖讜诐 讚讻专诐 诪拽诪讛 诇讗 讗转讬' 讚诪讛 诇拽诪讛 砖讻谉 讞讬讬讘 讘讞诇讛 讜诇讗 讙讬诇转讛 讛转讜专讛 讘砖讜诐 诪讬谉 讞讬讜讘 讘专讻讛 专讗砖讜谞讛 砖驻讬专 讗诪专讬谞谉 讚诇讗 爪专讬讱 拽专讗 讚诪拽"讜 讗转讬讗 讻砖讛讜讗 砖讘注 诪讘专讱 讜讻讜' 诪砖讗"讻 注转讛 讚拽讗讬 讘砖讟转 专"谞 讚讻诇 砖讘注转 讛诪讬谞讬谉 讻转讬讘 讘讛讜 讜讘专讻转 (讗讜 讗祝 讘砖讟转 专讘谞谉 诇砖讟转 讛专砖讘"讗 诇拽诪谉 讚祝 诪"讚 讚专讘谞谉 诪讜讚讜 诇注谞讬谉 讘专讻讛 诪注讬谉 砖诇砖.) 讜讗"讻 讗讬讬转专 讛讬诇讜诇讬诐 讚讻转讬讘 讘讻专诐 专讘注讬 诇讘专讻讛 讚讛讗 讻专诐 讙讜驻讬' 讘讻诇诇 砖讘注转 讛诪讬谞讬谉 讛讜讗 讜诇讚注转 讛专讗讘"讚 讚诪注砖专 驻讬专讜转 讛讗讬诇谉 讛讜讗 专拽 诪讚专讘谞谉 诇讬讻讗 诇诪驻专讱 诪讛 诇讙驻谉 砖讘砖讘注转 讛诪讬谞讬谉 砖讞讬讬讘 讘诪注砖专讜转 诪砖讗"讻 专讘注讬 讚驻讟讜专 诪谉 讛诪注砖专讜转 讚转讗谞讛 讜专诪讜谉 讜转诪专讬诐 讬讜讻讬讞讜 专拽 讚讗讬讻讗 诇诪驻专讱 砖讻谉 讞讬讬讘讬诐 讘讘讬讻讜专讬诐 讜讛讬讬谞讜 诇砖讟转 诪讛专砖"讗 砖诐 讘驻住讞讬诐 讚祝 诇"讜 注"讘 讘转讜住' 讚"讛 讗讜爪讬讗 讞讟讬谉 讚讻诇 讞诪砖转 诪讬谞讬 讚讙谉 讗讬转谞讜讛讜 讘讞讬讜讘 讘讬讻讜专讬诐 讗讘诇 诇讚注转 讘注诇 驻谞讬 讬讜砖注 讘讛讘谞转 讚讘专讬 讛转讜住' 砖诐 讜讻谉 诇讚注转讬谞讜 讘讞讬讚讜砖讬谞讜 砖诐 讚讚讜拽讗 讞讟讬谉 讜砖注讜专讬诐 讞讬讬讘讬诐 讘讘讬讻讜专讬诐 讜诇讗 讻讜住诪讬谉 讜砖讬驻讜谉 讜砖"砖 诇讬讻讗 驻专讻讗 诪讘讬讻讜专讬诐 讚诇讞诐 讻讜住诪讬谉 讬讜讻讬讞 砖讗讬谞讜 讞讬讬讘 讘讘讬讻讜专讬诐 讜讞讬讬讘 诇讘专讱 讗讞专讬讜 讜讗祝 讚讗讻转讬 讗讬讻讗 诇诪驻专讱 砖讻谉 讬砖 讘讛诐 爪讚 诪讝讘讞 诇驻讬 诪讛 砖讻转讘转讬 诇注讬诇 讚讙诐 讘讻讜住诪讬谉 讜砖讬驻讜谉 讜砖"砖 砖讬讬讱 爪讚 诪讝讘讞 谞诇注"讚 讚爪讚 诪讝讘讞 诪讞砖讘 专拽 驻专讻讗 讻诇 讚讛讜 讜讘讞讚讗 诪转专转讬 驻专讻讬谞谉 讻诇 讚讛讜 讗讘诇 讻讗谉 讚专爪讛 诇诪讬诇祝 诪砖讘注转 讛诪讬谞讬谉 诇讞讜讚讬讬讛讜 诇讗 驻专讻讬谞谉 讻诇 讚讛讜 讜讛讬讛 爪专讬讱 诇讛讗专讬讱 诇诪驻专讱 讘砖讘注转 讛诪讬谞讬谉 砖讻谉 讞讬讬讘 讘讘讬讻讜专讬诐 讜讘讻讜住诪讬谉 砖讻谉 讞讬讬讘 讘讞诇讛 讜讗讞"讻 讘讛爪讚 讛砖讜讛 砖讻谉 讬砖谞讜 诪讝讘讞 讜注讜讚 砖注讻"驻 讙诐 讻专诐 专讘注讬 讬砖谞讜 讘爪讚 诪讝讘讞 讜讗"讻 讗讬讬转专 讛讬诇讜诇讬诐 讚讻专诐 专讘注讬 讜注诇 讻专讞讱 诇讘专讻讛 砖诇驻谞讬' 讗转讬 讜拽砖讛 拽专讗 诇诪讛 诇讬 讛诇讗 拽"讜 讛讬讗 讜爪专讬讱 诇讜诪专 讚拽专讗 讗转讬 诇住转讜专 讛拽"讜 讚讗讬 诪拽"讜 讛讜讛 讬诇驻讬谞谉 讘讻诇 砖讘注转 讛诪讬谞讬谉 讘专讻讛 诇驻谞讬' 诪拽"讜 讜诇讻讱 讻转讘讛 讛转讜专讛 讘讻专诐 专讘注讬 拽专讗 诪讬讜转专 诇讘专讻讛 诇驻谞讬' 诇讘诇讜转 砖诇讗 谞诇诪讜讚 拽"讜 讛讝讛 讜拽砖讛 转讬谞讞 诇讗讞专讬讜 讜讻讜' 讜讬讛讬' 讛住讙谞讜谉 砖诇 讚讘专讬 讛讙诪专讗 讻讱 讚驻专讬讱 诪讛 诇砖讘注转 讛诪讬谞讬谉 砖讻谉 讞讬讬讘讬诐 讘讘讬讻讜专讬诐 讜讛讬讬谞讜 诇驻讬 讛讛谞讞讛 讚讙诐 讻讜住诪讬谉 讜讚讻讜讜转讬' 讛诐 讘讻诇诇 讞讟讛 讜砖注讜专讛 讙诐 诇讘讬讻讜专讬诐 讜砖讜讘 拽讗诪专 讜注讜讚 专爪讛 诇讜诪专 讜注讜讚 讗驻讬诇讜 讗诐 谞专爪讛 诇讜诪专 讚讻讜住诪讬谉 讜讚讻讜讜转讬' 诇讬转讜谉 讘讘讬讻讜专讬诐 讜讗"讻 住专讛 驻讬专讻讗 讝讜 砖讻谉 讞讬讬讘诐 讘讘讬讻讜专讬诐 讚驻转 讻讜住诪讬谉 讬讜讻讬讞 讜诇驻讬 讝讛 诪诪讬诇讗 讙诐 讻专诐 专讘注讬 讬讚注讬谞谉 诇讘专讻讛 砖诇讗讞专讬讜 诪砖讘注转 讛诪讬谞讬谉 讜讗讬讬转专 讛讬诇讜诇讬诐 诇讘专讻讛 砖诇驻谞讬' 讜讗"讻 注诇 讻专讞讱 讛讗讬 拽"讜 诇讬转讬' 讚讗诇"讻 诇诪讛 诇讬 讛讬诇讜诇讬诐 讜注讻砖讬讜 砖讝讻讬谞讜 诇讚讬谉 讚诇讬转' 诇拽"讜 讗"讻 讛转讬谞讞 诇讗讞专讬讜 诇驻谞讬讜 诪谞讬谉 讜讛谞讱 转专讬 拽讜砖讬讜转 讚讛讬讬谞讜 砖讻谉 讞讬讬讘讬诐 讘讘讬讻讜专讬诐 讜讛转讬谞讞 诇讗讞专讬讜 讛诐 讚专讱 诪诪"谞 讬讜拽砖讛 讗讞转 诪讛谞讛. 讜讛转专爪谉 讛砖讬讘 诇讜 讛讗 诇讗 拽砖讬讗 讚讗转讬 讘拽"讜 谞诇注"讚 砖讛诪拽砖谉 讜讛转专爪谉 讛讬讜 讞诇讜拽讬诐 讘住讘专讛 讗诐 讝讬转 讗拽专讬 讻专诐 砖谞讞诇拽讜 讘讜 讛诪拽砖讛 讛专讗砖讜谉 注诐 专讘 驻驻讗 讜讛讜讗 讻讗砖专 讘讗诪专 住讘专讛 讗讞转 讚注讻砖讬讜 砖讝讻讬谞讜 诇讚讬谉 讚讻诇 砖讘注转 讛诪讬谞讬谉 讻转讬讘 讘讛讜 讜讗讻诇转 讜砖讘注转 讜讘专讻转 谞讜诇讚 诇谞讜 讚讘专 讞讚砖 讚讗驻讬' 诪讗谉 讚讬诇讬祝 讙讝"砖 讚专讘讬 讗驻"讛 讘注讬谞谉 讙诐 讚专砖讛 讚讛讬诇讜诇讬诐 诇诪讚专砖 讚讘专 讛讟注讜谉 讛讬诇讜诇 讟注讜谉 讞讬诇讜诇 诇诪注讜讟讬 讝讬转 讚诪讙讝"砖 讚专讘讬 诇讗 讗讬诪注讟 讝讬转 讚讙诐 讝讬转 讗拽专讬 讻专诐 讜诇注讬诇 讻转讘转讬 讚注诇 讻专讞讱 讛讬诇讜诇讬诐 诇讗 讗转讬 诇讚专讜砖 讚讘专 讛讟注讜谉 讛讬诇讜诇 讚讗诇"讻 拽砖讛 诇讛讬驻讱 诇诪讛 诇讬 讙讝"砖 讛专讬 诪讛讬诇讜诇讬诐 诪诪注讟讬谞谉 讻诇 讚讘专 砖讗讬谞讜 讟注讜谉 讛讬诇讜诇 砖讛专讬 讗讬谉 讗讜诪专讬诐 砖讬专讛 讗诇讗 注诇 讛讬讬谉 诇讞讜讚 讗诪谞诐 讝讛 讛讬' 谞讬讞讗 讻诇 讝诪谉 讚拽讬讬诪讬谞谉 讚讜讘专讻转 讚讻转讬讘 讘拽专讗 拽讗讬 专拽 注诇 诇讞诐 讗讘诇 注讻砖讬讜 讚拽讬讬诪讬谞谉 注诇 讻诇 砖讘注转 讛诪讬谞讬谉 讜讗"讻 转讗谞讛 讜专诪讜谉 讜讝讬转 讟注讜谞讬谉 讘专讻讛 讻讜诇讚 诇谞讜 住驻拽 讘诪讛 讚讚专砖讬谞谉 讚讘专 讛讟注讜谉 讛诇讜诇 讟注讜谉 讞讬诇讜诇 讗诐 讛讻讜讜谞讛 注诇 讛诇诇 砖诇 砖讬专讛 讜诪诪讬诇讗 讗讬诪注讜讟讬 讻诇 讛诪讬谞讬谉 讞讜抓 诪谉 讛讬讬谉 讗讜 讗诐 讛讻讜讜谞讛 注诇 讛讬诇讜诇 砖诇 讛讘专讻讛 讜诪诪讬诇讗 讙诐 转讗谞讛 讜专诪讜谉 讜讝讬转 讜转诪专 讛讜讗 讘讻诇诇 讜讬砖谞诐 讘讻诇诇 讞讬诇讜诇 讜诇讗 讗讬诪注讟讬 诪讞讬诇讜诇 专拽 砖讗专 讗讬诇谞讜转 砖讗讬谞诐 讘讻诇诇 砖讘注转 讛诪讬谞讬谉 讜讗讬爪讟专讬讱 讙讝"砖 讜讗讬爪讟专讱 讛讬诇讜诇讬诐 讚诪讙讝"砖 注诇 讻诇 驻谞讬诐 讗讬诪注讟讬 转讗谞' 讜专诪讜谉 讜转诪专 讚讜讚讗讬 诇讗 讗拽专讜 讻专诐 讜诪诪讬诇讗 诇诪讚谞讜 诪讙讝"砖 讚砖讜讘 诪讛 讚讚专砖讬谞谉 诪讛讬诇讜诇讬诐 讚讘专 讛讟注讜谉 讛讬诇讜诇 讗讬谉 讛讻讜讜谞讛 讚讘专 讛讟注讜谉 讛讬诇讜诇 砖诇 讘专讻讛 讟注讬谉 讞讬诇讜诇 讚讛专讬 转讗谞讛 讜专诪讜谉 讜转诪专 讟注讜谞讬谉 讛讬诇讜诇 砖诇 讘专讻讛 讜讗注驻"讻 讗讬谉 讟注讜谞讬谉 讞讬诇讜诇 讗诇讗 讜讚讗讬 讚讚讘专 讛讟注讜谉 讛讬诇讜诇 讛讬讬谞讜 讛讬诇讜诇 砖诇 砖讬专讛 讜诪诪讬诇讗 讗讬诪注讟 讝讬转 砖讗讬谉 讗讜诪专诐 砖讬专讛 专拽 注诇 讛讬讬谉 讜讻讬讜谉 讚讗讬爪讟专讱 讙诐 讛讬诇讜诇讬诐 诇讚专讜砖 讛讟注讜谉 讛讬诇讜诇 讟注讜谉 讞讬诇讜诇 讗"讻 讗驻讬诇讜 诇诪讗谉 讚讚专讬砖 讙讝"砖 讚专讘讬 讗注驻"讻 诇讗 讗讬讬转专 讛讬诇讜诇讬诐 诇讘专讻讛 讜讗讬谉 诇谞讜 砖讜诐 拽专讗 注诇 讘专讻讛 砖诇驻谞讬' 讜砖驻讬专 谞讜讻诇 诇讜诪专 讚讗诪专讬谞谉 拽"讜 讻砖讛讬讗 砖讘注 诪讘专讱 讻讜' 讜诪注转讛 讛诪拽砖讬谉 讛讝讛 讜讛转专爪谉 讞诇讜拽讬诐 讚讛诪拽砖讛 住讘专 讻住讘专转 专讘 驻驻讗 讚讝讬转 诇讗 讗讬拽专讬 讻专诐 住转诐 讜讗"讻 诪讙讝"砖 诇讞讜讚 讗讬诪注讟 讛讻诇 讞讜抓 诪讬讬谉 讜讗讬讬转专 讛讬诇讜诇讬诐 诇讘专讻讛 砖诇驻谞讬' 讜谞住转专 讛拽"讜 讜讛拽砖讛 转讬谞讞 诇讗讞专讬讛诐 讜讻讜' 讜讛转专爪谉 住讜讘专 讚讙诐 讝讬转 讗讬拽专讬 讻专诐 讜讗讬爪讟专讱 讛讬诇讜诇讬诐 诇诪注讜讟讬 讝讬转 诪讞讬诇讜诇 讜谞砖讗专 讛拽"讜 注诇 讘专讬讜 讜注讬讬谉 讘讚讘专讬谞讜 诇拽诪谉 讘转讜住' 讚讬讛 讚讘专 砖讗讬谉 讙讬讚讜诇讜 诪谉 讛讗专抓 砖诐 讙"讻 谞讘讗专 注讜讚 砖谞讬 讗讜驻谞讬诐 诪讛 砖讬砖 诇讜诪专 砖谞讞诇拽讜 讛诪拽砖讛 讜讛诪转专抓:


讗专"讬 讗"砖 讻诇 讛谞讛谞讛 讜讻讜' 讻讗诇讜 谞讛谞讛 诪拽讚砖讬 砖诪讬诐 讬砖 诇讚拽讚拽 诪讛 讞讬讚砖 诇谞讜 砖诪讜讗诇 讬讜转专 诪讛讘专讬讬转讗 讚转谞讬 讛谞讛谞讛 讘诇讗 讘专讻讛 诪注诇 讜讗"讻 讛专讬 讛讜讗 拽讚砖讬 砖诪讬诐 讜谞专讗讛 诪砖讜诐 讚拽讬讬"诇 讘谞讚专讬诐 讚祝 诇"讛 讬砖 诪注讬诇讛 讘拽讜谞诪讜转 讜讗"讻 诪爪讬谞讜 诪注讬诇讛 讗祝 讘讚讘专 砖讗讬谞讜 拽讚砖讬 砖诪讬诐 诪诪砖 讜拽诪"诇 砖诪讜讗诇 砖讘讝讛 讛讜讗 讻谞讛谞讛 诪拽讚砖讬 砖诪讬诐 诪诪砖 讜讚注 讚讘诪住拽谞讗 讚砖诪注转讬谉 砖讘专讻讛 诇驻谞讬讛 住讘专讛 讛讬讗 讜讻谉 诪讛 砖砖谞讬谞讜 讘讘专讬讬转讗 砖诪注诇 讻诇 讝讛 讛讜讗 专拽 诪讚专讘谞谉 讚讗讬谉 诇讜诪专 砖讛讜讗 诪谉 讛转讜专' 讜诪拽专讛 讛讜讗 诪谉 讛转讜专' 讚讗"讻 讗驻讬' 讻诇 砖讛讜 讛讜讗 诪谉 讛转讜专' 砖讛专讬 讗驻讬诇讜 讻诇 砖讛讜讗 讛谞讗讛 讛讜讗 讜讙诐 诇注谞讬谉 诪注讬诇讛 讗祝 砖诇注谞讬谉 拽专讘谉 诪注讬诇讛 讘砖讜讙讙 讗讜 诇注谞讬谉 诪诇拽讜转 讘讝讚讜谉 讘注讬谞谉 砖讜讛 驻专讜讟讛 诪"诪 诇注谞讬谉 讗讬住讜专讗 诇讛讬讜转 讗住讜专 诇讬讛谞讜转 诪拽讚砖讬 砖诪讬诐 讛专讬 拽讬讬"诇 讻专' 讬讜讞谞谉 讚讞爪讬 砖注讜专 讗住讜专 诪谉 讛转讜专讛 讜讗 讻 拽砖讛 诪诪转谞讬转讬谉 讚驻专拽 诪"砖 讚讘注诇 拽专讬 诪讘专讱 注诇 讛诪讝讜谉 诇讗讞专讬讜 讜诇讗 诇驻谞讬讜 讚讻讬讜谉 讚讙诐 讘专讻讛 诇驻谞讬' 讛讜讗 诪谉 讛转讜专讛 讗"诐 诪"砖 诇讗讞专讬讜 讜诪"砖 诇驻谞讬讜 讜讘讝讛 诇讗 砖讬讬讱 诪讛 砖讻转讘转讬 讘专讬砖 讛住讜讙讬讗 诇转专抓 住讘专转 讛讛讜讛 讗诪讬谞讗 砖讛拽砖讛 诪谞讛"诪 讜讻转讘转讬 砖注诇 讛诪讝讜谉 诇驻谞讬讜 讗驻砖专 砖讬讗讻诇 驻讞讜转 驻讞讜转 诪讻砖讬注讜专 砖讛专讬 注讻砖讬讜 砖讛讜讗 诪爪讚 讛住讘专讛 讜诪爪讚 讚讬谉 诪讜注讬诇 讘讛拽讚砖 讗驻讬' 驻讞讜转 诪讻砖讬注讜专 讞讬讬讘 诪谉 讛转讜专讛 诇讘专讱 讜注讜讚 讚讗驻讬诇讜 诇专讬砖 诇拽讬砖 讚讞爪讬 砖讬注讜专 诪讜转专 诪谉 讛转讜专讛 诪"诪 讘诪注讬诇讛 讗讻转讬 讗讬 讗驻砖专 砖讬讗讻诇 驻讞讜转 驻讞讜转 诪讻砖讬注讜专 讚讗驻讬诇讜 讬砖讛讛 讛专讘讛 讬讜转专 诪讻讗"驻 讘讬谉 讗讻讬诇讛 诇讗讻讬诇讛 讛专讬 诪注讬诇讛 诪爪讟专驻转 讗驻讬诇讜 诇讝诪谉 诪专讜讘讛 讻诪讘讜讗专 讘诪注讬诇讛 讚祝 讬"讞 注"讘 讜讘专诪讘"诐 驻"讛 诪讛诇' 诪注讬诇讛 讛诇' 讚' 讗诇讗 讜讚讗讬 讚讘专讻讛 砖诇驻谞讬' 讛讜讗 专拽 诪讚专讘谞谉 讜讻讬讜谉 砖讻谉 砖讜讘 诇讗 拽砖讬讗 诇谉 诪诪转谞讬转讬谉 讚讘注诇 拽专讬 讜砖讜讘 诇讗 讚讞拽讬谞谉 诇驻专砖 砖讘注诇 拽专讬 诪讘专讱 注诇 讛诪讝讜谉 诇讗讞专讬讜 讛讬讬谞讜 砖讻讘专 讗讻讜诇 讻砖注讜专 讜砖讜讘 专讗讛 拽专讬 讗诇讗 讗驻讬诇讜 讛讜讗 讘注诇 拽专讬 专砖讗讬 讛讜讗 诇讗讻讜诇 诇砖讜讘注 谞驻砖讜 讚讘砖注转 讗讻讬诇讛 讛讜讗 讗讜讻诇 讘讛讬转专 讜诇讗 诪讟专讞讜讛讜 专讘谞谉 诇讞诇拽 住注讜讚转讜 诇驻讞讜转 驻讞讜转 诪讻砖注讜专 讜讛讜讗 讗讜讻诇 讻诇 爪专讻讜 讜讻讬讜谉 砖诪诪讬诇讗 谞转讞讬讬讘 讘讘讛"诪讝 砖讜讘 诪讘专讱 诇讗讞专讬讜:


转讜住' 讚"讛 讗讞诇讬 讜讻讜' 讜讬"诇 讜讻讜' 讚讗讚专讘讗 谞讬诇祝 拽讜讚砖 拽讜讚砖 诪砖讘讬注讬转 讜讻讜' 讜讬砖 诇讚拽讚拽 讻讬讜谉 讚讻转讬讘 讛讬诇讜诇讬诐 讜讚专砖讬谞谉 讗讞诇讬 讜讻讜' 讜诪诪讬诇讗 讬讚注讬谞谉 讚诇讗 讬诇驻讬谞谉 诪砖讘讬注讬转 讜砖讜讘 诇诪讛 诇讬 拽专讗 讚讚讘专 讛砖注讜谉 砖讬专 讜讻讜' 谞讬诇祝 拽讜讚砖 拽讜讚砖 诪诪注砖专 讚诇讗 砖讬讬讱 讘砖讗专 讗讬诇谞讜转 诇讚注转 讛讞讜诇拽讬诐 注诇 讛专诪讘"诐 讜住"诇 砖诪注砖专 驻讬专讜转 讛讜讗 诪讚专讘谞谉 讜爪专讬讱 诇讜诪专 讚讗讬 诪诪注砖专 讛讜讛 讙诐 讝讬转 讟注讜谉 讞讬诇讜诇 讜讗讬爪讟专讱 诇诪讚专砖 讚讘专 讛讟注讜谉 砖讬专 诇诪注讜讟讬 讝讬转 讜讗诪谞诐 诇驻讬 讚讘注讬 讘讙诪专讗 讜讝讬转 诪爪讚 诪讝讘讞 讜讻讜' 讜讛讗 讘讛讚讬讗 讻转讬讘 讘讬' 讻专诐 拽砖讛 讚讗讬 讙诐 讝讬转 讗转讬 诪讙讝"砖 讚专讘讬 讗"讻 诇"诇 讙"砖 讚专讘讬 讻诇诇 讜谞讬诇祝 拽讜讚砖 拽讜讚砖 诪诪注砖专 讜注讬讬谉 诪讛 砖讻转讘谞讜 讘讚讘专讬 讛讙诪专讗:


讚"讛 讜诇诪讗谉 讚转谞讬 讜讻讜' 讚讻诇 讛诪讬拽诇 讘讗专抓 讜讻讜'. 诪砖诪注 诪讚讘专讬讛诐 讚讘讗专抓 讙讜驻讗 专讘注讬 谞讜讛讙 讘讻诇 讛讗讬诇谞讜转 讻诪讗谉 讚转谞讬 谞讟注 专讘注讬 讜讛专诪讘"诐 驻住拽 讘驻专拽 讬讜"讚 诪诪"讗 讛诇' 讟"讝 讜讬"讝 砖诇讗 讞讜诇拽 讻诇诇 讜住转诐 讜讻转讘 讻讬爪讚 驻讜讚讬谉 驻讬专讜转 谞讟注 专讘注讬 讜讻谉 讘住讜祝 讛诇' 讟"讜 讚讞讛 讚讘专讬 讛讙讗讜谞讬诐 讛诪讞诇拽讬诐 讘讬谉 讻专诐 诇砖讗专 谞讟注 讜讻谉 讘驻专拽 讬讜"讚 诪讛诇' 诪注砖专 砖谞讬 讜谞讟注 专讘注讬 讛诇' 讗' 讻诇诇讗 讻讬讬诇 讚讻诇 砖讞讬讬讘 讘注专诇讛 讬砖 诇讜 专讘注讬 讬注讜"砖 讜讛讚讘专 转诪讜讛 讗爪诇讬 讻讬讜谉 讚讝讛 驻诇讜讙转讗 讚专' 讞讬"讗 讜专"砖 讘专讘讬 讜讞讚 诪讬谞讬讬讛讜 住讜讘专 谞讟注 专讘注讬 讜专讘讬 注爪诪讜 讘驻讬专讜砖 拽讗诪专 讙讝"砖 诪讛 诇讛诇谉 讻专诐 讗祝 讻讗谉 讻专诐 讜讗"讻 讙诐 专讘讬 住讜讘专 讻专诐 专讘注讬 讜讛讜讛 诇讬 讛讗讬 讚转谞讬 谞讟注 专讘注讬 讬讞讬讚 讜讗讬谉 讛诇讻讛 讻讬讞讬讚 讘诪拽讜诐 砖谞讬诐 讜注讜讚 讻讬讜谉 讚专讘讬 拽讗诪专 讻专诐 专讘注讬 讛专讬 拽讬讬"诇 讛诇讻讛 讻专讘讬 诪讞讘讬专讜 讜拽"讜 谞讙讚 转诇诪讬讚讜 讜讗讬谉 讛诇讻讛 讘转诇诪讬讚 讘诪拽讜诐 讛专讘 讜讛专讬 讘讬谉 专' 讞讬讬讗 讜讘讬谉 专"砖 讘专讘讬 转诇诪讬讚讬讜 砖诇 专讘讬 讛诐 讜讙诐 讘讚讘专讬 讛讙诪专讗 讬砖 诇转诪讜讛 讚拽讗诪专 讜诇诪讗谉 讚转谞讬 讻专诐 专讘注讬 讛谞讬讞讗 讗讬 讬诇讬祝 讙讝"砖 讚专讘讬 讜讻讜' 诪讛讬 转讬转讬 诇讛住转驻拽 讻诇诇 讻讬讜谉 讚讗砖讻讞谉 讚专讘讬 讬诇讬祝 讙讝"砖 讜住"诇 讻专诐 专讘注讬 诇诪讛 诇谉 诇讗驻讜砖讬 讘诪讞诇讜拽转 讘讛讗讬 讚讬注讛 讚讻专诐 专讘注讬 诇诪注讘讚 驻诇讜讙转讗 讘讬谞讬讬讛讜 讘讟注诐 讛讚讘专 讜讛谞诇注"讚 讘讝讛 讚诪讚讘专讬 专讘讬 讗讬谉 讛讻专注 讻诇诇 讗讬 住"诇 讻诪讗谉 讚转谞讬 讻专诐 讗讬 讻诪讗谉 讚转谞讬 谞讟注 讚讘讗诪转 讻讬讜谉 讚讻转讬讘 拽专讗 讘专讘注讬 讬讛讬' 讻诇 驻专讬讜 拽讜讚砖 讜讙讜' 讛专讬 讛讻转讜讘 拽讬讚砖讜 诇砖诪讬诐 讜讛讬' 专讗讜讬' 诇讛讬讜转 讗住讜专 讘讛谞讗讛 诇讛讚讬讜讟 讜讙诇讬 专讞诪谞讗 讛讬诇讜诇讬诐 诇诪讚专砖 讗讞诇讬' 砖诪讜注讬诇 讘讜 讞讬诇讜诇 讚讛讬讬谞讜 驻讚讬讜谉 讜讗讻转讬 讛讜讛 讗诪讬谞讗 砖讚讬谞讜 讻讛拽讚砖 讘讚拽 讛讘讬转 砖谞驻讚讛 砖讬砖 讘讜 讞讬诇讜拽 砖注讻"驻 诪讛 砖专讗讜讬 诇诪讝讘讞 讗讬谞讜 讬讜爪讗 诪讚讬 诪讝讘讞 讻诪讜 讛诪拽讚讬砖 转诪讬诪讬诐 诇讘专拽 讛讘讬转 砖讬砖 诇讛诐 驻讚讬讜谉 讜讗注驻"讻 讗讬谞谉 谞驻讚讬谉 讗诇讗 注诇 诪谞转 诇讛拽专讬讘谉 注诇 讙讘讬 讛诪讝讘讞 讻讚转谞讬讗 讘诪住' 转诪讜专讛 讚祝 诇"讙 注"讘 讛诪转驻讬住 转诪讬诪讬谉 诇讘"讛 讻砖讛诐 谞驻讚讬谉 讗讬谞谉 谞驻讚讬谉 讗诇讗 注"讙 讛诪讝讘讞 砖讻诇 讛专讗讜讬 诇诪讝讘讞 讗讬谞讜 诪讜爪讬讗 诪讚讬 诪讝讘讞 诇注讜诇诐 讜讻谉 驻住拽 讛专诪讘"诐 讘驻"讛 诪注专讻讬谉 讜讞专诪讬谉 讛诇讻讛 讛' 讜诇讻讱 拽诪"诇 讙讝"砖 讚专讘讬 诪讛 诇讛诇谉 讻专诐 讗祝 讻讗谉 讻专诐 讜讙诐 讻专诐 讛讜讗 讘讻诇诇 讚讗诪专 专讞诪谞讗 讛讬诇讜诇讬诐 诇诪讚专砖 讗讞诇讬 讜讻讜' 讜讛专讬 讛砖讜讛讜 诇砖讗专 讗讬诇谞讜转 砖谞讗讻诇讬诐 注"讬 驻讚讬讜谉 讛"谞 讻专诐 讜诪注转讛 讘讬谉 专"砖 讘专讘讬 讜讘讬谉 专' 讞讬讬讗 讗讬转 诇讛讜 讙讝"砖 讚专讘讬 讜诪讗谉 讚转谞讬 讻专诐 讛讜讗 诪驻专砖 讚讘专讬 专讘讬 讻驻砖讟谉 讚讚讜拽讗 讻专诐 谞讜讛讙 讘讜 讚讬谉 专讘注讬 讜诇讗 砖讗专 讗讬诇谞讜转 讜诪讗谉 讚转谞讬 谞讟注 专讘注讬 住"诇 讚讙讝"砖 讗转讬 讚讗驻讬诇讜 讻专诐 砖讛讜讗 讚讘专 讛专讗讜讬 诇谞住讻讬诐 讗驻"讛 讛专讬 讛讜讗 讻砖讗专 讗讬诇谞讜转 讜谞讗讻诇 注"讬 讞讬诇讜诇 讜诪注转讛 诪住转驻拽 讛讙诪专讗 讘诪讗谉 讚转谞讬 讻专诐 讗讬 谞驻拽讗 诇讬' 诪讙讝"砖 讚专讘讬 诇讞讜讚 讗讜 讚诇诪讗 诪讙讝"砖 诇讞讜讚 诇讗 讛讜讛 讬诇讬祝 诇诪讬诪专 讚讜拽讗 讻专诐 讚讗讬讻讗 诇诪讬诪专 讚讗转讬 诇讛转讬专 讙诐 讻专诐 注"讬 讞讬诇讜诇 讜诇讻讱 讗讬爪讟专讱 讙诐 讚专砖讛 讚讚讘专 讛讟注讜谉 讛讬诇讜诇 讜讻讜' 诇诪注讜讟讬 砖讗专 谞讟注 砖讗讬谉 爪专讬讱 讞讬诇讜诇 讻诇诇 讜注"驻讬 诪"砖 讚讙讝"砖 讚专讘讬 讗转讬讗 砖驻讬专 讙诐 诇诪讗谉 讚转谞讬 谞讟注 专讘注讬 谞讬讞讗 诪讛 砖诇讻讗讜专讛 讬砖 诇讚拽讚拽 砖讛转讜住' 讛砖讜讜 讚讘专讬讛诐 讜诇诪讗谉 讚转谞讬 讜讻讜' 砖讻谉 讛讜讗 讛转讞诇转 讛讚讘讬专 讜讛讬' 诇讛诐 诇专砖讜诐 诇注讬诇 讞讚 转谞讬 讻专诐 专讘注讬 讜注转讛 拽讬讬"诇 讜讻讜' 讜诇驻讬 诪"砖 谞讬讞讗 讚讘诇"讝 讛讬' 讛驻砖讜讟 讚讙讝"砖 讚专讘讬 讜讚讗讬 诪讜专讛 讚专拽 讘讻专诐 谞讜讛讙 专讘注讬 讜讗"讻 驻砖讬讟讗 砖讗讬谉 诪拽讜诐 诇驻诇驻诇 讛诇讻讛 讻诪讬 讚讜讚讗讬 讛诇讻讛 讻专讘讬诐 讜讗"讻 讘讬谉 讘讗专抓 讜讘讬谉 讘讞"诇 专讘注讬 讗讬谞讜 谞讜讛讙 讗诇讗 讘讻专诐 讗讘诇 讻讬讜谉 讚讞讝讬谞谉 讚讛转诇诪讜讚 拽讗诪专 讜诇诪讗谉 讚转谞讬 讜讻讜' 讛谞讬讞讗 砖诪住转驻拽 讘讝讛 讜拽砖讛 讻谞"诇 讚诪讛讬 转讬转讬 诇注砖讜转 砖诇砖 诪讞诇讜拽转 讘讚讘专 讜爪"诇 讻诪讜 砖讻转讘谞讜 讚讙讝"砖 讚专讘讬 讗转讬讗 谞诪讬 诇诪讗谉 讚转谞讬 谞讟注 专讘注讬 讛讜爪专讻讜 讛转讜住' 诇讞诇拽 讘讬谉 讗专抓 诇讞讜抓 诇讗专抓 诪讟注诐 讻诇 讛诪讬拽诇 讘讗专抓 讻谞"诇:


讚"讛 讜讗转讬 谞诪讬 讝讬转 讜讻讜' 讜讗"转 讗讬讻讗 诇诪驻专讱 诪讛 诇讛爪讚 讛砖讜讛 砖讘讛诐 砖讻谉 讞讬讬讘讬诐 讘诇拽讟. 讜讘砖讟讛 诪拽讜讘爪转 讘诪住' 讘"诪 讚祝 驻"讝 注"讘 讻转讘 讘砖诐 讛专讗"砖 讚讻讬讜谉 讚讬砖 讘讝讬转 爪讚 讛砖讜讛 砖诇 爪讚 诪讝讘讞 讗讛谞讬 砖讜讘 诪讛 讚讗拽专讬 讻专诐 讝讬转 讗祝 讚诇讗 讗拽专讬 讻专诐 住转诪讗 诪"诪 诪讜注讬诇 诇讚讞讜转 讛驻专讻讗 讚诇拽讟 讜驻专讟 讜诇驻讬 讝讛 讬砖 诇转专抓 诪讛 砖讛拽砖讬转讬 讚诇讚讘专讬 讛专诪讘"诐 讚诪注砖专 驻讬专讜转 讛诐 诪谉 讛转讜专讛 诪诪讬诇讗 讬砖 讘讻诇 驻专讟 爪讚 诪讝讘讞 讜讗"讻 诇诪讛 讚讜拽讗 讝讬转 讗转讬 讘爪讚 讛砖讜讛 砖诇 爪讚 诪讝讘讞 讜讻谉 诪讛 砖讛拽砖讬转讬 讗驻讬诇讜 诇砖讟转 讛专讗讘"讚 讛专讬 注讻"驻 讘讻诇 驻讬专讜转 砖诇 砖讘注转 讛诪讬谞讬谉 讬砖 爪讚 诪讝讘讞 讘讘讬讻讜专讬诐 讜诇诪讛 驻讬专讟 讜讗转讬 谞诪讬 讝讬转 讚讜拽讗 讬转专 诪讻诇 砖讗专 砖讘注转 讛诪讬谞讬谉 讜诇驻讬 讚讘专讬 讛专讗"砖 讛讻诇 谞讬讞讗 讚谞讙讚 讻诇 砖讗专 讗讬诇谞讜转 讬砖 驻讬专讻讗 讚诪讛 诇讛爪讚 讛砖讜讛 砖讻谉 讞讬讬讘讬诐 讘诇拽讟 讜驻专讟:


讚"讛 转讬谞讞 诇讗讞专讬讜 讚注拽专 讘专讻讛 诇讗讞专讬讜 讻讚讻转讬讘 讜讗讻诇转 讜砖讘注转 讜讘专讻转 讚讘专讬 讛转讜住' 转诪讜讛讬诐 讚诪讛 讝讛 砖讻转讘讜 讚注拽专 讘专讻讛 讜讻讗诇讜 讬砖 注讜讚 诪拽讜诐 讚讻转讬讘 讘专讻讛 讗诇讗 砖讗讬谞讜 注拽专. 讜注讜讚 诪讚讜注 讛诪转讬谞讜 讛转讜住' 注讚 讻讛 讜诇讗 专砖诪讜 诇注讬诇 讘讚讘专讬 讛讙诪专讗 讚讗诪专 讗砖讻讞谉 诇讗讞专讬讜 讜专砖"讬 讘讗诪转 驻讬专砖 讻谉 诇注讬诇 讜讙诐 讻诇 讚讘专讬 讛转讜住' 讻讗谉 讛诐 诇诇讗 爪讜专讱 讻讬 诪讛 讞讚砖讜 讘讝讛 讬讜转专 诪专砖"讬 讜讝讻专讜谉 讚讘专讬 专砖"讬 诇注讬诇 注讜诇讬诐 讙诐 讻讗谉. 讜谞专讗讛 讚诇驻讬 诪讛 砖讘讬讗专转讬 诇注讬诇 讘讚讘专讬 讛讙诪专讗 讻讗谉 砖讛拽砖讛 转讬谞讞 诇讗讞专讬讜 讜讻讜' 讗祝 砖讻讘专 讛砖讬讘 诇讜 诇注讬诇 讚拽"讜 讛讜讗 讜讻转讘转讬 砖注拽专 拽讜砖讬讬转 讛讙诪专讗 讚讻讗谉 讛讜讗 讚讗诐 转诪爪讗 诇讜诪专 讚砖驻讬专 讬诇驻讬谞谉 诪砖讘注转 讛诪讬谞讬谉 讗"讻 讗讬讬转专 讛诇讜诇讬诐 诇讘专讻讛 砖诇驻谞讬讜 讜诪讜讻讞 讚诇讬转讗 诇讛讗讬 拽"讜 注讬讬谉 讘讚讘专讬谞讜 诇注讬诇 讜谞诪爪讗 诪爪讬谞谉 注转讛 讘专讻讛 诇驻谞讬' 讚讛讬讬谞讜 讛讬诇讜诇讬诐 讜讘专讻讛 诇讗讞专讬讜 讚讻讗谉 讙讘讬 砖讘注转 讛诪讬谞讬谉 讜诪诪讬诇讗 拽砖讛 诪讗讬 讗讜诇诪讗 讚讘专讻讛 诇讗讞专讬讜 诪讘专讻讛 诇驻谞讬讜 讚拽讗诪专 转讬谞讞 诇讗讞专讬讜 讜诇讝讛 驻讬专砖讜 讚注拽专 讘专讻讛 讜讻讜' 讚讛讬诇讜诇讬诐 讗祝 讚诪讜拽诪讬谞谉 诇讬' 注诇 讘专讻讛 诪"诪 讗讬谞讜 诪驻讜专砖 诇砖讜谉 讘专讻讛 讘拽专讗 讜注讜讚 讚诪讛 诪讜拽诪讬谞谉 诇讬' 注诇 讘专讻讛 诇驻谞讬讜 讗讬谞讜 诪驻讜专砖 讚讗讬讬专讬 诇驻谞讬讜 讗诇讗 诪讻讞 讬讬转讜专讗 讚诇讗讞专讬讜 讚讬诇驻讬谞谉 诪砖讘注转 讛诪讬谞讬谉 讗讘诇 讘专讻讛 讚诇讗讞专讬讜 讛讬讗 注拽专 讜诪驻讜专砖 讘拽专讗 讜讗讻诇转 讜讙讜' 讜讘专讻转 讜注"驻讬 讝讛 讗驻砖专 诇讬讬砖讘 讙诐 砖讬谞讜讬 诇砖讜谉 讛讙诪专讗 讚诇注讬诇 拽讗诪专 讗砖讻讞谉 讜讻讗谉 拽讗诪专 转讬谞讞 诪砖讜诐 讚诇注讬诇 拽讬讬诪讬谞谉 讚讜讗讻诇转 讜砖讘注转 拽讗讬 专拽 讗诇讞诐 讜讗讬爪讟专讱 讛讬诇讜诇讬' 讘讻专诐 诇讙讜驻讬' 拽讗诪专 讗砖讻讞谉 诇讗讞专讬讜 讚诇讗讞专讬讜 讗砖讻讞谉 讘拽专讗 讗讘诇 诇驻谞讬讜 诇讗 讗砖讻讞谉 讻诇诇 讗讘诇 讻讗谉 讛讜讻专讞谞讜 讚讛讬诇讜诇讬诐 讛讬讬谞讜 诇驻谞讬讜 讗"讻 讗砖讻讞谉 讙诐 诇驻谞讬讜 诇讻讱 诇讗 拽讗诪专 讗砖讻讞谉 诇讗讞专讬讜 专拽 拽讗诪专 转讬谞讞 讜诪讟注诐 砖讻转讘讜 讛转讜住' 砖讝讛 注拽专 讬讜转专:


讚"讛 诇驻谞讬讜 讜讻讜' 诇讗讜 拽"讜 讛讜讗 讚讗"讻 讜讻讜' 讜讘驻专拽 诪"砖 讜讻讜'  注讬讬谉 讘讚讘专讬谞讜 诇注讬诇 讘讚讘讜专 讛拽讚讜诐 讜讻讗谉 讘讚讘讜专 讝讛 讙"讻 拽砖讛 诇诪讛 讗讬讞专讜 讛转讜住' 讜诇讗 讻转讘讜 讻谉 诇注讬诇 讚讻讘讚 砖谞讬 诇讬' 讙诐 诇注讬诇 讘讛讗讬 拽"讜 讜讗诪谞诐 诇驻讬 诪"砖 讘专讬砖 讛住讜讙讬讗 讘讗专谞讜 讬讬砖讜讘 诇讛讱 讚诪讬 砖诪转讜 讗驻讬诇讜 诇驻讬 讛住"讚 讘砖诪注转讬谉 讚讘专讻讛 砖诇驻谞讬讛 讙"讻 讚讗讜专讬转讗 诪"诪 砖注讜专讗 讘注讬 讜讗"讻 讘"拽 讬讘讜诇 诇爪诪爪诐 讗讻讬诇转讜 驻讞讜转 驻讞讜转 诪讻砖讬注讜专 讜讚注 砖讜讚讗讬 讻谉 讛讜讗 砖讗诐 讛讬' 讘专讻讛 砖诇驻谞讬讛 讚讗讜专讬讬转讗 讛讜讛 讘注讬 砖讬注讜专讗 讚讻讬讜谉 讚诪拽"讜 讗转讬讗 讚讬讜 诇讘讜讗 诪谉 讛讚讬谉 诇讛讬讜转 讻谞讚讜谉 讜讘讘专讻讛 讗讞专讜谞讛 讘注讬 砖讬注讜专 讚讜讗讻诇转 讜砖讘注转 讻转讬讘 讜诇讻讱 诇讗 专砖诪讜 讛转讜住' 讚讘讜专 讝讛 讘转讞诇转 讛住讜讙讬讗 讚砖诐 砖驻讬专 讗讬讻讗 诇诪讬诪专 砖拽"讜 讙诪讜专 讛讜讗 讗讘诇 讻讗谉 砖讝讻讬谞讜 诇讚讬谉 讚讻诇 砖讘注转 讛诪讬谞讬谉 讘注讜 讘专讻讛 讗讞专讜谞讛 诪谉 讛转讜专讛 讚注诇 讻诇诐 拽讗讬 讜讘专讻转 讜诇驻讬 讝讛 拽砖讛 讚讗讬讬转专 讛讬诇讜诇讬诐 讚讻专诐 讚讛专讬 讙驻谉 讻转讬讘 讘驻讬专讜砖 讘砖讘注转 讛诪讬谞讬谉 讜讻讘专 讻转讘转讬 诇注讬诇 诪讛 砖谞诇注"讚 讘讝讛 讗讘诇 讛转讜住' 住"诇 讚讛讬诇讜诇讬诐 讗转讬 诇讛讜专讜转 讚注诇 讻诇 砖讛讜 讬讘专讱 讘专讻讛 讗讞专讜谞讛 诇驻讬 砖讘驻住讜拽 讗专抓 讞讟讛 讜讻讜' 讻转讬讘 讜讗讻诇转 讜砖讘注转 讜讘注讬谞谉 讗讜 讻讚讬 砖讘讬注讛 讗讜 注讻"驻 讻讘讬爪讛 讗讜 讻讝讬转 讘诪讞诇讜拽转 专"诪 讜专"讬 诇拽诪谉 讚祝 诪"讟 注"讘 诇讻诇 讗讞讚 诪讛驻讜住拽讬诐 讻讚讗讬' 诇讬' 讗讘诇 注讻"驻 砖注讜专讗 讘注讬 讜讙诇讬 专讞诪谞讗 讘讻专诐 讛讬诇讜诇讬诐 诇讛讜专讜转 讚诪讛 讚拽讘注转讬 诇讱 砖注讜专 讛讬讬谞讜 诇砖诇砖 讘专讻讜转 讗讜 注讻"驻 诪注讬谉 砖诇砖 诇讝讛 讘注讬谞谉 砖讬注讜专 讗讘诇 讗祝 诇讻诇 砖讛讜 讛讬诇讜诇讬诐 讘注讬谞谉 砖讬讘专讱 讘专讻讛 讗讞专讜谞讛 讜讗"讻 诇驻讬 砖诪讛 讝讜 讙诐 讘专讻讛 讗讞专讜谞讛 讛讬讗 讘讻诇 砖讛讜 讜讗诐 拽"讜 讝讛 拽"讜 讙诪讜专 讛讜讗 砖驻讬专 拽砖讛 诪诪砖谞讛 讚讘注诇 拽专讬 诇诪讛 注诇 讛诪讝讜谉 讗讬谞讜 诪讘专讱 诇驻谞讬讜 讜讻讗谉 诇讗 砖讬讬讱 转讬专讜抓 砖诇讬 砖讬讻讜诇 诇讗讻讜诇 驻讞讜转 驻讞讜转 诪讻砖注讜专 砖讛专讬 讙诐 注诇 讻诇 砖讛讜讗 讞讬讬讘 诇讘专讱 诪谉 讛转讜专讛 讗诇讗 注诇 讻专讞讱 讚诇讗讜 拽"讜 讛讜讗:


讜讗诪谞诐 讻诇 讝讛 诇驻讬 讛住"讚 讚讛讬诇讜诇讬诐 讚专砖讛 讙诪讜专讛 讛讬讗 讗讘诇 讘诪住拽谞讗 讚讘专讻讛 砖诇驻谞讬' 讛讬讗 讚专讘谞谉 讜住讘专讛 讛讬讗 讜讗"讻 讘专讬讬转讗 讚讛讬诇讜诇讬诐 讗住诪讻转讗 讛讬讗 讜讗讬谉 诇谞讜 砖讜诐 讘专讻讛 诪驻讜专砖转 讘转讜专讛 讗驻讬诇讜 诇讗讞专讬' 专拽 拽专讗 讚讜讗讻诇转 讜砖讘注转 讜诇驻讬 砖讟转 讛专讘讛 驻讜住拽讬诐 讚讜拽讗 讘驻转 讜砖讟转 讛专砖讘"讗 讜住讬讬注转讜 讘讻诇 砖讘注转 讛诪讬谞讬谉 讜讗诪谞诐 注讻"驻 砖注讜专讗 讘注讬 讜讗"讻 砖诐 讘诪讛 砖讞讬讬讘讛 讛转讜专讛 讘专讻讛 讗讞专讬讛 讗讬讻讗 诇诪讬诪专 拽"讜 诇驻谞讬' 讜诇诪讬诪专 拽"讜 讙诪讜专 讛讜讗 讜诪砖谞讛 讚讘注诇 拽专讬 诪转讜拽诪讗 讻驻讬 诪讛 砖讻转讘转讬 砖诇驻谞讬' 诇讻讱 讗讬谞讜 诪讘专讱 诇驻讬 砖讬讻讜诇 诇讗讻讜诇 诪注讟 诪注讟 讗讱 讗祝 砖讬砖 诪拽讜诐 诇讜诪专 讻谉 讗讘诇 讗讬谉 诇谞讜 讛讻专讞 诇讜诪专 讻谉 讜讗讜诇讬 诇讞诇讜讟讬谉 讛讞诇讬讟讜 讛转讜住驻转 砖讗讬谉 讝讛 拽"讜 讜诇讻讗讜专讛 讗谞讬 转诪讛 注诇 讛转讜住驻转 诇诪讛 诇讗 讛讻专讬讞讜 砖注诇 讻专讞讱 讗讬谉 讝讛 拽"讜 讚讗诇"讻 谞讬诇祝 拽"讜 砖注诇 讛驻转 讬讘专讱 诪转讞诇讛 砖诇砖 讘专讻讜转 讗讜 注讻"驻 诪注讬谉 砖诇砖 讻诪讜 砖爪专讬讱 讘讘专讻讛 砖讗讞专 讛驻转 讜讘诪砖谞转讬谞讜 砖讻讬谞讜 砖注诇 讛驻转 讛讜讗 讗讜诪专 讛诪讜爪讬讗 诇讞诐 诪谉 讛讗专抓 讜诇讗 讞讬诇拽讛 诪砖谞转讬谞讜 讘讬谉 讗讜讻诇 专拽 诪注讟 讗讜 讗诐 讗讜讻诇 诇砖讜讘注 讜讗讜诇讬 诇讗 砖讬讬讱 拽"讜 讝讛 讗诇讗 注诇 讘专讻转 讛诪讝讜谉 讘讝讛 砖讬讬讱 讻砖讛讜讗 砖讜讘注 诪讘专讱 讻砖讛讜讗 专注讘 诇讗 讻诇 砖讻谉 讗讘诇 讘专讻转 讛讗专抓 讜讘专讻转 讘讜谞讛 讬专讜砖诇讬诐 诇讗 砖讬讬讻讗 诇注谞讬谉 专注讘 讜砖讘注 讘讗讜驻谉 砖诪讚讘专讬 讛讙诪专讗 讗讬谉 诇谞讜 讘住讜讙讬讗 讝讜 专讗讬' 诇砖讜诐 爪讚 讜诪讛 砖讻转讘 讛讙讗讜谉 讘注诇 驻"讬 讚讻讬讜谉 讚诪住讬拽 讚住讘专讛 讛讜讗 诪诪讬诇讗 讛讜讗 诪谉 讛转讜专讛 讚讛专讬 讗砖讻讞谉 砖讗诪专讜 讛讗 诇诪讛 诇讬 拽专讗 住讘专讛 讛讜讗 砖"诪 砖住讘专讛 诪讜注讬诇 讻诪讜 拽专讗 讗讜诪专 讗谞讬 砖讝讛 砖讬讬讱 专拽 讘讚讬谉 诪谉 讛讚讬谞讬诐 讻诪讜 讘讻转讜讘讜转 讚祝 讱"讘 诪谞讬谉 砖讛驻讛 砖讗住专 讛讜讗 讛驻讛 砖讛转讬专 讜讘讘"拽 讚祝 诪"讜 注"讘 诪谞讬谉 诇讛诪诪注"讛 讜讻讜' 砖讘讗诇讜 讛诪拽讜诪讜转 诪拽砖讛 讛讙诪专讗 拽专讗 诇"诇 住讘专讛 讛讜讗 讗讘诇 诇讜诪专 注诇 讚讘专 砖讛讜讗 诪住讘专讛 砖讛讜讗 讞砖讜讘 诪爪讜讛 讚讗讜专讬讬转讗 讝讛 诇讗 砖诪注谞讜 讜讗诐 讛讚讘专 讻谉 诇讞谞诐 谞讻转讘讜 讻诇 讛诪爪讜转 砖讛诐 砖讻诇讬讜转 讜注讜讚 砖住讘专讛 讝讜 砖讗住讜专 诇讬讛谞讜转 诪注讜讛"讝 讘诇讗 讘专讻讛 住讘专讛 讝讜 砖讬讬讻讗 讘讻诇 讘讗讬 注讜诇诐 讜讗"讻 讬讛讬' 讘专讻转 讛谞讛谞讬谉 讞讜讘讛 讙诐 注诇 讘谞讬 谞讞 讗转诪讛讛 讗诇讗 讜讚讗讬 讛讻讜讜谞讛 讛讜讗 砖讻讬讜谉 砖讛讜讗 住讘专讛 诇讻讱 转拽谞讜 讞讻诪讬诐 讘专讻讜转 讛谞讛谞讬谉 讜讝讛讜 讘讻诇 砖讗专 讘专讻讜转 讛驻讬专讜转 讗讘诇 注诇 讛驻转 讬砖 诪拽讜诐 诇讚讜谉 讗诐 讝讛讜 讛拽"讜 讛讜讗 拽"讜 讙诪讜专 讜讬讛讬' 讞讬讬讘 诪谉 讛转讜专讛 讗讜 诇讗 讜谞讞讝讬 讗谞谉 诇讗讬讝讛 爪讚 谞讜讟讬谉 讚讘专讬 讛讙诪专讗 讜讗讜诪专 讗谞讬 讚讝讛 注讻"驻 驻砖讜讟 讻讬讜谉 讚讗讬谉 诇讘专讻讛 砖诇驻谞讬' 诪拽讜诐 诇讜诪专 砖讬讛讬' 诪谉 讛转讜专讛 专拽 诪讻讞 拽讬讜 讗"讻 讗诪专讬谞谉 讚讬讜 诇讘讜讗 诪谉 讛讚讬谉 讜讻讜' 讜讘注讬 注讻"驻 砖讬注讜专 讻讚讬 砖讘讬注讛 讗讜 讻讝讬转 讜讻讘讬爪讛 讗讘诇 讘驻讞讜转 诪砖注讜专 讛讝讛 讜讚讗讬 砖讗讬谞讜 诪谉 讛转讜专讛 讜讻讬讜谉 砖砖谞讬谞讜 诇拽诪谉 讘诪砖谞讛 讚祝 诪"讘 注"讗 讛住讘讜 讗讞讚 诪讘专讱 诇讻讜诇诐 讜注讬讬谉 砖诐 讘转讜住' 讜讘转专"讬 讜讘专讗"砖 讚诪转谞讬转讬谉 诪讬讬专讬 讘讬谉 讘讘专讻转 讛诪讝讜谉 讜讘讬谉 讘讘专讻转 讛诪讜爪讬讗 讜讛讬讗 讙讜驻讗 拽砖讬讗 讘讘专讻转 讛诪讜爪讬讗 讗讬讱 讗讞讚 诪讘专讱 讜诪讜爪讬讗 讗转 讻讜诇诐 讜讗讜诇讬 讝讛 讛诪讘专讱 诇讗 讬讗讻诇 驻转 讻讚讬 砖讘注讜 讜谞诪爪讗 讗讬谞讜 讞讬讜讘 讘讘专讻转 讛诪讜爪讬讗 诪谉 讛转讜专讛 讜讛讗讞专讬诐 讬讗讻诇讜 讻讚讬 砖讘注诐 讜讞讬讬讘讬诐 诪谉 讛转讜专讛 讜诇讗 讗转讬 讚专讘谞谉 讜诪驻讬拽 讚讗讜专讬讬转讗 讜讻讗谉 诇讗 砖讬讬讱 诪讛 砖讻转讘讜 讛转讜住' 诇拽诪谉 讚祝 诪"讞 注"讗 讘讚"讛 注讚 砖讬讗讻诇 讻讝讬转 讜讻讜' 讚讬讻讜诇 诇讛讜爪讬讗 讗祝 诪讬 砖讗讻诇 讻诇 砖讘注讜 诪讟注诐 注专讘讜转 讚讻诇 讬砖专讗诇 注专讘讬诐 讝讛 讘讝讛 讜讻谉 讻转讘 讛专讗"砖 砖诐 讚讝讛 砖讬讬讱 诇注谞讬谉 讘讛诪"讝 砖讻讬讜谉 砖讻讘专 谞转讞讬讬讘 诪谉 讛转讜专讛 讛专讬 讞讘讬专讜 注专讘 注讘讜专讜 讗讘诇 讘讘专讻转 讛诪讜爪讬讗 砖讛讬讗 讘专讻转 讛谞讛谞讬谉 讗讬谉 讻讗谉 注讚讬讬谉 注专讘讜转 讚诇讗 诇转讛谞讬 讜诇讗 讬转讞讬讬讘 讜讗"讻 讗讬讱 讗讞讚 诪讘专讱 诇讻讜诇诐 讗诇讗 讜讚讗讬 砖讗讬 砖讬诐 讞讬讜讘 讘讘专讻讛 砖诇驻谞讬' 讗驻讬诇讜 讘驻转 诪谉 讛转讜专讛 讻诇诇 讜讻诇 讛讘专讻讜转 讻诇诐 诪讚讘专讬 住讜驻专讬诐 谞讬谞讛讜 讞讜抓 诪讘专讻转 讛诪讝讜谉 讜讛讗讬 拽"讜 讗讬谞讜 拽"讜 讙诪讜专 专拽 讻注讬谉 讗住诪讻转讗 砖注诇 讝讛 住诪讻讜 讞讻诪讬诐 诇拽讘讜注 讞讬讜讘 讘专讻讛 诇讻诇 讚讘专 讜诇讗 转讗诪专 砖讘诪住拽谞讗 讛讜讗 讚讗诪专讬谞谉 砖讛拽"讜 讗讬谞讜 拽"讜 讙诪讜专 讗讘诇 诪转讞诇讛 讛讬' 住诇拽讗 讚注转讱 砖讛讜讗 拽"讜 讙诪讜专 讗讜诪专 讗谞讬 诇讗 讻谉 讛讜讗 讜讙诐 诪转讞诇讛 诇讗 诇注谞讬谉 拽"讜 讘诪讜专 讗诪专讜讛讜 讜讗祝 讚拽讗讬 注诇 拽讜砖讬讬转 诪谞讛"诪 讻讘专 讻转讘转讬 讘转讞诇转 讛住讜讙讬讗 砖注拽专 拽讜砖讬讬转 诪谞讛"诪 讛讜讗 诪讚转谞谉 讻讬爪讚 诪讘专讻讬谉 讜拽砖讛 拽讜砖讬讬转 讛转讜住' 讘专讬砖 住讜讙讬谉 转谞讗 讛讬讻讬 拽讗讬 讚转谞讬 讻讬爪讚 讜注诇 讻专讞讱 讗拽专讗 拽讗讬 讜诇讻谉 拽讗诪专 诪谞讛"诪 讜讛谞讛 讛转讜住驻转 讻转讘讜 讚诇诪住拽谞讗 讚住讘专讛 讛讜讗 砖讬讬讱 诇诪转谞讬 讻讬爪讚 诪讘专讻讬谉 讗"讻 驻砖讬讟讗 讛讬讻讬 讚讗讬讻讗 拽"讜 讗祝 砖讗讬谞讜 拽"讜 讙诪讜专 砖讜讘 注讻"驻 诇讗 讙专注 诪住讘专讛 讘注诇诪讗 讜砖讬讬讱 诇讜诪专 讻讬爪讚 诪讘专讻讬谉 讜诪注转讛 砖讟讞讬讜转 讛住讜讙讬讗 讻讱 讛讬讗 砖诪转讞诇讛 诇讗 讬讚注 诪砖讜诐 住讘专讛 讜诇讗 诪砖讜诐 拽专讗 讛诪讜专讛 注诇 讗讬讝讛 讘专讻讛 讞讜抓 讘专讻转 讛诪讝讜谉 讜诇讻谉 砖讗诇 诪谞讛"诪 讚讻讬讜谉 砖讛转谞讗 诪转讞讬诇 诇砖讗讜诇 注诇 讗讜驻谉 谞讜住讞 讛讘专讻讛 诪讻诇诇 砖讙讜祝 讞讬讜讘 讛讘专讻讛 讻讘专 讻讗诪专 讘转讜专讛 讜讛砖讬讘 诇讜 讛诪转专抓 诪讛讬诇讜诇讬诐 讜砖讗诇 讗砖讻讞谉 诇讗讞专讬讜 讜讻讜' 讜讛砖讬讘 讚拽"讜 讛讜讗 讜讗讬谉 专爪讜谞讜 诇讜诪专 砖拽"讜 讙诪讜专 砖诇 转讜专讛 讛讜讗 讗诇讗 讻注讬谉 拽"讜 讜砖讜讘 砖讬讬讱 注讻"驻 诇砖讜谉 讻讬爪讚 诪讘专讻讬谉 讜诇拽诪谉 讚祝 诪"讞 注"讘 讬讘讜讗专 注讜讚 讘讚讘专讬谞讜 砖讛拽"讜 讛讝讛 讗讬谞讜 拽"讜 讙诪讜专 砖诇 转讜专讛:


讜讚注转 讛驻讜住拽讬诐 诪讘讜讗专 讘讚讘专讬讛诐 讘讗专 讛讬讟讘 砖讗讬谉 讘讻诇 讘专讻转 讛谞讛谞讬谉 砖讛讬讗 诪谉 讛转讜专讛 讞讜抓 诪讘专讻转 讛诪讝讜谉 讜诇砖讬谉 讛专诪讘"诐 专讬砖 讛诇讻讜转 讘专讻讜转 诪"注 诪谉 讛转讜专讛 诇讘专讱 讗讞专 讗讻讬诇转 诪讝讬谉 砖谞讗诪专 讜讗讻诇转 讜砖讘注转 讜讘专讻转 讜讻讜' 讜诪讚"住 诇讘专讱 注诇 讻诇 诪讗讻诇 转讞诇讛 讜讗讞"讻 讬讛谞讛 诪诪谞讜. 讜诇砖讜谉 专砖"讬 诇注讬诇 讚祝 讟"讝 注"讗 讛驻讜注诇讬谉 讜讻讜' 讜讗讜讻诇讬谉 驻转讬谉 讜讗讬谞谉 诪讘专讻讬谉 诇驻谞讬讜 讗讘诇 诪讘专讻讬谉 诇讗讞专讬讜 讜驻讬专砖 专砖"讬 讜讗讬谉 诪讘专讻讬谉 诇驻谞讬' 诇驻讬 砖讗讬谞讛 诪谉 讛转讜专讛 讜诇砖讜谉 讛专讗"砖 讻讗谉 讘驻专拽讬谉 转"专 拽讜讚砖 讛讬诇讜诇讬诐 讜讻讜' 诪住拽讬谞谉 讚诪住讘专讛 讬讚注讬谞谉 砖讗住讜专 诇讜 诇讗讚诐 砖讬讛谞讛 诪注讜讛"讝 讘诇讗 讘专讻讛 讜拽专讗 讗住诪讻转讗 讘注诇诪讗 讛讜讗 讜讻谉 诇拽诪谉 讚祝 诇"讞 注"讘 讙讘讬 讚' 讬讜讞谞谉 砖讗讻诇 讝讬转 诪诇讜讞 讻转讘 讛专讗"砖 讜讝讛 诇砖讜谞讜 转讚注 讚讘专讻讛 诇驻谞讬' 诇讗讜 讚讗讜专讬讬转讗 讛讬讗 讜讻讜'. 讜讛专讬"祝 讛讘讬讗 讘专讬讬转讗 讚讛讬诇讜诇讬诐 讜讛讗 讜讚讗讬 讚讘专讻讛 诇驻谞讬' 讜诇讗讞专讬' 讗讬 讗驻砖专 诇讚专讜砖 诪拽专讗 讝讛 讚诇讻"注 注讻"驻 讞讚 讘注谞谉 诇讙讜驻讬' 诇诪讚专砖 讗讞诇讬' 讜讛讚专 讗讻诇讬' 讜讗"讻 讗诐 讛讬' 讻讜讜谞转 讛专讬"祝 诇讚专砖讛 讙诪讜专讛 讛讬' 爪专讬讱 诇讛讘讬讗 讛拽"讜 砖讗诪专讜 讻讗谉 讻砖讛讜讗 砖讘注 诪讘专讱 讜讻讜' 讜诪讚讛砖诪讬讟 讛专讬"祝 讻诇 讝讛 砖"诪 砖住"诇 讗住诪讻转讗 讘注诇诪讗 讛讜讗:


讚"讛 讚讘专 砖讗讬谉 讙讚讜诇讜 诪谉 讛讗专抓 讜讻讜' 讜讗"转 诪讗讬 讗专讬' 讘砖专 讜讻讜' 讜诇驻讬专砖 专砖"讬 谞讬讞讗 讚讙专住 讜讻讜' 讜谞诇注"讚 讚讛谞讬 讞诇讜驻讬 讙专住讗讜转 诪讞讜诇拽讬诐 讘注拽专 讚讬谉 驻讬讗讛 讛专"砖 讘驻"讗 诪诪住' 驻讬讗讛 诪砖谞讛 讚' 讛讘讬讗 诪讞诇讜拽转 讘讚讬谉 驻讬讗讛 讜讛讚注讛 讛专讗砖讜谞讛 砖讛讘讬讗 讛讜讗 砖诪谉 讛转讜专讛 讗讬谉 讞讬讜讘 驻讬讗讛 专拽 讘讚讙谉 转讬专讜砖 讜讬爪讛专 讜讝讛讜 讚注转 专讘讬谞讜 转诐 讘诪住' 砖讘转 讚祝 住"讞 注"讗 讘转讜住' 讘讚"讛 讜讗诇讜 驻讬讗讛 注讬讬谉 砖诐 讜砖讜讘 讛讘讬讗 讛专"砖 讚注转 讛讬砖 诪驻专砖讬诐 砖驻住拽讜 砖驻讗讛 谞讜讛讙转 讘讻诇 讛诪讬谞讬谉 诪谉 讛转讜专讛 讞讜抓 诪谉 讛诪讬谞讬谉 讛诪驻讜专砖讬诐 诇驻讟讜专 砖诐 讘诪砖谞讛 讜讝讛讜 讚注转 讛转讜专转 讻讛谞讬诐 注"砖 讘专"砖 讜诇讚注转 专讘讬谞讜 转诐 诇讬讻讗 诇诪驻专讱 讻讗谉 诪讛 诇讛谞讱 砖讻谉 讞讬讬讘讬诐 讘驻讬讗讛 砖讛专讬 讻诇 砖讗专 讗讬诇谞讜转 讞讜抓 诪讙驻谉 讜讝讬转 讗讬谞谉 讞讬讬讘讬诐 讘驻讬讗讛 诪谉 讛转讜专讛 讜讗"讻 讙专住讬谞谉 讻讗谉 讚讘专 砖讗讬谉 讙讬讚讜诇讜 诪谉 讛拽专拽注 讻讙讜谉 讘砖专 讜讻讜' 讜讙专住转 专砖"讬 讚讙专讬住 讚诇讗讜 讘专 谞讟讬注讛 讛讜讗 讻讚注转 讛讬砖 诪驻专砖讬诐 砖讻诇 讚讘专 讛讞讬讬讘 讘驻讬讗讛 讛讜讗 诪谉 讛转讜专讛 讜讗"讻 砖驻讬专 讙专住讬谞谉 讚诇讗讜 讘专 谞讟讬注讛 诪谞讬谉 讚诇讬讻讗 诇诪讬诇祝 诪讛谞讱 诪砖讜诐 讚讗讬讻讗 诇诪驻专讱 砖讻谉 讞讬讬讘讬诐 讘驻讬讗讛. 讜讛谞讛 讻诇 讛讬诪讬诐 谞转拽砖讬转讬 讘讚讘专讬 讛转讜住驻转 讛诇诇讜 砖讻转讘讜 讚讗讬讻讗 诇诪驻专讱 诪讛 诇讛谞讱 砖讻谉 讞讬讬讘讬诐 讘驻讬讗讛 讜讛专讬 讘讻诇诇 谞讟注 专讘注讬 讙诐 转讗谞讛 讘讻诇诇 讜转讗谞讛 驻讟讜专讛 诪谉 讛驻讬讗讛 讜讛讚讘专 诪驻讜专砖 讘诪住' 砖讘转 讚祝 住"讞 注"讗 讜诇拽讬讟转讜 讻讗讞转 诇诪注讜讟讬 转讗谞讛 讜诇讗 注讜讚 讗诇讗 讚讗驻讬诇讜 专讜讘 讛讗讬诇谞讜转 驻讟讜专讬诐 诪驻讬讗讛 讚讚讜拽讗 砖诪讜谞讛 诪讬谞讬 讗讬诇谞讜转 讚讞砖讬讘 讘诪砖谞讛 讛' 驻"讗 讚诪住' 驻讬讗讛 讞讬讬讘讬诐 讘驻讬讗讛 讗讘诇 砖讗专 讻诇 讛讗讬诇谞讜转 驻讟讜专讬诐 诪砖讜诐 砖讗讬谉 诇拽讬讟转谉 讻讗讞转 讜讗讬讱 讗诪专讜 讛转讜住' 讻讗谉 讚专讱 讻诇诇 注诇 讻诇 讘专 谞讟讬注讛 砖讞讬讬讘 讘驻讬讗讛 讜讻诪讛 驻注诪讬诐 砖诇诪讚转讬 诪住' 讘专讻讜转 讘讬砖讬讘讛 讜诇讗 注诇讛 讘讬讚讬 砖讜诐 讬砖讜讘 诇讬讬砖讘 讚讘专讬 讛转讜住' 讜注转讛 讻讗砖专 讗谞讬 注讜住拽 诇住讚专 讞讬讚讜砖讬讬 注诇 诪住' 讘专讻讜转 谞转转讬 诇讘讬 诇讬讬砖讘 讚讘专讬 讛转讜住' 讜谞专讗讛 砖诪讛 砖讗诪专讜 砖转讗谞讛 驻讟讜专讛 诪谉 讛驻讬讗讛 讛讜讗 诇驻讬 砖讻谉 讚专讻讛 砖讗讬谞讛 谞诇拽讟转 讻讗讞转 讜诪住转诪讗 讛讜讗 讻谉 砖讛专讬 讗诐 诪砖讛讬谉 讗讜转讛 讘讗讬诇谉 讗讞专 砖谞讙诪专讛 讛讬讗 诪转拽诇拽诇转 讜讻诪讜 砖讗诪专讜 讘讬专讜砖诇诪讬 讘诪讻讬诇转讬谉 驻专拽 讘' 讬讜讚注 讘注诇 讛转讗谞讛 注讜谞转讛 砖诇 转讗谞讛 讗讘诇 讗诐 讬诪爪讗 讗讞讚 砖诇讗 诇讬拽讟 诪讛转讗谞讛 讻诇讜诐 注讚 砖谞讬转讘砖诇讜 讘讗讬诇谉 讛讝讛 讻诇 讛转讗谞讬诐 砖讘讜 讞讬讬讘 诇讬转谉 驻讬讗讛 讜专讗讬' 诇讚讘专 砖讛专讬 砖讝讛 讚专讻讛 诇讛拽爪专 讻讗讞讚 讜讗驻"讛 讘诪谞诪专 讗转 砖讚讛讜 讘驻"讙 诪驻讗讛 诪砖谞讛 讘' 讛讜爪专讱 讛转讜讬"讟 诇讬转谉 讟注诐 讚讻诇 拽诇讞 讜拽诇讞 诇拽讬讟转讜 讻讗讞转 讜诪讘讬讗 专讗讬' 诪讛讬专讜砖诇诪讬 讚诇讗讜 讘转专 砖讚讛 讗讝诇讬谞谉 讗诇讗 讘转专 拽诇讞讬诐 讬注讜"砖 讜讻诇 讝讛 讘讗讬诇谞讜转 讘讗讜转谉 砖驻讟讜专讬诐 诪驻讗讛 砖讛驻讟讜专 砖诇讛诐 诪讞诪转 砖讗讬谞诐 诪转诇拽讟讬诐 讻讗讞讚 讘讝讛 讗诪专讬谞谉 砖讗诐 讗讞讚 诪讝讚诪讬谉 砖讗讬谞讜 专讜爪讛 诇诇拽讟诐 拽诪讗 拽诪讗 讚诪讟讬 讜诪诪转讬谉 注讚 住讜祝 讘讬砖讜诇 讻诇 讛讗讬诇谉 讞讬讬讘 讘讗诪转 诇讛驻专讬砖 驻讬讗讛 谞诪爪讗 讚砖讬讬讱 讞讬讜讘 驻讬讗讛 讘讻诇 讛讗讬诇谞讜转 讗讘诇 讛驻讟讜专 讘讬专拽讜转 诪驻讗讛 讛讜讗 诪讟注诐 砖讗讬谞谉 讛诪转拽讬讬诪讬诐 砖讛诐 诪转注驻砖讬诐 讘讝讛 诇讗 转诇讜 讘讬讚 讘注诇 讛讬专拽 诇讙专讜诐 诇讛诐 讞讬讜讘 砖讗讬谉 讛注讬驻讜砖 砖诇讛诐 转诇讜讬 讘讬讚 讘注诇 讛讬专拽 讜讗诐 专讜爪讛 诇拽讬讬诪诐 注"讬 讚讘专 讗讞专 讗讬谞讜 诪讜注讬诇 诇驻讬讗讛 讜讝讛 讛讬' 讚注转谉 砖诇 讗谞砖讬 讬专讬讞讜 讘砖诇讛讬 驻专拽 诪拽讜诐 砖谞讛讙讜 讜诪讬讞讜 讘讬讚诐 讞讻诪讬诐 讜讗讜转谉 诪讬谞讬 讬专拽讜转 砖讚专讻诐 诇讛转拽讬讬诐 讘讗诪转 讞讬讬讘讬诐 讘驻讬讗讛 讗讘诇 注讻"驻 讗讜转谉 诪讬谞讬 讬专拽讜转 讛驻讟讜专讬诐 诇讗 诪砖讻讞转 讘讛讜 讞讬讜讘 讜砖驻讬专 讻转讘讜 讛转讜住' 讚讗讬讻讗 诇诪驻专讱 诪讛 诇讛谞讱 砖讻谉 讞讬讬讘讬诐 讘驻讬讗讛 砖诪爪讚 注爪诪诐 讛诐 讞讬讬讘讬诐 讜讛驻讟讜专 砖诇讛诐 讘讗 诪爪讚 讛诪诇拽讟 砖讗讬谞讜 诇讜拽讟讬诐 讘讘转 讗讞转 讝讛讜 讛谞诇注"讚 诇拽讬讬诐 讚讘专讬 讛转讜住':


讜注"驻讬 诪讛 砖讻转讘转讬 讚讙专住转 专砖"讬 讜讙专住转 讛转讜住' 转诇讬讗 讘驻诇讜讙转讗 砖诇 砖谞讬 讚讬注讜转 砖讛讘讬讗 讛专"砖 讘驻"拽 讚驻讗讛 诪砖谞讛 讚' 谞诇注"讚 砖讘讝讛 谞讞诇拽讜 讛诪拽砖讛 讻讗谉 砖讛拽砖讛 讛转讬谞讞 诇讗讞专讬讜 讜讻讜' 讜诇讗 谞讬讞讗 诇讬' 讘讛拽"讜 讗砖专 讻讘专 砖谞讬 诇讬' 讜讛转专爪谉 砖讞讝专 讜讬砖讬讘 诇讜 讛拽"讜 讜讛谞讛 讻讘专 讻转讘谞讜 讘讚讘专讬谞讜 诇注讬诇 讘住讜讙讬讬转 讛讙诪专讗 讚注讻砖讬讜 拽讗诪专 讚讬诇讬祝 诪砖讘注转 讛诪讬谞讬谉 讞讬讚砖 讚讜讘专讻转 讚讻转讬讘 砖诐 拽讗讬 注诇 讻诇 砖讘注转 讛诪讬谞讬谉 讜讗讬讬转专 讛讬诇讜诇讬诐 讚讻专诐 专讘注讬 砖讛专讬 讻专诐 讛讬讬谞讜 讙驻谉 讜讙驻谉 讻转讬讘 讘砖讘注转 讛诪讬谞讬谉 讜爪"诇 讚讛讬诇讜诇讬诐 讗转讬 诇讘专讻讛 诇驻谞讬' 讜讞讝讬谞谉 砖讛转讜专讛 诇讗 专爪转讛 诇住诪讜讱 注诇 拽"讜 讛讝讛 注讬讬谉 诇注讬诇 讘讚讘专讬谞讜 讜讗诪谞诐 讗讻转讬 讗讬讻讗 诇诪讬诪专 讚讛讬诇讜诇讬诐 讙讜驻讬' 讙"讻 诇讗讜 诇讘专讻讛 砖诇驻谞讬' 讗转讬 讗诇讗 诇讘专讻转 砖诇讗讞专讬' 讘讻专诐 专讘注讬 讚诇讬讻讗 诇诪讬诇驻讬' 诪讙驻谉 砖讘砖讘注转 讛诪讬谞讬谉 讜诇讗 诪讻诇 砖讘注转 讛诪讬谞讬谉 讚砖讗谞讬 讛诐 讚讞讬讬讘讬诐 讘驻讬讗讛 诪砖讗"讻 讻专诐 专讘注讬 驻讟讜专 诪讻诇 诪转谞讜转 注谞讬讬诐 讚拽讬讬"诇 讻讘"讛 讚讻讜诇讬 诇讙转 讗诇讗 砖讛诪拽砖讛 讛讬' 住讘讜专 讻砖讟转 专讘讬谞讜 转诐 讚诇讬讻讗 讞讬讜讘 驻讬讗讛 诪谉 讛转讬专讛 专拽 讘讚讙谉 转讬专讜砖 讜讬爪讛专 讜讗"讻 砖讗专 讗讬诇谞讜转 砖诇 砖讘注转 讛诪讬谞讬谉 讬讜讻讬讞讜 砖讗讬谉 讘讛诐 讞讬讜讘 驻讬讗讛 讜讗驻"讛 讻转讬讘 讜讘专讻转 讜讛讛"讚 诇讻专诐 专讘注讬 讜注诇 讻专讞讱 讛讬诇讜诇讬诐 诇讘专讻讛 诇驻谞讬' 讜谞住转专 讛拽"讜 讜讗"讻 拽砖讛 转讬谞讞 诇讗讞专讬讜 讜讻讜' 讜讛转专爪谉 讞讬讚砖 诇讜 讻讛讬砖 诪驻专砖讬诐 砖讛讘讬讗 讛专"砖 讚讻讜诇讛讜 讞讬讬讘讬诐 讘驻讬讗讛 诪谉 讛转讜专讛 讜谞砖讗专 讛拽"讜 讻砖讛讜讗 砖讘注 诪讘专讱 讜讻讜':


讜讘讝讛 讬砖 诇转专抓 诪讛 砖讗讬讞专 讛诪拽砖讛 讘拽讜砖讬讬转 讜诇诪"讚 谞讟注 专讘注讬 转讬谞讞 讚讘专 谞讟讬注讛 讜讻讜' 砖讛讬' 诇讜 诇讛拽砖讜转 拽讜砖讬讗 讝讜 转讬讻祝 讘转讞诇转 讛住讜讙讬讗 讘讗诪专讜 讛谞讬讞讗 诇诪讗谉 讚转谞讬 讻"专 讛讜讛 诇讗住讜拽讬 讜讗讬 讘诪讬 转谞讬 谞"专 转讬谞讞 讚讘专 谞讟讬注讛 讜讻讜' 讜诇驻讬 诪"砖 谞讬讞讗 讚讛诪拽砖讛 讛讬' 住讘讜专 讻砖讟转 专"转 讚诇讬讻讗 砖讜诐 讞讬讜讘 驻讬讗讛 讚讗讜专讬讬转讗 专拽 讘讚讙谉 转讬专讜砖 讜讬爪讛专 讜讗"讻 讗讬讱 讬讗诪专 讚诇讗 讘专 谞讟讬注讛 诪讻诇谉 讜讛专讬 谞讜讻诇 诇诪讬诇祝 诪讻诇 讘专 谞讟讬注讛 砖讛诐 讞讜抓 诪讝讬转 讜讙驻谉 砖讗讬谉 诇讛诐 砖讜诐 注讬诇讜讬 讬讜转专 诪讬专拽讜转 诪砖讗"讻 注转讛 讘诪住拽谞讗 砖讛转专爪谉 讛诪爪讬讗 诇谉 诇驻讬 诪讛 砖讻转讘谞讜 砖讟转 讛讬砖 诪驻专砖讬诐 讚讻讜诇讛讜 讞讬讬讘讬诐 讘驻讬讗讛 诪谉 讛转讜专讛 讜诇讬讻讗 诇诪讬诇祝 讬专拽讜转 诪讗讬诇谞讜转 讛拽砖讛 诇讜 砖讙诐 诇诪讗谉 讚转谞讬 谞讟注 专讘注讬 拽砖讛 转讬谞讞 讚讘专 谞讟讬注讛 讚诇讗讜 讘专 谞讟讬注讛 诪谞讬谉:


讜讗诪谞诐 讻诇 讝讛 诇驻讬 诪讛 砖谞讚讞拽谞讜 讜谞讻谞住谞讜 讘驻专爪讛 讚讞讜拽讛 诇拽讬讬诐 讚讘专讬 讛转讜住' 诇诪驻专讱 诪讛 诇讛谞讱 砖讻谉 讞讬讬讘讬诐 讘驻讬讗讛 讜诇诪讬诪专 砖讙诐 讘转讗讬谞讛 砖讬讬讱 讞讬讜讘 诇讜诪专 砖讞讬讬讘转 讘驻讬讗讛 讗讘诇 讘讗诪转 诇砖讟转 讛专诪讘"诐 讗讬谉 讗谞讜 爪专讬讻讬谉 诇讝讛 讜讘诇讗"讛 谞讬讞讗 讛讙专住讗 讚诇讗讜 讘专 谞讟讬注讛 诪谞讬谉 讚诪讛谞讬 诇讬讻讗 诇诪讬诇祝 诇讛专诪讘"诐 讻诇 诪注砖专 驻讬专讜转 讛讗讬诇谉 讛诐 诪谉 讛转讜专讛 讜诪注砖专 讬专拽 讜讚讗讬 讛讜讗 诪讚专讘谞谉 讜讗"讻 讗讬讻讗 诇诪驻专讱 诪讛 诇讛谞讱 砖讻谉 讞讬讬讘讬诐 讘转专讜诪讜转 讜诪注砖专讜转 讜讙诐 讘讝讛 讬砖 诇转专抓 诪讛 砖谞讞诇拽讜 讛诪拽砖讛 砖讛拽砖讛 讛转讬谞讞 诇驻谞讬讜 讜讻讜' 注诐 讛转专爪谉 砖讛诪拽砖讛 讛讬' 住讘讜专 讻讚注转 讛专讗讘"讚 讚诪注砖专 驻讬专讜转 讛诐 专拽 诪讚专讘谞谉 讜砖驻讬专 讬诇驻讬谞谉 讻"专 诪砖讘注转 讛诪讬谞讬谉 讜讗讬讬转专 讛讬诇讜诇讬诐 讜讻讜' 讛讻诇 讻诪讜 砖诇诪注诇讛 讜讛转专爪谉 讞讬讚砖 诇讜 讻讚注转 讛专诪讘"诐 讜讙诐 讘讝讛 谞拽砖专 拽讜砖讬讬转 讛讙诪专讗 讜诇诪讗谉 讚转谞讬 谞讟注 专讘注讬 转讬谞讞 讚讘专 谞讟讬注讛 讜讻讜' 诇讚讘专讬 讛转专爪谉 砖讞讬讚砖 诇讜 讻讚注转 讛专诪讘"诐 讛讻诇 注诇 讚专讱 砖讻转讘转讬 诇砖讟转 专"转 讜砖讟转 讛讬砖 诪驻专砖讬诐 砖诇 讛专"砖:


讜诇注谞"讚 谞专讗讛 讚诇讻诇 讛砖讟转 讬砖 诇拽讬讬诐 讛讙专住讗 讚诇讗讜 讘专 谞讟讬注讛 诪谞讬谉 讜诪讛谞讱 诇讬讻讗 诇诪讬诇祝 讚诪讛 诇讛谞讱 砖讻谉 讟注讜谞讬谉 讞讬诇讜诇 讗讜 讛讘讗转 诪拽讜诐 诇讬专讜砖诇讬诐 讻砖讛诐 专讘注讬 讜讗诐 转讗诪专 拽诪讛 讬讜讻讬讞 诪讛 诇拽诪讛 砖讞讬讬讘转 讘讞诇讛 讜讗诐 转讗诪专 转讬转讬 讘诪讛 讛爪讚 讗诪专讬谞谉 诪讛 诇讛爪讚 讛砖讜讛 砖讻谉 讬砖 讘讛诐 爪讚 讞讬诇讜诇 讜讛讘讗转 诪拽讜诐 讗讬诇谞讜转 讘砖谞讛 讛专讘讬注讬转 诇谞讟讬注转诐 讜拽诪讛 讘砖谞转 诪注砖专 砖谞讬 诪砖讗"讻 讬专拽讜转 砖讗讬谉 讘讛诐 砖讜诐 爪讚 讞讬诇讜诇 讗讜 讛讘讗转 诪拽讜诐 讜谞专讗讛 讚诇讙专住讗 讚诇讗讜 讙讬讚讜诇讬 拽专拽注 讜讻讜' 爪专讬讱 诇讜诪专 讚驻专讻转 爪讚 讞讬诇讜诇 谞拽专讗 驻专讻讗 讻诇 讚讛讜 讻讬讜谉 讚讗讬谉 爪讚 讞讬诇讜诇 砖讘讛诐 注谞讬谉 讗讞讚 砖讘讗讬诇谞讜转 讛讞讬诇讜诇 讛讜讗 讘砖谞讛 讛专讘讬注讬转 诇谞讟讬注转诐 讜讘拽诪讛 讛讜讗 讘砖谞讜转 诪注砖专 砖谞讬 讜讗祝 讚注诇 讞讚讗 诪转专转讬 驻专讻讬谞谉 讻诇 讚讛讜 诇讗 专爪讛 诇讛讗专讬讱 讘住讜祝 讛住讜讙讬讗 讜诇诪驻专讱 转讞诇讛 注诇 讞讚讗 诪讞讚讗 讜诇诪讬诪专 爪讚 讛砖讜讛 讜砖讜讘 诇诪驻专讱 爪讚 讞讬诇讜诇 讘讞专 讘拽爪讜专 诇讛拽砖讜转 注讻"驻 讚诇讗讜 讙讬讚讜诇讬 拽专拽注 诪谞讬谉 讜讗诪谞诐 诇驻讜诐 专讛讬讟讗 讙诐 讙讬讚讜诇讬 拽专拽注 讗讬谞讜 讘讜 驻专讻讗 讻诇 讚讛讜 讚诪讛 注诇讜讬 讬砖 讘讙讚讜诇讬 拽专拽注 诇注谞讬谉 讚讬谞讗 讜诇驻专砖 讻讜讜谞转 讛讙诪专讗 砖讬砖 讘讛诐 讚讬谉 砖诪讬讟讛 讘砖谞转 讛砖讘讬注讬转 讗"讻 注拽专 讞住专 诪谉 讛住驻专 讜讛讜讛 诇讬' 诇诪讬诪专 转讬谞讞 讚讘专 砖谞讛讙讜 讘讜 砖讘讬注讬转 讜谞专讗讛 讚讙讬讚讜诇讬 拽专拽注 讛讜讗 驻专讻讗 讙诪讜专讛 讛砖讬讬讱 诇注谞讬谉 讘专讻讛 诇驻讬 砖注拽专 讘专讻讛 砖诪爪讬谞讜 讘驻讬专讜砖 讘转讜专讛 讛讜讗 拽专讗 讚讜讗讻诇转 讜砖讘注转 讜讘专讻转 讜讙讜诪专 讜住诐 讻转讬讘 讜讘专讻转 注诇 讛讗专抓 讛讟讜讘讛 讗砖专 谞转谉 诇讱 讗"讻 注拽专 讛讘专讻讛 讛讬讗 讛讜讚讗讛 注诇 讛讗专抓 讜讘讘专讻转 驻专讬 讛注抓 讜驻专讬 讛讗讚诪讛 砖讛诪讛 讘专讻讜转 讛诪驻讜专砖转 讘诪砖谞讛 讘讻诇诐 砖讬讬讱 讛讜讚讗讛 注诇 讛讗专抓 砖讛讬讗 讛诪爪讬讗讛 讗转 讛讗讬诇谞讜转 讜讗转 讛驻讬专讜转 讜讻诪讜"砖 诇拽诪谉 讚祝 诪"讟 注"讗 注诇 讛讗专抓 讜注诇 讛驻讬专讜转 讗专抓 讚诪驻拽讗 驻讬专讜转 讜讗祝 砖讘讘专讻讛 讗讞专讜谞讛 砖诇 驻讬专讜转 砖讗讬谞讜 诪砖讘注转 讛诪讬谞讬谉 砖讛讜讗 讘讜专讗 谞驻砖讜转 讜讻讜' 讗讬谉 讘讛 讝讻专 诇讛讗专抓 讛专讬 诇讗 谞讝讻专 讘诪砖谞讛 讘专讻转 讘谞"专 讜注讜讚 砖注讻"驻 讛讚讘专 砖诪讘专讱 讗讞专讬讜 讘讗 诪谉 讛讗专抓 讗讘诇 讚讘专 砖讗讬谉 讙讬讚讜诇讬 诪谉 讛讗专抓 诇讗 砖讬讬讱 诇讛讜讚讜转 讘讝讛 注诇 讛讗专抓 讜诇讻谉 诪谞诇谉 砖诪讘专讱 注诇讬讜 讜讛谞讛 注讚 讻讛 讚讘专转讬 诪讙专住转 专砖"讬 讜讙专住转 讛转讜住' 讜注转讛 驻拽讞转讬 注讬谞讬 注诇 讛讙专住讗 砖诇驻谞讬谞讜 讘讙诪专讗 讜讛讬讗 谞讜住讞讗 讗讞专转 讜讻讱 讛讬讗 讜诇诪讗谉 讚转谞讬 谞"专 讛讗 转讬谞讞 讻诇 讚讘专 谞讟讬注讛 讚诇讗讜 谞讟讬注讛 讻讙讜谉 讘砖专 讘讬爪讬诐 讜讚讙讬诐 诪谞"诇 讜讙专住讗 讝讜 转诪讜讛 讚讛转讞讬诇 讚诇讗讜 讘专 谞讟讬注讛 讜讗"讻 砖讜讗诇 讙诐 注诇 讬专拽讜转 讜住讬讬诐 讻讙讜谉 讘砖专 讘讬爪讬诐 讜讚讙讬诐 讚诪砖诪注 砖讗讬谞讜 砖讜讗诇 专拽 注诇 讚讘专 砖讗讬谉 讙讬讚讜诇讬 拽专拽注 讜讛谞诇注"讚 讘讝讛 注"驻讬 诪讛 砖讘讬讗专转讬 讘住讜讙讬讬转 讛讙诪专讗 讚讛讱 驻专讻讗 诪讛 诇砖讘注转 讛诪讬谞讬谉 砖讻谉 讞讬讬讘讬诐 讘讘讬讻讜专讬诐 诇讗讜 驻专讻讗 讞诇讜讟讛 讛讬讗 专拽 驻专讻讗 讝讜 讜驻专讻讗 砖谞' 讛转讬谞讞 诇讗讞专讬讜 讜讻讜' 讛诐 讘讚专讱 讗转"诇 讻诪讘讜讗专 讘讚讘专讬谞讜 诇注讬诇 讜讗"讻 讻讚诪砖谞讬 拽"讜 讜讻讜' 砖驻讬专 诪爪讬谞谉 诇诪讬诇祝 诪砖讘注转 讛诪讬谞讬谉 讗诇讗 讚讗注驻"讻 诪爪讬 诇诪驻专讱 转讬谞讞 讚讘专 谞讟讬注讛 讜讻讜' 讻讚诪拽砖讛 诇诪讗谉 讚转谞讬 谞"专 讜讘讗诪转 讻讜讜谞转 讛诪拽砖讛 砖讗诪专 讜诇诪讗谉 讚转谞讬 谞"专 讛讬讬谞讜 讙诐 诇诪讗谉 讚转谞讬 谞"专 讜诇砖谞讬讛诐 讛拽砖讛 讜讗讜诪专 讗谞讬 讚诇诪讗谉 讚转谞讬 讻专诐 专讘注讬 诪爪讬谞谉 诇诪讬诇祝 讗驻讬诇讜 讬专拽讜转 讚诪讻讜住诪讬谉 讜转讗谞讛 讬诇驻讬谞谉 讚讗讬 驻专讻讬谞谉 诪讛 诇讻讜住诪讬谉 砖讻谉 讞讬讬讘讬诐 讘讞诇讛 讜驻讗讛 讜诪注砖专讜转 转讗谞讛 讬讜讻讬讞 砖讗讬谞讜 讘讻诇 讗诇讜 诇砖讟转 讛专讗讘"讚 讚诪注砖专 驻讬专讜转 讛诐 讚专讘谞谉 讜讗诐 驻专讻讬谞谉 诪讛 诇转讗谞讛 砖讞讬讬讘讬诐 讘讘讬讻讜专讬诐 讻讜住诪讬谉 讬讜讻讬讞 讛爪讚 讛砖讜讛 砖讛谉 讙讬讚讜诇讬 拽专拽注 讗祝 讗谞讬 讗讘讬讗 讬专拽讜转 讜诇讬讻讗 诇诪驻专讱 诪讛 诇讛爪讚 讛砖讜讛 砖讻谉 讬砖 讘讛诐 爪讚 讞讬诇讜诇 讚讛专讬 转讗谞讛 讗讬谉 讘讛 爪讚 讞讬诇讜诇 讚讗讬谞讛 讞讬讬讘转 讘诪注砖专 讜诇讗 讘专讘注讬 诇诪讗谉 讚转谞讬 讻专诐 专讘注讬 讜讗"讻 诇讗 拽砖讛 诇讬' 专拽 诪讘砖专 讜讘爪讬诐 讚讘专 砖讗讬谉 讙讬讚讜诇讜 诪谉 讛讗专抓 讗讘诇 诇诪讗谉 讚转谞讬 谞讟注 专讘注讬 讜讬砖 讘讻诇 讛讗讬诇谞讜转 爪讚 讞讬诇讜诇 讻砖讛诐 专讘注讬 讜砖驻讬专 驻专讻讬谞谉 砖讻谉 讬砖 讘讛诐 爪讚 讞讬诇讜诇 讗"讻 讗驻讬诇讜 讬专拽讜转 诇讗 讗转讬讬谉 讘诪讛 讛爪讚 讜诇讻谉 诇诪讗谉 讚转谞讬 谞讟注 专讘注讬 讛拽砖讛 转讬谞讞 讚讘专 谞讟讬注讛 讜诪讛 砖住讬讬诐 讻讙讜谉 讘砖专 讜讻讜' 讛讬讬谞讜 讚讗诇讜 讗驻讬诇讜 诇诪讗谉 讚转谞讬 讻专诐 专讘注讬 诇讗 讗转讬讬谉 讗诪谞诐 诇驻讬 诪讛 砖讻转讘转讬 诇注讬诇 讚讘诪注砖专 砖谞讬 讬砖 爪讚 诪讝讘讞 讗"讻 讗驻讬诇讜 诇诪讗谉 讚转谞讬 讻专诐 专讘注讬 诇讗 讗转讬讬谉 讬专拽讜转 讚驻专讻讬谞谉 诪讛 诇爪讚 讛砖讜讛 砖讬砖 讘讛诐 爪讚 诪讝讘讞 砖讙诐 讘讘讬讻讜专讬诐 讬砖 爪讚 诪讝讘讞:





驻转讞 注讬谞讬诐

讜注诇 驻讬专讜转 讛讗专抓 讗讜诪专 讘讜专讗 驻专讬 讛讗讚诪讛. 诪拽砖讬诐 讗诪讗讬 诇讗 转拽讜谉 专讘谞谉 讘讜专讗 驻专讬 讛讗专抓. 讜讘拽讜谞讟专讬住 砖讬讜专讬 讘专讻讛 住讬诪谉 专"讙 讻转讘转讬 讘注谞讬讜转讬 讘讝讛. 讜注讜讚 讗驻砖专 诇讜诪专 讘诪"砖 专讝"诇 讘讬诇拽讜讟 诪砖诇讬 住讬诪谉 转转拽诪"讙 讚讗讚诪讛 谞拽专讗转 注诇 砖诐 砖诪诪谞讛 谞讘专讗 讗讚诐 讜讗专抓 谞拽专讗转 注诇 砖诐 砖专爪讬谉 讘讛 讘谞讬 讗讚诐 注"砖 讗"讻 谞诪爪讗 讚砖诐 讗讚诪讛 拽讜讚诐 诇砖诐 讗专抓 讚讗讚诪讛 注诇 砖诐 砖诪诪谞讛 谞讘专讗 讗讚诐 讜讛讗 讛讜讛 讘专讬砖讗 讜讗讞"讱 爪讜讚拽 砖诐 讗专抓 讘讛讬讜转 讘谞讬 讗讚诐 讘注讜诇诐 砖专爪讬谉 讘讛 讜诪砖讜"讛 转拽谞讜 讘讜专讗 驻专讬 讗讚诪讛:


专讘讬 讬讛讜讚讛 讗讜诪专 讘讜专讗 诪讬谞讬 讚砖讗讬诐. 讜讘讙诪专讗 讗诪专讜 讚讘讝专注讬诐 谞诪讬 诪爪专讬讱 专讘讬 讬讛讜讚讛 诇讜诪专 讘讜专讗 诪讬谞讬 讝专注讬诐. 讗讘诇 讘驻讬专讜转 诇专讘讬 讬讛讜讚讛 讗讬谞讜 讗讜诪专 讘讜专讗 诪讬谞讬 驻讬专讜转 讚讘讚砖讗讬诐 讜讝专注讬诐 讗讬讻讗 砖讗讬谞谉 专讗讜讬诐 诇诪讗讻诇 讗讚诐 讗讘诇 讛驻讬专讜转 讻讜诇诐 专讗讜讬讜转 诇诪讗讻诇 讗讚诐. 转讜住驻讜转 讬砖谞讬诐 讻"讬:


诪谞讬谉 砖讗讬谉 讗讜诪专讬诐 砖讬专讛 讗诇讗 注诇 讛讬讬谉 讜讻讜' 讻转讘讜 讛转讜住' 驻讬' 讗讬谉 讗讜诪专讬诐 砖讬专讛 注诇 砖讜诐 讗讻讬诇转 诪讝讘讞 讜讻讜' 讗讘诇 讜讚讗讬 诪爪讬谞讜 砖讬专讛 讘诇讗 讬讬谉 讻讙讜谉 讛诇诇 讚讘砖讞讬讟转 驻住讞讬诐 注讻"诇 讜讻谉 讻转讘讜 讘驻住讞讬诐 讚祝 住"讚 讜讻谉 讻转讘 专砖"讬 讘住讜讙讬讬谉 砖讗讬谉 讗讜诪专讬诐 讛诇讜讬讬诐 砖讬专 砖诇 拽专讘谉 讘诪拽讚砖 讗诇讗 注诇 讛讬讬谉 讻砖诪谞住讻讬谉 谞住讻讬 诪讝讘讞 注讻"诇 讜讻"讻 讘驻讬专讜砖 讛诪拽专讗 注诇 驻住讜拽 讛诪砖诪讞 讗诇讛讬诐 讜讗谞砖讬诐 注"砖.
讜讝讛 诇讬 专讘讜转 讘砖谞讬诐 砖砖诪注转讬 诪拽砖讬诐 讚讻驻讬 讚讘专讬讛诐 讚专砖讘"谉 诇讗 讗讬讬专讬 讗诇讗 讘讗讻讬诇转 诪讝讘讞 诪讗讬 驻专讬讱 讛砖"住 讘注专讻讬谉 讚祝 讬"讗 注"讗 注诇 诪讗讬 讚讗诪专 专讘 诪转谞讛 讚讘讻讜专讬诐 讟注讜谞讬诐 砖讬专讛 讜诪讜转讬讘 诇讬讛 诪专砖讘"谉 讚讗讬谉 讛砖讬专讛 讗诇讗 注诇 讛讬讬谉 讛诇讗 专砖讘"谞 诇讗 讗讬讬专讬 讗诇讗 讘讗讻讬诇转 诪讝讘讞 讗讘诇 诪砖讻讞转 诇讛 砖讬专讛 讘诇讗 讬讬谉. 讜讗驻砖专 诇讜诪专 讚诪讗讬 讚驻专讬讱 讛砖"住 讘注专讻讬谉 讛讬讬谞讜 诇专讘 诪转谞讛 讚讗讬讛讜 讬诇讬祝 注讬拽专 砖讬专讛 诪谉 讛转讜专讛 诪拽专讗 讚讗砖专 诇讗 注讘讚转 讘砖诪讞讛 讜讗讬讛讜 谞讬讛讜 讚讬诇讬祝 诇讘讻讜专讬诐 讚讟注讜谞讬诐 砖讬专讛 讗转讬讗 讟讜讘 讟讜讘 诪讗砖专 诇讗 注讘讚转 讘砖诪讞讛 讜讘讟讜讘 讜讗"讻 诇专讘 诪转谞讛 专讞诪谞讗 讗诪专 讜砖诪讞转 讘讻诇 讛讟讜讘 诇讜诪专 讚讟注讜谞讬诐 砖讬专讛 讻注讬拽专 砖讬专讛 讛专诪讜讝讛 讘拽专讗 讚讗砖专 诇讗 注讘讚转 讜诪讗讞专 砖讻谉 谞讬诇祝 诪讘讻讜专讬诐 讚讗讬谞谉 注诇 讛讬讬谉 讜讗诪专讬 砖讬专讛 诪注讬拽专 拽专讗 讚砖讬专讛 诪谉 讛转讜专讛. 讜讘讛讻讬 谞讬讞讗 诪讛 砖讛拽砖讜 讛转讜住' 讘注专讻讬谉 注诪"砖 专砖"讬 砖诐 讘讚讘专讬 专讘 诪转谞讗 砖讗诪专 诪谞讬谉 诇讘讻讜专讬诐 砖讟注讜谞讬诐 砖讬专讛 砖讗讜诪专讬诐 讗专讜诪诪讱 讻讚转谞谉 驻"讙 讚讘讻讜专讬诐. 讚讗诪讗讬 诇讗 驻专讬讱 诇专砖讘"谉 诪诪砖谞转 驻"讙 讚讘讻讜专讬诐. 讜诇驻讬 讛讗诪讜专 谞讬讞讗 讚诇讗 驻专讬讱 注诇 专砖讘"谞 诪诪转谞讬' 讚讗砖讻讞谉 讻诪讛 砖讬专讜转 砖诇讗 注诇 讛讬讬谉 讻讛诇诇 讚砖讞讬讟转 驻住讞讬诐 讜砖讬专 讚砖转讬 转讜讚讜转 讜砖讬专 讚诪诇讞诪讛 讻诪"砖 讛转讜住' 讬砖谞讬诐 讘讻"讬 讜讘转讜住' 讚讬讚谉 讘驻住讞讬诐 讜讙诐 讛讗 讚讘讻讜专讬诐 讻讗讬谞讱 讜诪讗讬 讚拽讗诪专 专砖讘"谉 讛讜讗 砖讬专 讚讗讻讬诇转 诪讝讘讞 讜讻讜'. 讗诪谞诐 拽讜砖讬转 讛砖"住 注诇 专讘 诪转谞讛 讚讬诇讬祝 注讬拽专 砖讬专讛 诪讗砖专 诇讗 注讘讚转 讜诪讬谞讬讛 讘讙"砖 讬诇讬祝 砖讬专讛 诇讘讻讜专讬诐 诇讚讬讚讬讛 拽砖讛 讚谞讬诇祝 诪讘讻讜专讬诐 讚讗转讜 诪拽专讗 讚注讬拽专 砖讬专讛:
讜专讗讬转讬 讘诇拽讜讟讬 诪讛专"专 讘爪诇讗诇 讝"诇 讻"讬 诇诪住' 注专讻讬谉 砖讻转讘 讘住讜讙讬讗 讛谞讝讻专 诪砖诐 讛专讗"砖 讘转讜住驻讜转讬讜 讜讝"诇 驻讬专砖"讬 讚转谞谉 讛讞诇讬诇 诪讻讛 讜讻讜' 讜诇讬转讗 讗诇讗 砖讬专 讚讛讻讗 讘砖注转 转谞讜驻讛 砖讛讬讗 注讘讜讚讛 讻讘讻讜专讬诐 讜讚讛转诐 诪讬讚 讻砖讛讙讬注讜 诇注讝专讛 注讻"诇 讜讗驻砖专 诇讜诪专 讚讛讻讬 砖讬讟转 讛砖"住 讗诇讬讘讗 讚讛专讗"砖 讚专砖讘"谞 住讘专 讚讗讬谉 讗讜诪专讬诐 砖讬专讛 讘砖注转 注讘讜讚讛 讗诇讗 注诇 讛讬讬谉 讗讘诇 砖诇讗 讘砖注转 注讘讜讚讛 诪爪讜 诇诪讬诪专 砖讬专讛 讘诇讗 讬讬谉 讜驻专讬讱 诇专讘 诪转谞讛 讚讗诪专 讚讘讻讜专讬诐 讟注讜谞讬诐 砖讬专讛 讘砖注转 注讘讜讚讛 讚讬讚讛讜 砖讛讜讗 砖注转 转谞讜驻讛 讚讛讗 讗专砖讘"谞 讗诪专 专讘讬 讬讜谞转谉 讚讘砖注转 注讘讜讚讛 讗讬谉 讗讜诪专讬诐 砖讬专讛 讗诇讗 注诇 讛讬讬谉. 讜讚讘专讬 讛转讜住' 讚讛转诐 讘注专讻讬谉 讬砖 诇讚拽讚拽 讘讛诐 讗讬谉 讻讗谉 诪拽讜诪讜 讜讗讞专 讝诪谉 专讘 砖讻转讘转讬 讝讛 诇讬 注砖专讬诐 砖谞讛 谞讚驻住 住驻专 讞拽专讬 诇讘 诇注诪讬转 讘转讜专讛 讛专讘 讻诪讛专"讬 讞讝谉 谞专"讜 讜砖诐 专讗讬转讬 诪讬讚讬 注讜讘专讬 砖讛讘讬讗 拽讜砖讬讗 讛谞讝讻专 诪砖诐 讛专讘 诪讛专"讬 讗诇讘注诇讬 讝诇讛"讛 讜讛驻诇讬讗 注爪讛 讛讙讚讬诇 转讜砖讬讛 讜讻诪讚转讜 诇讻诇 专讜讞 讞讻诪讛. 讜诇注转 讻讝讗转 诇讗 驻谞讬转讬 诇讛转讘住诐 诪转讜专转讜:


讻专诐 讝讬转 讗拽专讬 讻专诐 住转诪讗 诇讗 讗讬拽专讬. 驻砖讟讬讛 讚拽专讗 讜注讚 讻专诐 讜讝讬转 讜讻谉 诇砖讜谉 讛诪拽专讗 砖诪讞住专 讜讗"讜 讻诪讜 砖诪砖 讬专讞 注诪讚 讝讘讜诇讛 讜讻谉 专讗讜讘谉 砖诪注讜谉 讜讻谉 转专讙诐 讬讜谞转谉 注讚 讻专诪讬讗 讜注讚 讝转讬讗. 转讜住驻讜转 讬砖谞讬诐 讻"讬. 讜注讬讬谉 讘专讚"拽:
讜讚注 讚讛讗 讚讗诪专讬谞谉 讛讻讗 讻专诐 讝讬转 讗拽专讬 讜讻讜' 讛讻讬 讗诪专讬谞谉 讻讬讜爪讗 讘讝讛 讘讻诪讛 讚讜讻转讬 讜讛拽砖讛 专讘讬谞讜 诪讛专"讬 专讜讝讗谞讬住 诪驻专拽 讻讬住讜讬 讛讚诐 讚诇讻讗讜专讛 讛讜讗 住讘专转 讘"砖 讙讘讬 讻住讜讬 讜讘"讛 驻诇讬讙 讜诪讬谞讛 讛讘讬讗 专讗讬讛 诪讛专"讬 拽讜诇讜谉 砖专砖 讱' 讜讛讗专讬讱 讛专讘 讘讝讛 讘住驻专 诪讜爪诇 诪讗砖 住讬' 讝' 讜讘住讬' 讞' 砖拽讬诇 讜讟专讬 注诇 讚讘专讬讜 讛专讘 诪讛专"讬 讗诇驻讗谞讚讗专讬 注"砖 讜讘诪拽讜诐 讗讞专 讻转讘转讬 拽爪转 讘讝讛 讘住"讚:

